14.9.2009 B7-0049/2009 PREDLOG RESOLUCIJE za zaključek razprave o izjavi Komisije
v skladu s členom 110(2) poslovnika
o gozdnih požarih poleti 2009
Nikolaos Chountis
,
Willy Meyer
,
Marisa Matias
v imenu skupine GUE/NGL
PE428.653v01-00 B7‑0049/2009 Resolucija Evropskega parlamenta o gozdnih požarih poleti 2009
Evropski parlament,
– ob upoštevanju členov 2, 6 in 174 Pogodbe ES,
– ob upoštevanju svojih resolucij z dne 18. maja 2006 o naravnih nesrečah, z dne 7. septembra 2006 o gozdnih požarih in poplavah in z dne 3. septembra 2007 o naravnih nesrečah,
– ob upoštevanju Odločbe Sveta z dne 5. marca 2001 o vzpostavitvi finančnega instrumenta za pospeševanje okrepljenega sodelovanja na področju civilne zaščite (2001/792/ES, Euratom),
– ob upoštevanju Uredbe Sveta (ES) št. 2012/2002 z dne 11. novembra 2002 o ustanovitvi solidarnostnega sklada Evropske unije,
– ob upoštevanju Kjotskega protokola k okvirni konvenciji ZN o podnebnih spremembah z dne 11. decembra 1997 in ratifikacije tega protokola s strani Skupnosti dne 4. marca 2002,
– ob upoštevanju Uredbe (ES) št. 2152/2003 z dne 17. novembra 2003 o spremljanju gozdov in medsebojnih okoljskih vplivih v Skupnosti,
– ob upoštevanju člena 110(2) svojega poslovnika,
A. ker so letos poleti Grčijo prizadejali uničujoči gozdni in drugi požari v divjini, zlasti v Atiki in na otoku Evia, kjer je pogorelo približno 20 000 hektarov gozdnih površin ter je bila povzročena velika škoda rastlinam, živalim in kmetijam,
B. ker je v Španiji v požarih pogorelo 95 769 hektarov gozdov, umrlo pa je tudi 11 ljudi, nastala škoda pa je ocenjena na 395 milijonov EUR,
C. ker je na Portugalskem, poleg letošnjega poletja, v požarih leta 2003 pogorelo 426 000 hektarov, leta 2005 pa 338 000 hektarov gozdov, kar je 8,5 % oziroma 6,5 % vseh gozdnih površin,
D. ker je bilo po zelo treznih ocenah v Grčiji v požarih uničenih 130 000 oljčnih dreves ter mnogo hektarov vinogradov, živina, čebelji panji, kašče, hlevi ter veliko število rastlinjakov in hiš,
E. ker so na otoku Evia požarom sledile hude poplave, ki so povzročile smrtne žrtve ter veliko škode na hišah, infrastrukturi ter v poljedelstvu,
F. ker v primeru Portugalske podatki kažejo, da so v enaki meri najbolj prizadeta območja na eni strani tista, kjer rasteta mehak in trd les, na drugi strani pa površine med mesti in podeželjem, ker so posledice za varnost lokalnega prebivalstva velike, kar je očiten rezultat načina razvoja, ki ga je v zadnji letih sprejela država,
G. ker je socialna, gospodarska in okoljska škoda, ki so jo požari povzročili lokalnemu gospodarstvu, proizvodnim dejavnostim in turizmu, velika, je treba s takojšnjo nacionalno pomoč ter s pomočjo Skupnosti pomagati prizadetemu prebivalstvu ter vzpostaviti prejšnje okoljsko stanje,
H. ker Grčija in Portugalska še vedno nimata popolnih zemljiških knjig ter pravega registra in zemljevidov gozdov, ker zaradi tega ter zaradi neustreznega izvajanja zakonov o prepovedi nezakonitih gradenj na požganih območjih nastaja praznina, ki jo pogosto izkoristijo brezvestni gradbeniki, ki gradijo na požganih in nato počiščenih površinah,
I. ker so požari in njihov obseg v Grčiji v številnih primerih posledica kriminalnih dejanj, katerih namen je spreminjanje namembnosti gozdnih zemljišč za gradnjo in finančne špekulacije,
J. ker na Portugalskem ni bilo dejanskih prizadevanj za sprejetje preprečevalnih ukrepov, ker pride do požarov iz različnih razlogov, je treba te razloge globlje preučiti, da se oblikuje dejanski sistem registracije požarov,
K. ker se ni Grčija nič naučila od požarov v letu 2007, ki so bili najhujši v zgodovini te države, in ni sprejela nikakršnih preprečevalnih ukrepov ter ni uspela vzpostaviti učinkovite politike za varstvo gozdov,
1. izraža veliko solidarnost s prebivalci območij v Grčiji, Španiji in na Portugalskem, ki so jih prizadeli gozdni požari in poplave, ter pozdravlja pogumna prizadevanja poklicnih gasilcev in prostovoljcev, ki so tvegali življenje pri gašenju požarov, reševanju ljudi in omejevanju škode, ki so jo naravne nesreče povzročile letošnje poletje; izkazuje spoštovanje mnogim posameznikom, ki so se borili z ognjem, da bi rešili svoje domove in okolico.
2. meni, da bi bilo mogoče preprečiti škodo, ki so jo povzročili gozdni požari, če bi bila grška vlada oblikovala in izvajala učinkovitejšo preprečevalno politiko in ustrezno zakonodajo za ohranitev in ustrezno namembnost zemljišč;
3. poziva Komisijo, naj nemudoma in čim bolj fleksibilno mobilizira solidarnostni sklad EU ter nameni potrebna sredstva za olajšanje trpljenja prebivalstva ter podporo načrtom za sanacijo prizadetih območij, obnovo proizvodnih zmogljivosti, popolno ponovno pogozditev požganih območij ter obvladovanju bodočih poplav;
4. poziva Komisijo, naj spodbuja take ukrepe, da bodo javna dela, ki so financirana iz skladov EU, vključevala tudi javne naložbe za izboljšanje, nego, vzdrževanje in povečanje državnih gozdov;
5. poziva Komisijo in države članice, naj bo cilj ukrepov za obvladovanje tveganja pred poplavami preprečevanje škode s pomočjo sprememb v namembnosti zemljišč ter s širjenjem rek, kjer je to mogoče; meni, da bodo ukrepi v skladu z naravo in ne proti njej varovali ljudi, lastnino in okolje ter pripomogli k okoljsko trajnostnemu obvladovanju voda ter načrtovanju namembnosti zemljišč, poleg tega pa bodo pripomogli k doseganju ciljev EU za biotsko raznovrstnost ter strategije EU za prilaganje podnebnim spremembam;
6. meni, da je treba po požarih preprečiti spremembo namembnosti zemljišč, ter obsoja legaliziranje črnih gradenj na nedovoljenih območjih;
7. poziva grško vlado, naj nemudoma izdela zemljiško knjigo gozdov ter vzpostavi učinkovit nadzor nad tovrstno legalizacijo, kar naj bi učinkovito prispevalo k odvračanju od kriminalnih dejanj, ki se vedno ponavljajo na istih območjih, ter naj nemudoma odpravi pomanjkanje sredstev in osebja za gašenje požarov;
8. meni, da je treba v Grčiji nemudoma preveriti ustreznost ukrepov za preprečevanje in pripravljenost, da bi zagotovili upoštevanje sklepov in zaključkov ter tako preprečili in omejili uničujoče posledice podobnih katastrof v prihodnje;
9. je zaskrbljen, ker bodo zaradi podnebnih sprememb vroča in suha poletja v južni Evropi še pogostejša ter pomanjkanje vode še hujše, kar bo povečalo nevarnost za gozdne in druge požare v divjini, ter meni, da so naložbe v boj proti podnebnim spremembam tudi naložbe v preprečevanje suš in gozdnih požarov;
10. meni, da pogostost naravnih nesreč ter izkušnje iz prejšnjih let in nedavne izkušnje kažejo, da je treba okrepiti pripravljenost civilne zaščite Skupnosti za preprečevanje gozdnih in drugih požarov v naravi ter spopadanje z njimi, in odločno poziva Komisijo, naj sprejme ukrepe v zvezi s tem;
11. zagovarja oblikovanje sklada za varstvo gozdov za vse gozdnate pokrajine v sredozemskih državah članicah;
12. naroči svojemu predsedniku, naj to resolucijo posreduje Svetu, Komisiji ter vladam in parlamentom držav članic.
