P6_TA(2007)0386
O financiranju Posebnega sodišča za Sierro Leone
B6-0332 , 0334 , 0336 , 0340 , 0342 in 0348/2007
Resolucija Evropskega parlamenta z dne 6 septembra 2007 o financiranju Posebnega sodišča za Sierro Leone
Evropski parlament
, –
ob upoštevanju ustanovitve Posebnega sodišča za Sierro Leone na podlagi sporazuma med Združenimi narodi in vlado Sierre Leone v skladu z resolucijo Varnostnega sveta ZN 1315 (2000) z dne 14. avgusta 2000 o pregonu "oseb, ki nosijo največjo odgovornost za hude kršitve mednarodnega humanitarnega prava in zakonodaje Sierre Leone, storjene na ozemlju Sierre Leone po 30. novembru 1996", zlasti vojne zločine in zločine proti človeštvu,
–
ob upoštevanju proračuna za izvedbo Posebnega sodišča za Sierro Leone, ki ga je upravni odbor za Posebno sodišče sprejel 15. maja 2007,
–
ob upoštevanju mednarodnega prava, zlasti Ženevske konvencije in njenega Dodatnega protokola št. II o zaščiti žrtev oboroženih spopadov, ki nimajo mednarodnega značaja ter Listine Združenih narodov,
–
ob upoštevanju svojih predhodnih resolucij, zlasti z dne 16. marca 2006 o nekaznovanju v Afriki in zlasti o primeru Hissèneja Habréja UL C 291 E, 30.11.2006, str. 418.
ter z dne 24. februarja 2005 o Posebnem sodišču za Sierro Leone: primer Charles Taylor UL C 304 E, 1.12.2005, str. 408.
,
–
ob upoštevanju Cotonoujskega Sporazuma o partnerstvu med afriškimi, karibskimi in pacifiškimi državami ter Evropsko skupnostjo in njenimi državami članicami (Cotonoujski sporazum) ter zavezanosti pogodbenih strank tega sporazuma k miru, varnosti in stabilnosti, spoštovanju človekovih pravic, demokratičnih načel in pravne države,
–
ob upoštevanju člena 115(5) svojega Poslovnika,
A.
ker je boj proti nekaznovanju eden izmed temeljev politike Evropske unije na področju človekovih pravic, mednarodna skupnost pa mora to načelo podpirati, da bi se spodbujala učinkovitost vzpostavljenih mehanizmov odgovornosti,
B.
ker so Posebno sodišče za Sierro Leone skupaj ustanovili Združeni narodi in vlada Sierre Leone leta 2002 po kruti državljanski vojni, ki je divjala več kot deset let, njegov mandat pa je pregon storilcev, ki nosijo največjo odgovornost za grozodejstva, storjena v Sierri Leone,
C.
ker mednarodna skupnost podpira Posebno sodišče za Sierro Leone in ker njegovo delovanje na kraju samem prispeva k večjemu lokalnemu vplivu,
D.
ker pomeni ustanovitev Posebnega sodišča za Sierro Leone precedenčni primer v mednarodnem pravu, saj je prvo sodišče, ki je vložilo obtožbo proti aktualnemu afriškemu državnemu voditelju zaradi storjenih vojnih zločinov in zločinov proti človeštvu, sodba proti trem nekdanjim vodjem uporniške skupine Oborožene sile revolucionarnega sveta (AFRC), izrečena 20. junija 2007, pa je prva sodba v zvezi z rekrutiranjem otrok vojakov in prisilnimi porokami,
E.
ker ima Posebno sodišče za Sierro Leone pomembno vlogo pri vzpostavljanju miru in pravice v regiji reke Mano v Zahodni Afriki in si prizadeva za zagotavljanje trajne zapuščine; ker je posebno sodišče v ta namen sprejelo daljnosežne ukrepe ter programe na področju arhiviranja in prevajanja, da bi javnost seznanilo z njegovim delovanjem, kot tudi programe za zaščito žrtev, s čimer je prispevalo k izboljšanju dostopa do sodnega sektorja za prebivalce Sierre Leone; ker so tovrstni ukrepi nepravne narave bistveni za zagotavljanje trajnega vpliva Posebnega sodišča, ostajajo pa izzivi, s katerimi se je še treba spoprijeti,
F.
ker je tožilec Posebnega sodišča za Sierro Leone nekdanjega liberijskega predsednika Charlesa Taylorja 7. marca 2003 obtožil sedemnajstih zločinov proti človeštvu in vojnih zločinov, vključno z umori, pohabljanjem, posilstvi, spolnim suženjstvom in rekrutiranjem otrok vojakov; ker se je 4. junija 2007 začelo sojenje Charlesu Taylorju;
G.
ker bi nezmožnost, da bi končali sojenje Charlesu Taylorju ali zagotovili kar najbolj kakovostne in pravične razmere za njegovo sojenje, ne le ogrozila vzpostavitev trajnega miru v regiji reke Mano v Zahodni Afriki, temveč bi tudi škodovala boju proti nekaznovanju in razvoju mednarodnega kazenskega prava, ki je že ogroženo po neuspelem poskusu sojenja Slobodanu Miloševiću in kontroverzni obsodbi Sadama Huseina,
H.
ker je Posebno sodišče za Sierro Leone 20. avgusta 2007 odločilo, da je v interesu pravičnosti, da se zagovornikom Charlesa Taylorja dodeli več časa, zato je sojenje preložilo na 7. januar 2008,
I.
ker se Posebno sodišče za Sierro Leone v nasprotju z drugimi mednarodnimi kazenskimi sodišči financira iz prostovoljnih prispevkov zainteresiranih držav; ker so mnoge države, vključno z državami članicami EU, in Komisija s financiranjem delovanja Posebnega sodišča potrdile svojo zavezo mednarodnemu humanitarnemu pravu,
J.
ker je bil ustanovljen upravni odbor, ki bo pomagal generalnemu sekretarju Združenih narodov pri pridobivanju ustreznih finančnih sredstev za Posebno sodišče, sprejemanju proračuna in svetovanju na področju vseh nalog sodišča nepravne narave;
K.
ker je upravni odbor v proračunu za izvedbo, sprejetim 15. maja 2007, ugotovil, da Posebno sodišče za Sierro Leone za zaključek delovanja potrebuje 89 milijonov USD (36 milijonov USD za leto 2007, 33 milijonov USD za leto 2008 in 20 milijonov USD za leto 2009), ker bodo razpoložljiva sredstva po sedanjih ocenah zadostovala do oktobra 2007;
1.
pozdravlja napredek, ki ga je doseglo Posebno sodišče za Sierro Leone v sodnem pregonu storilcev grozodejstev v tej državi; pozdravlja zlasti razsodbe, ki jih je Posebno sodišče izreklo proti trem vodjem uporniške skupine AFRC, s katerimi so bili obtoženi zločinov proti človeštvu in vojnih zločinov; še posebej pozdravlja začetek sojenja proti Charlesu Taylorju in je prepričan, da bo to jasno sporočilo voditeljem po vsem svetu, da kršitve človekovih pravic ne bodo več ostale nekaznovane;
2.
ugotavlja, da Posebno sodišče za Sierro Leone prejema finančno pomoč EU prek evropskega instrumenta za demokracijo in človekove pravice ter da države članice EU, zlasti Združeno kraljestvo in Nizozemska, ves čas močno podpirajo delovanje tega sodišča;
3.
vendar ostajazaskrbljen, da na podlagi sredstev, ki so bila dodeljena, ni mogoče zagotoviti ustreznega okolja za Posebno sodišče; je globoko zaskrbljen, da bo to oviralo boj proti nekaznovanju in zlasti škodovalo sojenju proti Charlesu Taylorju, ki je testni primer za razvoj mednarodnega kazenskega pregona, ter tudi oviralo proces sprave in vzpostavitev trajnega miru v Sierri Leone in v zahodnoafriški regiji kot celoti;
4.
opozarja, da bo v primeru, da potrebna finančna pomoč Posebnemu sodišču za Sierro Leone ne bo zagotovljena, verodostojnost prizadevanj mednarodne skupnosti, da bi prispevala k vzpostavitvi miru v Sierri Leone in obravnavala zločine, storjene med vojno, resno omajana.
5.
poziva vse države, tudi države članice EU, naj nadalje prispevajo k delovanju Posebnega sodišča za Sierro Leone in s tem zagotovijo, da bo to sodišče svoje delo lahko uspešno opravilo, vključno z dejavnostmi za zagotovitev trajne dediščine in izboljšanje neodvisnosti sodne oblasti v Sierri Leone;
6.
poziva Komisijo, naj posebnemu sodišču še naprej zagotavlja finančna sredstva, tako temeljnih kot tudi stranskih dejavnosti, v okviru prihodnjih nacionalnih programov s Sierro Leone; poziva oblasti Sierra Leone, da prednostno obravnavajo vprašanje prehodnega pravosodja in neodvisnosti pravosodja;
7.
poziva generalnega sekretarja Združenih narodov, naj v posvetovanju s Varnostnim svetom ZN preuči vse možne oblike financiranja Posebnega sodišča, da bi to lahko uspešno opravilo svoje temeljne naloge;
8.
spodbuja vse tesnejše sodelovanje med Posebnim sodiščem ter oblastmi in sodišči v Sierri Leone; poudarja, da morajo imeti žrtve možnost uporabe pravnih sredstev na nacionalnih sodiščih brez odlašanja in da se je treba zgledovati po Posebnem sodišču, ki ni upoštevalo pomilostitev, zlasti tistih, vključenih v Lomejski sporazum o ustanovitvi sodišča, in je v nacionalno zakonodajo vključilo vse zločine, opredeljene na mednarodni ravni;
9.
naroči svojemu predsedniku, naj to resolucijo posreduje Svetu, Komisiji, vladam in parlamentom držav članic, Posebnemu sodišču za Sierro Leone, vladi in parlamentu Sierre Leone, generalnemu sekretarju Združenih narodov, članicam Afriške unije in sopredsednikoma Skupne parlamentarne skupščine AKP-EU.
