Evropski znak zaupanja za spletne nakupe
Informacijska družba
Plenarno zasedanje
2010-09-21 - 17:57
Spletno nakupovanje je najhitreje rastoča oblika trgovine na drobno, kljub temu pa le tretjina spletnih potrošnikov tako kupuje izven svoje države članice. Evropski parlament je v torek podprl predloge, s katerimi naj bi spodbudili čezmejno spletno nakupovanje in okrepili zaupanje potrošnikov.
Evropski znak zaupanja bi bil priporočilo za spletne strani, ki prodajajo zanesljive in kakovostne izdelke, kar naj bi posredno okrepilo zaupanje potrošnikov ter dodatno spodbudilo rast spletnega nakupovanja v Uniji. Parlament meni, da bi morala Komisija v prihodnosti pripraviti predlog zakonodaje, ki bi opredelil novi znak, vendar pa je treba pobudo podpreti z mehanizmom nadzora ali izvrševanja standardov, kot se to že izvaja na nacionalni ravni.
Konec diskriminacije pri dostavi
Ena večjih ovir pri spletni prodaji je, da prodajalci večinoma dostavljajo kupljeno blago samo kupcem v lastni državi, ne pa čez mejo. Parlament zato obžaluje, ker nekatere države članice še vedno niso v celoti prenesle direktive o storitvah v svojo zakonodajo ter poziva Komisijo in države članice, naj zagotovijo učinkovito izvajanje člena 20(2) direktive o storitvah, da bi se prenehalo diskriminirati potrošnike na podlagi elektronskega naslova ali prebivališča. Nacionalni organi in sodišča bi morali predpise za izvajanje tega pravila tudi ustrezno izvrševati.
Zagotavljanje preglednosti
Poslanci poudarjajo, da bi moralo elektronsko poslovanje postati bolj pregledno in sicer tako, da bo potrošnik vedno vedel, kdo je dobavitelj in osnovne podatke o podjetju. o identiteti in kontaktnih dobavitelja. Prav tako bi bilo treba okrepiti zaupanje v čezmejne internetne plačilne sisteme s spodbujanjem različnih plačilnih metod, povečanjem medopravilnosti in skupnih standardov. Komisija bi morala po mnenju Parlamenta vzpostaviti evropski sistem za zgodnje opozarjanje za boj proti goljufijam na digitalnem trgu, ki bo obsegal tudi podatkovno zbirko.
Naslednji koraki
Resolucija o dokončnem oblikovanju notranjega trga za evropsko poslovanje je odgovor Parlamenta na delovni dokument Komisije iz marca 2010 o ovirah, zaradi katerih potrošniki in podjetja nimajo zadostnega zaupanja v to obliko poslovanja.
"Elektronsko poslovanje ima še velik potencial za preoblikovanje in izboljšanje konkurenčnosti evropskega gospodarstva in skupnega trga. Lahko ustvari veliko dodane vrednosti in pomeni veliko priložnost za evropske državljane in podjetja v času finančne krize. Evropski voditelji bi se morali zavzeti za dosledno izvajanje ukrepov, ki bodo odpravili ovire pri elektronskem poslovanju in pomagali ustvariti zaupanje potrošnikov," je dejal poročevalec Pablo ARIAS ECHEVERRÍA (ELS, ES).
Nova direktiva o pravicah potrošnikov je trenutno v zakonodajnem postopku, Komisija pa se je tudi zavezala. da bo do leta 2012 pripravila evropski kodeks spletnih pravic.
20100920IPR82951
-//EP//DTD IM-PRESS 20050901 IPR DOC XML V0//EN
-//EP//STYLESHEET IM-PRESS 20050901 IPR DOC XML V0//EN
