Izjava predsednika Evropskega parlamenta o razmerah na Bližnjem vzhodu
Zunanji odnosi
2007-06-19 - 13:08
Predsednik Evropskega parlamenta Hans-Gert Pöttering je na začetku torkove seje prebral izjavo o nedavnih dogodkih na palestinskih ozemljih v Gazi in na Zahodnem bregu. Predsednikovi izjavi so sledile izjave predstavnikov političnih skupin.
Predsednik PÖTTERING je dejal: "Vse nas so globoko ganile in prizadele grozljive razmere ter razvoj dogodkov v zadnjih dneh na območju Gaze. Kot veste, sem bil na Bližnjem vzhodu na svojem prvem uradnem obisku izven EU po prevzemu položaja in se tam mudil pred tremi tedni. S predsednikom palestinskih avtonomnih oblasti Mahmudom Abasom bi se bil moral srečati v Ramali, vendar me je predsednik zaradi napetosti med Fatahom in Hamasom povabil, naj ga obiščem v Gazi, kjer so takrat potekala pogajanja in njegovi želji sem ugodil. Ob tem me je prevzela predsednikova umirjena odločnost, s katero mi je predstavil svoje skrbi in čutil sem napetost v zraku. Želim poudariti, da ostro obsojam nasilne napade oboroženih pripadnikov Hamasa na zakonite varnostne sile institucij palestinskih oblasti in pozivam, da izrazimo polno podporo ter solidarnost s predsednikom Abasom.
Podpiramo odločitev palestinskega predsednika, da na izredne dogodke odgovori z imenovanjem krizne vlade, kar naj čim prej razreši napetosti na ozemljih. Imamo zaupanje v novega premierja Salama Fajada, ki me je nedavno tudi obiskal v Bruslju. Nova vlada je pred težavno nalogo, zato rabi pomoč Evropske unije in mednarodne skupnosti. V sozvočju z včerajšnjo odločitvijo zunanjih ministrov Unije bi rad poudaril, da Evropski parlament daje polno podporo vsem prizadevanjem za vzpostavitev miru na Bližnjem vzhodu in bo nadaljeval svoja prizadevanja za doseganje tega cilja.(...)
Moramo izpolniti svoje obveze in storiti vse za zagotovitev človekoljubne pomoči na palestinskih ozemljih. Palestinski narod moramo podpreti tako pri zagotavljanju najnujnejšega, kakor tudi pri iskanju dolgoročne politične rešitve. (...) Palestince pozivamo, naj se vrnejo na pot dialoga, da bi tako dosegli spravo, ki bo predpogoj za delujočo palestinsko državo, ki bo združila palestinska ozemlja. Nadaljevanje ali stopnjevanje državljanske vojne ni nikomur v interesu. Mir ni mogoč brez sodelovanja Izraela, ki nosi veliko odgovornost. Med obiskom v Izraelu in v svojem govoru Knesetu sem poudaril zahtevo Evropskega parlamenta, da naj Izrael prevzame svojo politično odgovornost in podpre predsednika Abasa.(…)
Izraelci in Palestinci imajo enako pravico do dostojanstva in življenja znotraj varnih meja. Upam, da bodo nekega dne lahko živeli skupaj v miru. Evropski parlament, ki predstavlja narode Evrope, mora predano in odgovorno podpirati politiko sprave in razumevanja, četudi se ta danes zdi še zelo daleč."
Predstavniki političnih skupin
José Ignacio SALAFRANCA SÁNCHEZ-NEYRA (EPP-ED, ES): "Razmere so izredno nestabilne. Palestinci niso uspeli oblikovati države, obstajata dve vladi v tej državi in huda kriza. Naš cilj je prvič podpreti Abasa in zmerno vlado g. Fajada. Poskušati moramo rešiti to mednarodno zagato in zastoj, ki je nastal po zadnjih volitvah v Palestini, upoštevati odločitve sveta ministrov ter zagotoviti neposredno pomoč palestinski vladi. Upamo, da bo predsedstvo in tudi ZDA šli v isto smer. Izrael mora vrniti Palestincem denar iz carinskih dajatev. Te stvari so potrebne, a same po sebi ne bodo dovolj. Napredek bo možen le, če se v Gazi odpovedo nasilju, če se prizna Izrael kot država in uporabimo vse druge ukrepe, da dosežemo mir in da se osvobodi britanski novinar Alan Johnston."
Martin SCHULZ (PES, DE): "To kar se je zadnje dni zgodilo, moramo obsoditi, pa tudi razumeti kot najglobljo dramatično točko lastne politike. Včeraj je ministrski svet sprejel odločitev, da bi spet ponudili pomoč. Zakaj šele zdaj, ko je prišlo do razpada države? Ali bi to, kar se sedaj dogaja, t.j. razpad države, bilo mogoče preprečiti, če bi pomoči izplačevali že prej, ne pa sprejemali strategije, da ne govorimo s Hamasom? Če bi naredili drugače, ali bi stvari tekle bolje? (...) Dialog je edina možnost, da pridemo do mirnih rešitev. Naj vas spomnim, to ste doživeli vsi, da je Arafat veljal za prvega terorista sveta, kasneje pa je dobil Nobelovo nagrado za mir. Mislim, da je pravilno, da smo z njim vzpostavili dialog, saj je ta pripeljal iz nasilja. Moramo se učiti iz lastnih napak. Menim, da je možna ena sama pot - vse udeležene moramo dobiti za skupno mizo. (...) Poskrbeti moramo za humanitarno pomoč. Ljudstvo ki trpi, bo padlo še v hujše trpljenje, običajni ljudje so tisti ki trpijo, tisti ki nimajo vode, elektrike, ki ne morejo poslati otrok v šole."
Graham WATSON (ALDE, UK): "Če ne bi zavrnili dialoga z zmernimi predstavniki Hamasa in ukinili človekoljubne pomoči, danes razmere ne bi bile tako slabe. Zdaj vladajo nasilje, sektaški spori in strah, rešitev konflikta pa se oddaljuje. (...)
Ne smemo zavračati možnosti pogajanj. Moja skupina pozdravlja odločitev g. Fajata, da se ponovno vzpostavi dialog. Prav tako smo zadovoljni s ponovno vzpostavitvijo pomoči. Moramo pa podpirati tudi upravo na Zahodnem bregu. Če rečemo, da je Gaza teroristično območje, to ne bo pripeljalo k miru. Ljudje nimajo hrane, nimajo potrebnih stvari za življenje in občutek imajo, da nimajo česa več izgubiti. EU ne sme le opazovati s strani."
Brian CROWLEY (UEN, IE): "Gre za človeška življenja. Zlasti moramo imeti pred očmi otroke in ženske, saj tu ne gre za nekaj, kar se je zgodilo, ker je Hamas prevzel oblast v Gazi ali ker ni bilo pogajanja med izraelskimi in palestinskimi oblastmi - to trpljenje ima svoje korenine v času izpred več kot 30 let. Vsi ki to območje poznajo, vam bodo povedali, da so otroci in ženske tisti, ki so vedno najbolj trpeli, a hkrati tisti, ki so se najbolj soočali iz izzivom iskanja poti. Palestina in Izrael nista uspela spoštovati obvez. (...) Misliti, da je Hamas le nesrečno naključje, je napačno in treba razumeti kot neuspeh soočanja s temi problemi tako s strani ZDA kot EU.
Imamo priložnost pokazati svojo humanost, da vstanemo in povemo kaj je prav - to pa je pomagati Palestincem, vztrajati na tem, da se Izrael pogaja z demokratično izvoljeno oblastjo."
Daniel COHN-BENDIT (Zeleni/ALE, DE) "EU se mora končno nečesa naučiti na podlagi napak, ki jih je storila in začeti delati. Je edina politična entiteta, ki je lahko pogajalec - to ne morejo biti ne ZDA ne Rusija. (...) Evropski kvintet, ki bo poskušal vzpostaviti, organizirati konferenco z vsemi, to je edina priložnost, da se bo vrnilo upanje. Če bo upanje, bo možen tudi politični dialog in ne nasprotno. Nihče ne bo najprej reševal, če ne bo vzpostavljena humanitarna pomoč. Nihče nima interesa, da bi humanitarna pomoč prihajala le iz Irana. Izrael mora razumeti - politika zasedenih območij ne more vzpostaviti nobenega miru."
Francis WURTZ (GUE/NGL, FR): "Vsi pozivi za prenehanje z nasiljem so popolnoma neučinkoviti, če ne priznamo razlogov zanje. To nasilje je proizvod 40-letne okupacije, rezultat neuspeha celotne mednarodne skupnosti, dejstva, da niso znali podpreti palestinskih oblasti. To nasilje je znak, da lahko izgubimo vse upanje. Evropa je prva donatorka, toda kaj pomeni pomoč, če dopustimo, da se še naprej širi strup nasilja.(...) Tukaj samo ponavljamo alarme. Zadnji je bil v imenu Evropskega parlamenta, rezultat pa je le, da smo odpravili neposredne pomoči ljudem, ki so sedaj v groznih razmerah. Če nočemo biti sokrivci novega Iraka, je treba ponovno preučiti strategijo, spoštujoč mednarodno pravo, tako kot bi moralo biti že pred 40 leti."
Bastiaan BELDER (IND/DEM, NL): "Palestinska vlada narodne enotnosti je prejšnji teden propadla, naša hiša je pa sedaj soočena z dvema kabinetoma Palestincev, ki se medsebojno ne priznavata. (...) Hamas je proti rešitvi dveh držav in nenehno izvaja politiko destabilizacije, potrebujemo pa ustrezno upravo in tudi rešitev z Izraelom."
Andreas MÖLZER (ITS, AT): "Gaza ni nova palestinska država, to je zapor, kjer Palestinci, predvsem ženske, otroci in starci, živijo v dramatičnih razmerah. Zadnja eksplozija nasilja in Hamasov prevzem oblasti sta se zgodila zaradi velikih napak tako EU kot ZDA in seveda Izraela. Politika, da ne izplačajo carin, da zgradijo zid - ZDA so to dopustile, mi v tej hiši pa prav tako nismo bili v stanju podpreti te demokratično izvoljene vlade, sestavljene tudi iz tistih, ki nam morda niso najbolj všeč."
20070615IPR07913
-//EP//DTD IM-PRESS 20050901 IPR DOC XML V0//EN
-//EP//STYLESHEET IM-PRESS 20050901 IPR DOC XML V0//EN
