VPRAŠANJE ZA USTNI ODGOVOR Z RAZPRAVO O-0023/07
v skladu s členom 108 Poslovnika
predložitev:
Giuseppe Gargani
, v imenu Odbora za pravne zadeve
za Komisijo
Zadeva: Dajatve za avtorske pravice
Komisar McCreevy je 21. novembra 2006 v govoru pred Odborom za pravne zadeve dejal, da naj bi Komisija kmalu predlagala pobudo o dajatvah za avtorske pravice. Izrazil je zaskrbljenost, kajti delovanje nekaterih sistemov nadomestil morebiti ovira trgovino na notranjem trgu. Komisija se sprašuje, ali so potrošniki deležni pravične obravnave, tako kot bi morali biti, in ali se v celoti upošteva vse pogostejša uporaba tehnoloških sredstev za varovanje z avtorsko pravico zaščitenih del. Poleg tega Komisija meni, da sta večja jasnost in odgovornost pri delovanju sistemov v korist vseh zainteresiranih strani.
Predsednik Barroso je manj kot mesec dni kasneje izjavil, da je bila predlagana pobuda oziroma priporočilo umaknjeno.
Ali lahko Komisija pojasni, zakaj se je odločila za ta korak in če je to storila zaradi političnega pritiska določene države članice ali držav članic? Katere ukrepe bi morali sedaj sprejeti, da bi preprečili oviranje trgovine, ki ga je komisar McCreevy omenil v svojem govoru Odboru za pravne zadeve?
Glede na očitno politično občutljivost zadeve, ali Komisija ne meni, da bi bilo bolje predlagati zakonodajo v okviru postopka soodločanja, v katerem lahko demokratične institucije izrazijo svoje mnenje, kot uporabiti nezavezujoč pravni instrument, katerega učinkovitost in legalnost sta sporni in ki je brez vsake demokratične legitimnosti?
Če bi Komisija ukrepala na tem področju,
ali bi omejila višino dajatev na določen odstotek prodajne cene (npr. 5%)?
ali bi dopustila možnost, da dajatve zajamejo vse vrste opreme/strojev itd., ki se lahko zaščitijo z avtorsko pravico?
kako bi se Komisija odzvala v primeru držav članic, kjer dajatve ne pripadajo dejanskemu imetniku avtorske pravice, temveč se denar porabi za financiranje splošne kulturne politike in programov?
