Hrvaška na dobri poti, Parlament pozdravlja mediacijo o mejnem sporu
Volitve 2009
Širitev
2009-03-12 - 14:25
©BELGA/SCIENCE Resolucija o napredku Hrvaške v pristopnih pogajanjih za leto 2008, ki jo je Parlament v četrtek sprejel s 548 glasovi za, 40 proti in 34 vzdržanimi glasovi, poziva, naj se pogajanja s to kandidatko zaključijo še letos. O mejnem sporu s Slovenijo pa je bilo sprejeto ustno dopolnilo številka 13 poslanca Hannesa SWOBODE (PES, AT), ki pa ne omenja več načela pravičnosti.
Parlament ugotavlja, da so na Hrvaškem lani zakonodajno delo in sprejemanje predpisov končno dopolnjevala tudi prizadevanja za krepitev in izboljšanje upravnih zmogljivosti, potrebnih za izvajanje tovrstnih reform. Poslanci opozarjajo na sodne zaostanke in poudarjajo, da mora biti tujim investitorjem zagotovljena pravna gotovost. Pri tem oblasti še posebej opominjajo, naj v skladu z odločbami ustavnega sodišča hitro rešijo odprte primere vračanja odvzetega premoženja.
Parlamentarci pozdravljajo dejstvo, da je hrvaška vlada končno sprejela ukrepe za spopadanje s korupcijo in organiziranim kriminalom in da se je ustrezno odzvala na večino zahtev po sodelovanju, ki jih je nanjo naslovilo tožilstvo Mednarodnega sodišča za vojne zločine na območju nekdanje Jugoslavije. Ker uradni Zagreb še vedno ni omogočil dostopa do nekaterih dokumentov v primeru Gotovina, ga poslanci pozivajo, naj to nemudoma stori.
Mejni spor
Parlament globoko obžaluje, da so bila pristopna pogajanja dolgo časa povsem zaustavljena zaradi dvostranskih vprašanj in poudarja, da ta vprašanja ne bi smela biti ovira za napredek pri pogajanjih o pristopu, če se jih ne izrablja za preprečevanje končne razrešitve tovrstnih vprašanj. Vseeno pa poziva hrvaško vlado in vlade sosednjih držav, naj vsa odprta vprašanja hitro rešijo.
Dobri sosedski odnosi ostajajo ključni dejavnik procesa evropskega povezovanja, zato poslanci pozivajo Hrvaško in njene sosede, naj dejavno spodbujajo sodelovanje v regiji in vlagajo več v projekte za čezmejno sodelovanje.
Glede zadnjega razvoja dogodkov v odnosih s Slovenijo pa Evropski parlament opozarja na neformalni dogovor, ki sta ga 25. avgusta 2007 dosegla predsednika vlad Hrvaške in Slovenije o predložitvi njunega spora o meji mednarodnemu telesu. Poslanci pozdravljajo pripravljenost Hrvaške in Slovenije, da sprejmeta ponudbo Komisije za posredovanje ter menijo, da bi moralo to temeljiti na mednarodnem pravu. V zvezi s tem pričakujejo skorajšnji napredek v pristopnih pogajanjih.
Gospodarski položaj
Parlament Hrvaško opozarja, da se je treba spoprijeti z rastočimi trgovinskim primanjkljajem in primanjkljajem na tekočem računu plačilne bilance, pa tudi zunanjim dolgom, zaradi katerih je hrvaško gospodarstvo bolj ranljivo in izpostavljeno tveganjem. Za ohranjanje sedanje ravni gospodarske rasti in za to, da se Hrvaški omogoči doseči države članice EU, je treba povečati hitrost strukturnih reform
Napredek v sektorju kmetijstva je bil zelo neenakomeren, pri čemer je položaj na področjih politike kakovosti in ekološkega kmetovanja zelo napredoval, izboljšati pa je treba zmogljivosti za prejemanje sredstev iz skladov za razvoj podeželja. Parlament poudarja tudi, da sta povečanje upravnih zmogljivosti in reforma sistemov za podporo kmetijstvu potrebna za nemoten prehod na režim skupne kmetijske politike EU in za zmanjšanje socialnih posledic tega prehoda.
Slovenski poslanci v razpravi
Jelko KACIN (ALDE, SI) je na mediacijo med državama kolege opozoril že v ponedeljek:
"Toplo pozdravljam današnjo načelno odločitev vlade Republike Hrvaške, da pozitivno odgovori na pobudo Evropske komisije za mediacijo med Slovenijo in Hrvaško. Žal je v pozitivnem odzivu tudi nepotreben dodatek, pogoj, ki zelo zožuje prostor za mediacijo.
Pomembno pa je, da skupaj čim prej ustvarimo pogoje za začetek mediacije, ki bo umirila politično ozračje v obeh državah in omogočila dialog v boljših razmerah. Proces širitve Evropske unije moramo promovirati še naprej, zato potrebujemo tudi lizbonsko pogodbo. Čas je zelo pomemben, zato upam, da bo okviren dogovor za mediacijo pripravljen hitro."
V sredo, ko je bil na razpravi prisoten tudi evropski komisar za širitev Olli Rehn, pa je poslanec Kacin med drugim dejal:
"In še nekaj o Hrvaški. Gospod komisar, v preteklosti sta predsednika obeh vlad, Drnovšek in Račan, že dosegla velik dosežek, sporazum o meji. Žal sta danes oba že pokojna. Ampak bila sta tako pogumna, da sta šla naprej, da sta vlagala v prihodnost, in nekaj sta dosegla. Mislim, da je prav, da vzpodbujate obe vladi, da gresta po njihovih stopinjah in da ponovno in hitro dosežeta sporazum o meji. To bo dobro za Slovenijo, Hrvaško, Evropsko unijo in za zahodni Balkan."
V sredini razpravi je sodeloval tudi poslanec Alojz PETERLE (EPP-ED, SI):
"Doslej sem podprl vsa poročila Evropskega parlamenta o napredku Hrvaške na poti do polnopravnega članstva v Evropski zvezi in tudi to pot pozdravljam njene številne nove dosežke. Z veseljem bom podprl tudi to pomembno poročilo, ki ga je z izjemnim trudom pripravil kolega Swoboda, s predpostavko, da bodo kompromisna dopolnila odražala uravnotežen in realističen pristop. Samo tak pristop lahko vodi v odpravo razlogov za zadržke in za pospešitev pristopnega procesa. V celoti se strinjam s predsednikom Vondro, da potrebujemo konstruktiven in dinamičen pristop. V tem smislu se mi zdi zelo pomembno, da je po dosedanjih neuspešnih dvostranskih poskusih Evropska komisija z iniciativo za mediacijo ponudila možnost novega in kredibilnega poskusa dokončne rešitve mejnega problema med Slovenijo in Hrvaško in v tem kontekstu hiter napredek pri vstopnih pogajanjih Hrvaške.
Vesel sem, da sta obe državi pobudo sprejeli in da so se začeli pogovori na visoki ravni. Upam, da smo s to pobudo veliko bližje trojni zmagi: zmagi Hrvaške, Slovenije in Evropske zveze. Ne more zmagati samo eden ali eno stališče, zmagamo lahko samo s skupnimi cilji in s skupno voljo. Prav tako se strinjam s poročevalcem Swobodo, da je treba upoštevati pri tem tudi načelo pravičnosti, ki je del mednarodnega prava. In popolnoma se strinjam s komisarjem Rehnom, da je primerno izhodišče za ureditev mejnega spora listina OZN in da je pobuda Komisije v duhu te listine.
Čas je, da začne delovati zelena miza. Brez retorike in pritiskov, ki bi prizadevali dostojanstva ene ali druge udeležene strani ali njen status v pristopnem procesu. Potrebujemo pozitivno atmosfero. Prepričan sem, da obstaja samo ena dobra rešitev, to je tista, za katero se bosta ob mediaciji tretjega, se pravi Evropske komisije, sporazumeli Slovenija in Hrvaška. Želim si, da se to zgodi čimprej."
Po četrtkovem glasovanju pa je poslanka Romana JORDAN CIZELJ (EPP-ED, SI) v obrazložitvah glasovanj izjavila:
"Povedati moram, da si želim da bi Hrvaška čimprej postala članica EU in da si to želi tudi Slovenija. Če pa ji to želimo, potem moramo pomagati in sodelovati. Spore moramo reševati tako, da pozorno prisluhnemo vsem vpletenim stranem. V tem poročilu, v tem kar je danes podprl EP, pa pravzaprav ni zaznati, da smo bili uravnoteženi, ko smo odločali o t.i. hrvaško slovenskem mejnem sporu. Če bi želeli biti uravnoteženi, potem je minimum, kar bi morali vključiti v poročilo, tudi načelo pravičnosti. Pa še to želim povedati, da če želimo, da bomo resnično ta problem razrešili, potem bi morali zagotoviti, da bosta obe državi članici upoštevali rezultat tega mednarodnega telesa. Zato bi morala oba parlamenta vnaprej ratificirati njegov rezultat."
Izjave Sveta in Komisije
Poročilo o napredku Hrvaške v letu 2008
Poročilo na lastno pobudo
Razprava: sreda, 11. marec 2009
Glasovanje: četrtek, 12. marec 2009
20090310IPR51427 Predlog resolucije - Poročilo o napredku Hrvaške za leto 2008 Predlagani amandmaji
SL
1
PHOTO
20090311PHT51497.jpg
SL
3
LINK
/sce/server/intranet/amend_motions_texts/sce_amend_motions_texts_main_02.jsp?ref=B6-0104/2009
-//EP//TEXT MOTION B6-2009-0104 0 NOT XML V0//SL
-//EP//DTD IM-PRESS 20050901 IPR DOC XML V0//EN
-//EP//STYLESHEET IM-PRESS 20050901 IPR DOC XML V0//EN
