Ukrepi proti trgovini z ljudmi
Pravice žensk/enake možnosti
2006-03-15 - 16:43
Parlament odločno proti trgovini z ljudmi
Evropski poslanci so vnovič izrazili svoje nasprotovanje trgovini z ljudmi, še posebej žensk in otrok z namenom spolnega izkoriščanja. V resoluciji, ki so jo sprejeli danes in gradi na zaključkih seminarja o prisilni prostituciji, ki je potekal prejšnji teden, parlament predlaga več strategij boja proti tej nevarnosti. Med ukrepi so preprečevanje trgovine in zaščita žrtev ter vseevropska informacijska kampanja za osveščanje javnosti ter zmanjšanje povpraševanja.
Parlament poziva Evropsko komisijo in države članice, naj začnejo vseevropsko akcijo za osveščanje in izobraževanje splošne javnosti, športnikov in športnih navijačev o problemu prisilne prostitucije na obrobju mednarodnih športnih dogodkov. Kampanja naj bi zagotavljala potrebne informacije, svetovanje, varno nastanitev in pravno pomoč ženskam in otrokom ter drugim žrtvam, ki so prisiljeni v prostitucijo.
Poslanci so prepričani, da bi skupna praksa vseh držav članic, kot je učinkovita uporaba sredstev obveščanja in izvajanje kampanj za skladno osveščanje, skupaj z mediji in znanimi osebnostmi iz športnega sveta, lahko pozitivno vplivala na spremembo miselnosti in obnašanja ljudi. Ob tem še pozivajo Komisijo in države članice, naj organizirajo preventivno kampanjo, ki bo morebitne žrtve obveščala o tveganjih in potencialnih nevarnostih, da se ujamejo v mreže trgovine z ljudmi in s tem postanejo žrtve prisilne prostitucije in spolnega izkoriščanja in jim tudi zagotavljala informacije o njihovih pravicah ter o tem, kje lahko v ciljnih državah dobijo pomoč.
Ob svetovnem nogometnem prvenstvu naj države članice vzpostavijo posebne informacijske telefonske linije v več jezikih in pripravijo informacijsko kampanjo za pomoč žrtvam prisilne prostitucije. Mednarodni olimpijski komite, svetovna nogometna zveza FIFA, evropska nogometna zveza UEFA in nemška nogometna zveza ter ostali športniki pa naj podprejo akcijo proti prisilni prostituciji, ki jo je začelo nemško združenje žensk.
Parlament tudi ponovno zahteva, da je treba že v letošnjem letu razglasiti dan proti trgovini z ljudmi za povečanje ozaveščenosti o vseh vidikih tega problema in poziva vse države članice, da ratificirajo Konvencijo Sveta Evrope o ukrepih proti trgovini z ljudmi, ki postavlja minimalne standarde za zaščito žrtev trgovine z ljudmi z namenom spolnega izkoriščanja.. Prisilna prostitucija je tesno povezana s trgovino z ljudmi. Točnih podatkov o številu žrtev te ponižujoče kriminalne dejavnosti ni, poznavalci pa se strinjajo, da narašča, tudi zaradi odprave mejnega nadzora znotraj EU, kar je kriminalnim združbam v določeni meri olajšalo delovanje. Na svetu naj bi bilo letno od 600 do 800 tisoč žrtev trgovine z ljudmi. To so osebe, ki jih z namenom izkoriščanja ilegalno prepeljejo čez državne meje - velika večina, kar 80 odstotkov je žensk in približno polovica vseh žrtev je mladoletnikov. Znotraj Unije naj bi bilo vsako leto okoli 100 tisoč žensk žrtev trgovine z ljudmi, veliko mladoletnih deklet pa trgovci z ljudmi prisilijo v prostitucijo. Mednarodne raziskave kažejo, da je povprečna starost žensk, ko se začnejo ukvarjati s prostitucijo, le 14 let.
20060309IPR06017 Resolucija Evropskega parlamenta o prisilni prostituciji ob mednarodnih športnih prireditvah
SL
1
PHOTO
20060313PHT06103.jpg
-//EP//TEXT MOTION B6-2006-0160 0 NOT XML V0//SL
-//EP//DTD IM-PRESS 20050901 IPR DOC XML V0//EN
-//EP//STYLESHEET IM-PRESS 20050901 IPR DOC XML V0//EN
