15.6.2010 B7-0403/2010 PREDLOG RESOLUCIJE ob zaključku razprave o izjavi Komisije
v skladu s členom 110(2) poslovnika
o poplavah v državah srednje Evrope, zlasti na Poljskem, Češkem, Slovaškem in Madžarskem
Michał Tomasz Kamiński
,
Zbigniew Ziobro
,
Marek Józef Gróbarczyk
,
Tadeusz Cymański
,
Jacek Olgierd Kurski
,
Jacek Włosowicz
,
Adam Bielan
,
Janusz Wojciechowski
,
Mirosław Piotrowski
,
Tomasz Piotr Poręba
,
Ryszard Czarnecki
,
Oldřich Vlasák
,
Lajos Bokros
,
Marek Henryk Migalski
,
Paweł Robert Kowal
,
Konrad Szymański
v imenu skupine ECR
PE441.985v01-00 B7‑0403/201 Resolucija Evropskega parlamenta o poplavah v državah srednje Evrope, zlasti na Poljskem, Češkem, Slovaškem in Madžarskem
Evropski parlament ,
– ob upoštevanju člena 3 Pogodbe o Evropski uniji in členov 191 in 349 Pogodbe o delovanju Evropske unije,
– ob upoštevanju predloga Komisije o uredbi Evropskega parlamenta in Sveta o ustanovitvi Solidarnostnega sklada Evropske unije ( KOM(2005)0108 ) in resolucije Evropskega parlamenta z dne 18. maja 2006 o naravnih nesrečah (gozdnih požarih, sušah in poplavah),
– ob upoštevanju Direktive št. 2007/60/ES Evropskega parlamenta in Sveta z dne 23. oktobra 2007 o oceni in obvladovanju poplavne ogroženosti,
– ob upoštevanju sporočila Komisije Svetu, Evropskemu parlamentu, Evropskemu ekonomsko-socialnemu odboru in Odboru regij z naslovom „Obvladovanje nevarnosti poplav – Preprečevanje poplav, varstvo pred njimi in ublažitev posledic (KOM(2004)472 končno),
– ob upoštevanju svojih resolucij z dne 5. septembra 2002 o poplavah v Evropi, z dne 8. septembra 2005 o naravnih nesrečah (požarih in poplavah) v Evropi, z dne 7. septembra 2006 o gozdnih požarih in poplavah ter svojih resolucij z dne 18. maja 2006 o naravnih nesrečah – okoljskih in kmetijskih vidikih ter vidikih regionalnega razvoja,
– ob upoštevanju bele knjige "Prilagajanje podnebnim spremembam: evropskemu okviru za ukrepanje naproti“ (KOM(2009)147) ter sporočila Komisije o skupnostnem pristopu k preprečevanju naravnih nesreč in nesreč, ki jih povzroči človek ( KOM(2009)0082 ),
– ob upoštevanju člena 110(2) svojega poslovnika,
A. ker se je na Poljskem, Češkem, Madžarskem in Slovaškem zaradi skupka izjemno neugodnih atmosferskih pogojev zgodila huda naravna nesreča v obliki poplav, ki je terjala številne žrtve ter narekovala evakuacijo več desettisoč ljudi,
B. ker so poplave hudo poškodovala javno infrastrukturo (ceste, vodne poti, električno omrežje, kanalizacijo in telekomunikacije), trgovska območja, industrijska in kmetijska območja ter uničevale tudi naravno in kulturno dediščino; ker je zlasti zaradi poškodovanih sistemov vodnih poti in kanalizacije lahko ogroženo zdravje ljudi,
C. ker je ta evropska regija zaradi poplav v zadnjih letih večkrat utrpela socialno in gospodarsko škodo in izgube v lokalnem gospodarstvu, proizvodnji in turizmu,
D. ker ljudje zaradi te naravne nesreče ne morejo spet normalno zaživeti, gospodarske in socialne posledice pa bodo dolgotrajne,
E. ker je treba poplavljena območja očistiti in obnoviti, ponovno vzpostaviti proizvodne zmožnosti in nadomestiti socialne stroške, ki so nastali zaradi nesreče,
F. ker imajo naravne nesreče obsežne gospodarske in socialne posledice za regionalna gospodarstva, industrijo, turizem, okolje in biotsko raznovrstnost,
G. ker bi se morala ideja evropske solidarnosti v času stiske uresničiti v obliki resnične in znatne pomoči,
1. izraža globoko sočutje in solidarnost do regij, ki jih je prizadela nesreča; izraža veliko zaskrbljenost zaradi hudih gospodarskih posledic in izreka sožalje družinam žrtev;
2. izreka priznanje ekipam za iskanje in reševanje, ki so neprekinjeno delovale, da bi pomagale ljudem ter omejile človeško in materialno škodo;
3. izraža zahvalo za ukrepe držav članic, ki so sprejele izjave o dvostranski pomoči regijam, ki so jih prizadele poplave; izraža posebno zadovoljstvo, ker je med drugimi pomagala tudi baltska enota za boj proti poplavam, ki je sofinancirana v okviru enega od projektov EU;
4. meni, da bi se morale nacionalne, regionalne in lokalne oblasti bolj osredotočiti na politiko preprečevanja nesreč in posvetiti več pozornosti ustrezni zakonodaji o namembnosti zemljišč, upravljanju voda ter učinkovitemu obvladovanju tveganj, med drugim v zvezi z varnostnimi nasipi, kmetijstvom in gozdarstvom;
5. poziva države članice, naj pregledajo in posodobijo obstoječe načrte za preprečevanje poplav in karte poplavne ogroženosti ter pri tem upoštevajo potencialni vpliv podnebja na poplave;
6. poziva Evropsko komisijo, naj pripravi potrebne predpise, ki bodo omogočili boljše upravljanje območij z vodnimi zajetji, ki so skupna več državam članicam;
7. v tem smislu poziva države članice in regije, ki so jih prizadele poplave, naj pripravijo trajnostne načrte za obnovo in ponovno obdelavo uničenih predelov; poziva države članice, naj razmislijo o nujnosti dolgoročnih naložb, ki bi bile namenjene preprečevalnim ukrepom in omejevanju škode, ki jo povzročajo naravne nesreče;
8. meni, da posledice takih nesreč sicer prizadenejo le nekatere države, vendar zahtevajo dejansko zavezo na evropski ravni, in sicer skladno z načelom solidarnosti, ki je pri obvladovanju poplavne ogroženosti še zlasti pomembno;
9. poziva Komisijo in države članice, naj pomagajo vsem posameznikom, ki so jih prizadele gospodarske in socialne posledice nesreče;
10. poziva Komisijo, da si takoj po prejetju vseh potrebnih vlog zainteresiranih držav članic takoj po najboljših močeh prizadeva za izvedbo najbolj prožnega in čim bolj izdatnega financiranja iz Solidarnostnega sklada Evropske unije;
11. poziva Komisijo, naj bo čim bolj prožna pri razporejanju sredstev med programi in prednostnimi nalogami ter pri odločanju o dodeljevanju sredstev pri izvajanju financiranja iz Solidarnostnega sklada Evropske unije;
12. poziva Komisijo, naj upošteva posebne značilnosti različnih regij, ki so jih prizadele poplave, da bi lahko prejele najučinkovitejšo pomoč;
13. poziva Komisijo, naj naredi izjemo in omogoči državam članicam, da podjetjem in kmetom na območjih, ki jih je prizadela nesreča, poleg pomoči iz Solidarnostnega sklada Evropske unije dodelijo še javno finančno pomoč;
14. naroči svojemu predsedniku, naj to resolucijo posreduje Svetu, Komisiji, državam članicam in lokalnim oblastem regij, ki jih je prizadela naravna nesreča.
