12.12.2005
PREDLOG RESOLUCIJE
za zaključek razprave o izjavah Sveta in Komisije
v skladu s členom 103(2) Poslovnika,
ki ga vlagajo Anders Wijkman v imenu skupine PPE-DE,
Miguel Angel Martínez Martínez in Karin Scheele v imenu skupine PSE,
Bernard Lehideux in Thierry Cornillet v imenu skupine ALDE,
Frithjof Schmidt in Margrete Auken v imenu skupine Verts/ALE,
Luisa Morgantini in Gabriele Zimmer v imenu skupine GUE/NGL,
Ģirts Valdis Kristovskis v imenu skupine UEN,
o skupni izjavi Sveta, predstavnikov vlad držav članic, ki so se sestali na Svetu, Evropskega parlamenta in Komisije o razvojni politiki Evropske unije: 'Evropsko soglasje glede razvoja'
Resolucija Evropskega parlamenta o skupni izjavi Sveta, predstavnikov vlad držav članic, ki so se sestali na Svetu, Evropskega parlamenta in Komisije o razvojni politiki Evropske unije: 'Evropsko soglasje glede razvoja'
Evropski parlament ,
–
ob upoštevanju soglasja, doseženega na Svetu za splošne zadeve in zunanje odnose z dne 21. in 22. novembra 2005, sporazumno s Komisijo, o "skupni izjavi Sveta, predstavnikov vlad držav članic, ki so se sestali na Svetu, Evropskega parlamenta in Komisije o razvojni politiki Evropske unije: 'Evropsko soglasje glede razvoja'",
–
ob upoštevanju izjave o razvojni politiki Evropske skupnosti, ki sta jo Svet in Komisija sprejela 10. novembra 2000,
–
ob upoštevanju Sporazuma o partnerstvu AKP-ES, podpisanega 23. junija 2000 v Cotonouju, in revidiranega sporazuma, podpisanega 25. junija 2005 v Luksemburgu,
–
ob upoštevanju Deklaracije tisočletja Združenih narodov z dne 8. septembra 2000, s katero so zastavljeni razvojni cilji novega tisočletja (RCNT), ki predstavljajo skupno začrtana merila mednarodne skupnosti za odpravo revščine,
–
ob upoštevanju svojih resolucij: z dne 17. novembra 2005 o predlogu za skupno izjavo Sveta, Evropskega parlamenta in Komisije o razvojni politiki Evropske unije - "Evropsko soglasje" P6_TA-PROV(2005)0446 ; z dne 17. novembra 2005 o razvojni strategiji za Afriko P6_TA-PROV(2005)0445 ; in z dne 12. aprila 2005 o vlogi Evropske Unije pri doseganju razvojnih ciljev novega tisočletja (RCNT) P6_TA(2005)0115 ,
-
ob upoštevanju člena 103(2) svojega Poslovnika,
1.
pozdravlja pobudo Komisije k reviziji in posodobitvi izjave o razvojni politiki iz leta 2000 ter zlasti k vključitvi Evropskega parlamenta v ta proces; pozdravlja odločnost Komisije pri zagotavljanju, da bo to "Evropsko soglasje o razvoju" za vse njene službe in delegacije, ki upravljajo s načrtovanjem in izvajanjem razvojne pomoči Skupnosti, ključna referenca za cilje in načela Skupnosti za izvajanje celotnega razvojnega sodelovanja;
2.
pozdravlja dejstvo, da je prvič prišlo do soglasja med EU in državami članicami o skupnem nastopu pri spodbujanju skupne razvojne vizije EU, zadajanju skupnih ciljev in načel ter pri ponovni potrditvi zavezanosti EU k izkoreninjenju revščine, lastništvu, partnerstvu, zagotavljanju večjih količin in boljše pomoči ter spodbujanju skladnosti razvojne politike, ki bo vodila dejavnosti sodelovanja Skupnosti in držav članic v vseh državah v razvoju;
3.
je še posebej zadovoljen z odločnostjo, ki so jo pokazali podpisniki "Evropskega soglasja o razvoju", da bi poudarili, da sta izkoreninjenje revščine in doseganje RCNT splošna cilja razvojne politike EU, da bi zagotovili skladnost razvojne politike in uskladili postopke med Skupnostjo, državami članicami in drugimi donatorji, da bi bolj jasno opredelili posebno vlogo Komisije, da bi spodbudili razprave in dialog z lokalnimi ekonomskimi in socialnimi partnerji o razvojni politiki in izvajanju RCNT, ter je odločen, da nadaljuje s pozornim spremljanjem in da, kjer je to primerno, prevzamejo pobudo za dosego teh ciljev;
4.
obžaluje, da so pravice otrok, ki bi jih bilo treba vključiti v vse razvojne dejavnosti, le bežno omenjene; obžaluje tudi dejstvo, da velik poudarek, ki ga je EP med pogajanji namenil človeškemu razvoju, zlasti na področju zdravja in izobraževanja, v izjavi ni bil v celoti upoštevan; in ostaja odločen, da bo nadaljeval z delom za zagotovitev, da te postanejo prednostna področja pomoči Skupnosti;
5.
pozdravlja namen "Evropskega soglasja glede razvoja" v smeri krepitve nadzora nad izvozom orožja EU, da bi se izognili uporabi orožja, narejenega v EU, proti civilnemu prebivalstvu, in konkretnih korakov k omejitvi nenadzorovanega širjenja orožja malega kalibra in lahkega strelnega orožja, vendar pa Komisijo poziva, naj okrepi in pospeši programe odstranjevanja min in razoroževanja v regijah, kjer so bile vojne;
6.
Komisijo in države članice poziva k razvoju merljivih ciljev za izvajanje dogovorjene razvojne politike in k rednemu ocenjevanju njenega napredka;
7.
izraža svoje zadovoljstvo, da je zares obsežen in pregleden pogajalski proces med Svetom, Komisijo in Evropskim parlamentom omogočil dosego "Evropskega soglasja o razvoju"; z zadovoljstvom ugotavlja, da je bilo v dokument vključenih veliko predlogov EP in poudarja ključno vlogo Evropskega parlamenta pri doseganju tega ambicioznega in pomembnega dogovora; poziva Svet in Komisijo, naj ta proces vzameta za zgled pri prihodnjih pogajanjih o ključnih zadevah na področju politik;
8.
meni, da dokument v veliki meri ustreza prednostnim nalogam Evropskega parlamenta na področju razvojne politike, kot je izraženo v njegovih raznih resolucijah o tej temi; in podarja, da ima namen igrati dejavno vlogo pri spodbujanju "Evropskega soglasja", zlasti s prizadevanjem za večjo skladnost razvojne politike v politikah Skupnosti ter z dialogom z državljani in civilno družbo glede razvojne politike EU.
9.
soglaša s skupno izjavo Sveta, predstavnikov vlad držav članic, ki so se sestali na Svetu, Evropskega parlamenta in Komisije o razvojni politiki Evropske unije: 'Evropsko soglasje glede razvoja';
10.
naroči svojemu predsedniku, naj to resolucijo posreduje Svetu, Komisiji in vladam držav članic.
