30.6.2008
PREDLOG RESOLUCIJE
k vprašanju za ustni odgovor B6‑0155/2008
v skladu s členom 108(5) poslovnika,
ki ga predlaga Helmuth Markov
v imenu Odbora za mednarodno trgovino
o sporih med Evropsko unijo in Združenimi državami Amerike pri Svetovni trgovinski organizaciji zaradi domnevnih subvencij Airbusu in Boeingu
Resolucija Evropskega parlamenta o sporih med Evropsko unijo in Združenimi državami Amerike pri Svetovni trgovinski organizaciji zaradi domnevnih subvencij Airbusu in Boeingu
Evropski parlament ,
–
ob upoštevanju sporov Svetovne trgovinske organizacije med Evropsko unijo in Združenimi državami Amerike zaradi domnevnih subvencij Airbusu in Boeingu,
–
ob upoštevanju svoje resolucije z dne 1. junija 2006 o transatlantskih gospodarskih odnosih EU–ZDA UL C 298E, 8.12.2006, str. 235. ,
–
ob upoštevanju resolucije senata ZDA (Res. 632) z dne 8. decembra 2006, ki poziva ZDA in EU naj si skupaj prizadevata za okrepitev transatlantskega trga,
–
ob upoštevanju vrhunskega srečanja EU–ZDA 30. aprila 2007,
–
ob upoštevanju člena 108(5) svojega poslovnika,
A.
ker ceni transatlantsko partnerstvo med EU in ZDA in na splošno podpira pravične in uravnotežene trgovinske politike,
B.
ker so v zadnjem desetletju transatlantski gospodarski odnosi doživeli obdobje povezovanja, kakršnega še ni bilo, saj so evropske naložbe v ZDA predstavljale 75 % celotnega ameriškega priliva naložb v letu 2006, naložbe ZDA v Evropi pa so se povečale na rekordnih 128 milijard USD, kar je 59 % celotnega ameriškega tujega neposrednega odliva naložb v letu 2006,
C.
ker je letalska industrija izjemno pomembna za zaposlovanje in ustvarjanje delovnih mest, zlasti v sektorjih, kjer je potrebna visoka usposobljenost delavcev, ter tudi za številne druge sektorje, za regionalni razvoj in za najsodobnejše nadnacionalno industrijsko sodelovanje,
D.
ker imata v civilni letalski industriji tako Airbus kot Boeing zmožnost, da oblikujeta in gradita velika komercialna letala, in ker je v interesu letalskih družb in njihovih uporabnikov, da se ohrani visoka stopnja zdrave konkurence,
E.
ker so leta 1992 EU in ZDA podpisale dvostranski sporazum o trgovini velikih civilnih letal (sporazum iz leta 1992), s katerim so bili ustvarjeni enakopravni pogoji s pravili, ki urejajo vladno podporo,
F.
ker se je EU strogo držala celotnega sporazuma iz leta 1992 in je redno zagotavljala dokaze, da ga je upoštevala,
G.
ker so ZDA v veliki meri prezrle svoje dolžnosti iz tega sporazuma, saj niso poročale o subvencioniranju Boeinga, podelile pa so mu tudi subvencije, ki so presegale dogovorjene meje, in nedovoljene subvencije,
H.
ker je bila zaradi sporazuma iz leta 1992 v tem sektorju stabilnost ohranjena do leta 2004, ko so se ZDA enostransko odločile odstopiti od sporazuma in predložiti zadevo Svetovni trgovinski organizaciji zoper EU zaradi evropskega vračljivega financiranja, ki je v celoti v skladu s sporazumom iz leta 1992 in je podobno financiranju Boeinga, namenjeno za razvoj in proizvodnjo velikih delov modela 787 na Japonskem in v drugih državah, ki si delijo tveganje,
I.
ker EU kljub številnim poštenim prizadevanjem doslej ni uspela oblikovati poštene in uravnotežene podlage za sporazumno rešitev,
J.
ponovno izraža svojo podporo Komisiji, ki je bila vedno naklonjena uravnoteženi in sporazumni rešitvi brez pogojevanja,
K.
ker je uravnotežena in pravična vladna podpora na letalskem in vesoljskem področju na obeh straneh Atlantika privedla do raziskav in inovacij, večje varnosti, boljše okoljske učinkovitosti ter uspešnosti zračnega prevoza,
L.
ker je evropsko financiranje Airbusa strogo omejeno, vračljivo z obrestmi in nima nobenega vpliva na konkurenčnost Boeinga, saj je Airbus povrnil 40 %, več kot je prejel od vlad EU od leta 1992, ter je doslej preplačal 7 milijard EUR,
M.
ker EU oporeka številnim nedovoljenim in kaznivim ameriškim zveznim, državnim in lokalnim subvencijam za Boeing, ki znašajo 23,7 milijard USD v obliki nevračljivih subvencij za obdobje zadnjih dveh desetletij in do leta 2024,
Na Komisijo naslavlja naslednja priporočila v imenu EU za zaščito interesov držav članic in obsežne civilne letalske industrije:
(a) Parlament ponavlja svoje prepričanje o pomembnosti pravične in odprte konkurence pri javnih razpisih ter je seznanjen s pogodbo, ki je bila dodeljena skupini Northrop Grumman Corporation EADS za program dokapitalizacije zračnih tankerjev na podlagi nepristranskih meril za opredelitev in določitev najboljše in najprimernejše opreme za ameriško letalstvo;
(b) vendar Parlament zaskrbljeno opaža ostre napade Boeinga in ameriškega kongresa, ki želita vodstvo EADS in nekatere države članice prikazati kot nezanesljive partnerje na letalskem in vesoljskem področju ter kot varnostno grožnjo za ameriško vojaško pripravljenost;
(c) Parlament prav tako ponavlja svoje prepričanje, da mora biti neoporečnost postopka javnih razpisov ameriškega ministrstva za obrambo, vključno z revizijo GAO, zaščitena za vse konkurente;
(d) Parlament poziva Komisijo, naj zagotovi, da se bodo EU in države članice primerno odzvale na vse protikonkurenčne ukrepe v zakonodaji ali izvajanih politikah, ki bi neustrezno omejevali konkurenčnost podjetij EU pri civilnih ali vojaških programih, po potrebi za vsak primer posebej;
(e) Parlament podpira zaščito interesov EU v sedanjem postopku reševanja spora pri Svetovni trgovinski organizaciji in poziva Komisijo, naj si za to še naprej prizadeva; vendar dvomi, da bo odločitev Svetovne trgovinske organizacije zagotovila potrebno dolgoročno rešitev, ki je potrebna za trg kot osnova za prihodnjo mirno in pravično konkurenco v tem sektorju, do česar pa bi lahko privedla sporazumna rešitev;
(f) Parlament meni, da mora biti izhodiščna točka za vse pogovore razprava brez postavljanja pogojev za pogajanja, s čimer bi bila dokazana resnična namera obeh strani glede dosege pragmatičnega ravnotežja med evropsko civilno podporo in ameriško vojaško-industrijsko shemo, kar bi uredilo tiste vidike vladnega posredovanja, ki se dejansko vtikajo v vzpostavitev resnične enakopravnosti.
2.
naroči svojemu predsedniku, naj to resolucijo posreduje Svetu in Komisiji.
