P6_TA(2006)0141
Učinkovitost pomoči in korupcija v državah v razvoju
A6-0048/2006
Resolucija Evropskega parlamenta o učinkovitosti pomoči in korupciji v državah v razvoju ( 2005/2141(INI) )
Evropski parlament
, –
ob upoštevanju skupne izjave Sveta in predstavnikov vlad držav članic znotraj Sveta, Evropskega parlamenta in Komisije z naslovom "Evropsko soglasje o razvoju" UL C 46, 24.2.2006, str. 1.
,
–
ob upoštevanju Konvencije ZN o boju proti korupciji z dne 31. oktobra 2003,
–
ob upoštevanju Deklaracije ZN o boju proti korupciji in podkupovanju v mednarodnem trgovinskem poslovanju z dne 16. decembra 1996,
–
ob upoštevanju Konvencije OECD o boju proti podkupovanju tujih uradnikov v mednarodnem poslovanju z dne 21. novembra 1997,
–
ob upoštevanju Deklaracije tisočletja, ki so jo dne 8. septembra 2000 sprejeli ZN in v kateri so zastavljeni razvojni cilji novega tisočletja (RCNT), ki jih je mednarodna skupnost oblikovala za odpravo revščine,
–
ob upoštevanju Pariške deklaracije o učinkovitosti pomoči z dne 2. marca 2005,
–
ob upoštevanju Četrtega poročila o presoji ekosistemov tisočletja z dne 12. julija 2005 z naslovom "Ekosistemi in dobro počutje človeka: možnosti in izzivi za podjetja in industrijo",
–
ob upoštevanju členov 8, 9 in 97 Sporazuma o partnerstvu med članicami afriške, karibske in pacifške skupine držav na eni strani in Evropsko skupnostjo in njenimi državami članicami na drugi strani, ki je bil podpisan v Cotonouju dne 23. junija 2000 UL L 317, 15.12.2000, str. 3.
,
–
ob upoštevanju izjave vrha G8 z dne 2. junija 2003 v Evianu o boju proti korupciji in izboljšanju preglednosti,
–
ob upoštevanju poročila Komisije za Afriko z dne 11. marca 2005 z naslovom "Naši skupni interesi",
–
ob upoštevanju strategije EU za boj proti nedovoljenemu kopičenju in prometu z orožjem malega kalibra in lahkim strelnim orožjem (SALW) ter pripadajočim strelivom, ki jo je Evropski svet sprejel dne 15.-16. decembra 2005;
–
ob upoštevanju svoje resolucije z dne 15. maja 2003 o razvoju zmogljivosti v državah v razvoju UL C 67 E, 17.3.2004, str. 255.
,
–
ob upoštevanju svoje resolucije z dne 31. marca 2004 o upravljanju razvojne politike Evropske unije UL C 103 E, 29.4.2004, str. 550.
,
–
ob upoštevanju člena 45 svojega Poslovnika,
–
ob upoštevanju poročila Odbora za razvoj ( A6-0048/2006 ),
A.
ker korupcija prizadene nesorazmerno veliko škodo revnim, saj omejuje njihov dostop do javnih dobrin in znižuje kakovost osnovnih storitev, zaradi česar težje najdejo pot iz začaranega kroga revščine,
B.
ker korupcija negativno vpliva na poslovno okolje, učinkovitost javnih storitev in zaupanje javnosti v njihovo vlado,
C.
ker korupcija ovira učinkovitost pomoči in zato ogroža razvojne cilje EU ter upočasnjuje razvoj držav partneric EU,
D.
ker Svetovna banka ocenjuje, da se vsako leto po vsem svetu izplača več kakor 1 trilijon ameriških dolarjev podkupnin, Afriška unija pa, da korupcija afriško gospodarstvo stane več kakor 25 % afriškega BDP letno,
E.
ker je korupcija problem, ki negativno vpliva na družbo kakor celoto in se pojavlja v številnih oblikah, in ker enotne rešitve zanjo ni, saj je za to, da se korupcija odpravi, potreben širok pristop,
F.
ker v boju proti korupciji lahko igrajo vlogo številni akterji, vključno s politiki, vladnimi uslužbenci, civilno družbo, mediji, multinacionalkami in mednarodnimi donatorji,
G.
ker je korupcija tako eden od vzrokov kakor tudi ena od posledic sporov,
H.
ker korupcija predstavlja grožnjo osnovnim človekovim potrebam, kakor je dostop do zdravja in izobraževanja,
I.
ker je korupcija stranski učinek šibkega upravljanja, tesno povezanega z vlogo države, zato se je treba proti njej boriti s strategijami, ki spodbujajo dobro upravljanje,
J.
ker sta preglednost in odgovornost temeljni načeli v boju proti korupciji,
K.
ker je treba posvetiti ustrezno pozornost povezavi med nedovoljeno proizvodnjo, prometom in distribucijo orožja malega kalibra in lahkega strelnega orožja ter korupcijo tako v državah v razvoju kakor v razvitih državah,
L.
ker korupcije ni mogoče zajeziti brez ozaveščanja in sodelovanja civilne družbe in ker je dostop do vseh informacij v tem procesu ključnega pomena,
M.
ker je Konvencija ZN o boju proti korupciji iz leta 2003 prvi mednarodni pravni instrument, ki priznava potrebo po tem, da se vse države zavežejo k vračanju premoženja, in ker sta med državami članicami EU to konvencijo ratificirali le Francija in Madžarska,
N.
ker lahko zgoraj navedeno Konvencijo iz leta 1997 podpišejo samo države članice OECD ali polnopravni člani delovne skupine OECD o podkupovanju v mednarodnem
poslovanju,
1.
poziva Komisijo, naj se pri oblikovanju razvojnih programov podrobneje osredotoči na vprašanje odgovornosti in preglednosti, saj mehanizmi s šibko odgovornostjo pogosto olajšujejo korupcijo;
2.
poudarja, da je treba nameniti več pozornosti vlogi civilne družbe pri spodbujanju dobrega upravljanja in prostovoljni kontroli korupcije;
3.
opozarja, da lahko na podlagi spremenjenega Cotonoujskega sporazuma o partnerstvu hudi primeri korupcije privedejo do posvetovanj v skladu s členoma 96 in 97 tega sporazuma;
4.
poudarja, da je treba nacionalne parlamente v državah v razvoju pri opravljanju funkcije proračunskega organa podpreti z dialogom, izmenjavo informacij ter razvojem zmogljivosti;
5.
poudarja pomembno vlogo, ki jo lahko imajo neodvisna javna občila v boju proti korupciji, in poziva k večji podpori EU za projekte, ki podpirajo in krepijo tovrstna občila v državah partnericah;
6.
poudarja potrebo po prispevanju k vzpostavitvi in krepitvi pravnega sistem v teh državah;
7.
poudarja pomembno vlogo žensk v boju proti korupciji, zato opozarja na dejstvo, da je treba poskrbeti za večjo in boljšo izobrazbo žensk in deklet ter spodbuditi njihovo vključevanje v politiko;
8.
podpira kampanjo "Publish What You Pay", ki multinacionalke poziva k razkritju podatkov o plačilih vladam;
9.
poudarja pomembnost naložb v državah v razvoju ter spodbuja Komisijo in države članice, naj pripomorejo k takšnim naložbenim tokovom;
10.
poudarja pomen ustanovitve nadzornih funkcij znotraj civilne družbe v državah v razvoju, ki bo od vlad zahtevala vzpostavitev sistema zavor in ravnovesij; poziva Komisijo, naj podpre ta proces in zagotovi ustrezen odstotek proračunske pomoči za nadzorne funkcije civilne družbe;
11.
meni, da se mora notranja organizacija pogosto spremeniti z namenom preprečevanja korupcije; poudarja potrebo po usposabljanju za boj proti korupciji v osrednjih in lokalnih institucijah, zlasti z vidika povečanja pomoči, dodeljene v obliki proračunske pomoči;
12.
poudarja, da se mora pred dodelitvijo proračunske pomoči za vsak posamezen primer vedno opraviti presoja kreditnega tveganja;
13.
poudarja, da bi morala biti proračunska pomoč vedno dodeljena specifičnemu sektorju;
14.
poudarja, da bi moral vsako dodelitev proračunske pomoči spremljati političen dialog, usmerjen k izboljšanju upravljanja javnih financ (PFM), kar bi omejilo možnosti korupcije in slabega upravljanja sredstev;
15.
poziva k večji preglednosti v programih proračunske pomoči, ki jo dodeli EU, vključno z objavo pomembnih informacij o pomoči, porabljeni v državi prejemnici, in z vključevanjem parlamentov in obveščanjem civilne družbe v tem procesu;
16.
poziva k podpori za učinkovito spremljanje proračuna s pomočjo nadzora nad javnimi izdatki (PETS), ki ga izvajajo civilna družba in nacionalni parlamenti in ki nazorno primerja "prihodke" in "odhodke" v skladu z merili odbora za razvojno pomoč OECD (DAC);
17.
meni, da bi morali oblikovati posebne socialne kazalnike za pridobitev natančnejših podatkov o kakovosti upravljanja, ki jo dosegajo države, in poziva, naj bo civilna družba obsežneje vključena v to področje;
18.
poziva EU, da kakor sopredsedujoča programu javnih izdatkov in finančne odgovornosti (PEFA), ki zagotavlja usklajen okvir za ocenjevanje kreditnega tveganja v državah prejemnicah, upošteva posebne kazalnike za ugotavljanje stopnje korupcije;
19.
poziva Komisijo, da ugotovljene stopnje korupcije uporabi pri podpiranju dobrega upravljanja in da sprejme ustrezne ukrepe proti korumpiranim režimom;
20.
poziva Komisijo, da preuči odločitve o znižanju zunanjega dolga držav v razvoju;
21.
poudarja potrebo po tesnejšem usklajevanju dejavnosti mednarodnih donatorjev na področju proračunske pomoči, da bi se povečala preglednost in odgovornost v državah prejemnicah;
22.
poziva vse države članice EU in države podpisnice Konvencije ZN o boju proti korupciji iz leta 2003 k njeni ratifikaciji in k ratifikaciji zgoraj navedene Konvencije OECD iz leta 1997;
23.
poziva članice OECD, da preučijo možnost vključitve Cipra, Latvije, Litve in Malte kakor polnopravnih članic v delovno skupino o podkupovanju v mednarodnem poslovanju, s čimer bi lahko podpisale in ratificirale zgoraj navedeno Konvencijo OECD iz leta 1997, in te države medtem poziva, da si prizadevajo za širšo udeležbo v spremenjenem priporočilu ministrskega sveta OECD z dne 23. maja 1997 o podkupovanju v mednarodnem poslovanju;
24.
opozarja na pomembno vlogo regionalnih pobud pri preprečevanju korupcije in spodbujanju dobrega upravljanja, kakor je na primer mehanizem skupne kontrole v Afriki (African Peer Review Mechanism - APRM); poudarja, da bi morale afriške države te pobude izvajati, Komisija in države članice pa v ta namen zagotoviti tehnično in finančno pomoč;
25.
poziva države članice, da čimprej spodbudijo nastanek pravno zavezujočega mednarodnega instrumenta za spremljanje in označevanje orožja malega kalibra, lahkega strelnega orožja in pripadajočega streliva ter podprejo regionalne pobude za boj proti nedovoljeni trgovini z orožjem malega kalibra, lahkim strelnim orožjem in pripadajočim strelivom v državah v razvoju;
26.
poziva k nadaljnjemu izvajanju pobude za preglednost ekstraktivne industrije (Extractive Industries Transparency Initiative) in zavezanosti k njej, da se zagotovi razkritje informacij o plačilih med vladami držav v razvoju in multinacionalkami;
27.
poziva države članice s pomembnimi finančnimi centri, da sprejmejo vse potrebne pravne in upravne ukrepe ter zagotovijo, da se nezakonito pridobljena sredstva vrnejo v državo izvora; nadalje poudarja potrebo po zmogljivosti, zlasti za preprečevanje kraje premoženja ter zlorabe in poneverbe javnih sredstev;
28.
poziva Komisijo in države članice k vzpostavitvi mednarodnega sistema črnih list, ki bi bankam preprečil posojanje večjih vsot denarja podkupljivim režimom ali posameznikom, ki predstavljajo vlado;
29.
poziva Komisijo in države članice, da prepovejo sklepanje javnih kupoprodajnih pogodb in pogodb o oddaji javnega naročila s podjetji, katerih zaposleni so bili vpleteni v korupcijske posle z vladnimi ministri ali uradniki ali na kakršen koli drug način znotraj držav v razvoju, če ti uradniki niso bili v disciplinskem postopku; nadalje poziva države članice, da tovrstne primere predajo ustreznim organom pregona, da se izvede preiskava v zvezi z njimi in se te osebe, če so se izrazile za krive, privedejo pred sodišče;
30.
poudarja, da obstaja velika nevarnost korupcije v postopkih za oddajo javnih naročil, zato bi bilo treba kakor prednostno nalogo spodbujati preglednost predpisov o javnih naročilih;
31.
naroči svojemu predsedniku, naj to resolucijo posreduje Svetu in Komisiji.
