P6_TA(2005)0321
Tekstil in oblačila po letu 2005
A6-0193/2005
Resolucija Evropskega parlamenta o sektorju tekstila in oblačil po letu 2005 ( 2004/2265(INI) )
Evropski parlament
, –
ob upoštevanju sporočila Komisije z dne 13. oktobra 2004 z naslovom "Tekstil in oblačila po letu 2005 – Priporočila skupine na visoki ravni za tekstil in oblačila" ( KOM(2004)0668 ),
–
ob upoštevanju obvestila Komisije o uporabi člena 10a Uredbe Sveta (EGS) št. 3030/93 o določitvi posebnih zaščitnih določb za tekstilne izdelke UL C 101, 27.4.2005, str. 2.
,
–
ob upoštevanju sporočila Komisije z dne 29. oktobra 2003 z naslovom "Prihodnost sektorja tekstila in oblačil v razširjeni Evropski Uniji" ( KOM(2003)0649 ),
–
ob upoštevanju sporočila Komisije z dne 11. decembra 2002 z naslovom "Industrijska politika v razširjeni Evropi" ( KOM(2002)0714 ),
–
ob upoštevanju sporočila Komisije v zvezi z Akcijskim načrtom za povečanje konkurenčnosti evropske tekstilne in oblačilne industrije ( KOM(1997)0454 – C4-0626/1997 ),
–
ob upoštevanju poročila Komisije z naslovom "Vpliv notranjega trga na zaposlovanje žensk v tekstilni in oblačilni industriji" Socialna Evropa, Dodatek 2/91.
,
–
ob upoštevanju "Smernic o politiki zaposlovanja v državah članicah" Komisije ( KOM(1997)0497 ),
–
ob upoštevanju svoje resolucije z dne 14. novembra 1996 o vplivu mednarodnega razvoja na sektor tekstila in oblačil v Skupnosti UL C 362, 2.12.1996, str. 248.
,
–
ob upoštevanju svoje resolucije z dne 10. aprila 1992 o pobudi Skupnosti za regije, ki so močno usmerjene v tekstilno in oblačilno industrijo (RETEX) UL C 125, 18.5.1992, str. 276.
,
–
ob upoštevanju svoje resolucije z dne 11. oktobra 1990 o morebitnem posodabljanju dogovora o tekstilu ali sistema, ki mu sledi po letu 1991 UL C 284, 12.11.1990, str. 147.
,
–
ob upoštevanju člena 45 svojega Poslovnika,
–
ob upoštevanju poročila Odbora za mednarodno trgovino in mnenj Odbora za zaposlovanje in socialne zadeve, Odbora za industrijo, raziskovanje in energijo, Odbora za regionalni razvoj, Odbora za industrijo, raziskave in energetiko, Odbora za zaposlovanje in socialne zadeve, Odbora za mednarodno trgovino in Odbora za pravne zadeve ( A6-0193/2005 ),
A.
ob upoštevanju, da tekstilna in oblačilna industrija Evropske Unije sestavlja velik del malih in srednje velikih podjetij in ima veliko delovno intenzivnost in je ključni sektor z obetavno prihodnostjo, če bodo odprtje trgov spremljala socialna in okoljska pravila in bo zagotovljeno njihovo spoštovanje ter inovativnost,
B.
ob upoštevanju, da se industrija zaradi dokončne odprave kvot na uvoz, od 1. januarja 2005 sooča s presenetljivim povečanjem uvoza (ne samo iz Kitajske), ki je povzročil izgubo zaposlitev brez primere v Evropski uniji in državah v razvoju, ki so običajne dobaviteljice EU (Šrilanka, Maroko itd.),
C.
ugotavlja, da ima lahko odprava kvot v sektorju tekstila in oblačil škodljive posledice v manj razvitih regijah, kar bi lahko prispevalo k zmanjšanju regionalnega BDP na prebivalca, položaj, ki zahteva primerno ukrepanje;
D.
ker pri trgovanja s Kitajsko ostaja problem v tem, da Kitajska nikakor ni prosti trg in da je večina tekstilnih podjetij državnih, ki dobivajo brezobrestna posojila v državnih bankah ter sistematično prejemajo izvozne subvencije in prikrite pomoči, kakršna je brezplačna dobava elektrike, kar ne prispeva k nemotenemu delovanja trga,
E.
poudarja, da lahko sočasno veliko znižanje cen za določeno skupino izdelkov dejansko koristi evropskim potrošnikom, vendar združevanje rekordnega izvoza in nizkih cen postavljata domačo oblačilno industrijo pred skoraj nemogočo nalogo,
F.
ker morajo podjetja odgovoriti na izzive, povezane z liberalizacijo, vendar pa je naloga javnih oblasti, da vzpostavijo pogoje v katerih so lahko podjetja konkurenčna in trgi resnično odprti čez meje na podlagi vzajemnosti,
G.
priznava, da je Kitajska konkurenčna številnim skupinam proizvodov tekstilne in oblačilne industrije in da se je v tesnem sodelovanju z evropsko industrijo okrepila na številnih področjih (serijska proizvodnja, nizke plače),
H.
ker obstaja potreba, da se prepreči, da bi bile manj razvite države veliki izgubarji v tej liberalizaciji, ter da bi se poslabševali delovni pogoji in življenjska raven njihovih delavcev, in ker je v najrevnejših državah v oblačilnem sektorju med zaposlenimi med 70 in 80 % žensk,
I.
ob upoštevanju, da so bile članice Svetovne trgovske organizacije (STO) s pristopom Kitajske k STO pooblaščene, da določijo posebne zaščitne določbe, ki se uporabljajo do konca leta 2008, ki omogočajo količinske omejitve kitajskega izvoza, zlasti v primerih motenj na trgu ali pri "neusklajenem razvoju trgovine",
J.
ker 70 % vseh ponaredkov blaga, ki pride na evropski trg, prihaja iz Kitajske in ker se polovica vseh evropskih carinskih postopkov nanaša na ponarejanje tekstila in oblačil, ter carine vsako leto zasežejo skoraj pet milijonov ponarejenih oblačilnih izdelkov in dodatkov k njim,
K.
ob upoštevanju, da so socialni in ekonomski stroški ter vplivi ponarejanja in piratstva škodljivi za ustvarjalnost in inovativnost, še zlasti za evropska tekstilna podjetja, ki se zadnja leta vedno bolj usmerjajo v proizvode z visoko dodano vrednostjo, in sta tako ogroženi njihova ustvarjalnost in inovativnost, eni zadnjih pomembnih prednosti našega evropskega tekstilnega sektorja,
L.
ker je čas, da se malo pred deseto obletnico barcelonskega procesa vzpostavi tesna povezava med obalama Sredozemskega morja ter da se povečajo zmagovite strategije za trajnosten razvoj in za vzpostavitev nacionalnih in regionalnih trgov v tej regiji, ter da se zagotovi učinkovita solidarnost v duhu obojestranskega razvoja,
M.
ker države članice ne morejo sprejeti ukrepov neodvisno, ker so prenesle izključne pristojnosti s področja trgovinske politike na EU,
N.
v dvostranskih sporazumih med EU in Kitajsko vidi priložnost, da premagajo velike izzive na pregleden in pravičen način, ki nakazuje pot naprej,
O.
ob upoštevanju, da so številna zaprtja podjetij in izgube zaposlitve v tekstilnem sektorju povzročili hude socialne in človeške stiske, še zlasti v nekaj letih in predvsem od začetka leta 2005, ter zaradi zaskrbljujočih napovedi Evropskega združenja tekstilne in oblačilne industrije (Euratex),
P.
meni, da je bila politika EU za podpiranje strukturnih sprememb doslej na splošno uspešna,
Q.
ob upoštevanju potrebe po državnih ukrepih za nadaljevanje modernizacije in ponovnega razvoja tekstilne industrije, kakor tudi za inovacije, raziskave, usposabljanje delavcev in socialne ukrepe za podporo spremembam,
R.
ker so regije EU, ki so najbolj prizadete zaradi izgube zaposlitve v tekstilnem sektorju, pogosto regije z omejenimi možnostmi tako v smislu brezposelnosti kot tudi revščine in ker destabilizacija tega gospodarskega sektorja samo še povečuje teritorialne neenakosti v EU,
1.
izraža svojo zaskrbljenost zaradi neobičajno velikega povečanja količine neevropskih tekstilnih izdelkov, še posebej iz Kitajske, ki je bila uvožena v EU po preteku veljavnosti sporazuma STO o tekstilu dne 1. januarja 2005 in ker so kvote odpravljene, to je zaradi dejstva, da bo še večje povečanje imelo daljnosežne posledice za zaposlovanje v evropski tekstilni in oblačilni industriji, strateškem sektorju z velikim potencialom za prihodnost, ki je zaznamovan z visoko stopnjo regionalne koncentracije in ki ga sestavljajo predvsem mala in mikro podjetja s prevladujočo žensko delovno silo;
2.
poziva Komisijo, da vse države STO, z izjemo najbolj šibkih držav v razvoju, spodbuja, da v okviru pogajanj o razvojnem programu iz Dohe dosežejo vzajemne pogoje za dostop na trg, ki bodo pravični in primerljivi za velike proizvajalce tekstila in oblačil, kot tudi priznavanje etičnih, socialnih in okoljskih klavzul;
3.
poziva Komisijo, da izvede študijo o gospodarskih, socialnih in prostorskih posledicah vedno večje liberalizacije tega sektorja v okviru STO, zlasti v regijah z omejenimi možnostmi in regijah, ki so močno odvisne od tega sektorja;
4.
poziva Komisijo, da stopnjuje gospodarski in politični pritisk na tretje države tako, da bodo v večji meri uporabljale socialne in okoljske norme;
5.
poziva STO, da pospeši odpravo netarifnih trgovinskih ovir ter da uskladi tehnična pravila, zlasti pri izvajanju načela o vzajemnem priznavanju;
6.
poziva Komisije, da pripravi svoj prihodnji mandat trgovinskih pogajanj v smislu organizacije trgovinskih izmenjav, ki bo omogočala boljše delovne pogoje, varstvo in izboljšanje socialnih pravic ter uspešno varstvo okolja;
7.
poziva Komisijo k izvajanju političnega in gospodarskega pritiska za rahljanje tečaja umetno podcenjene kitajske valute, kar je v nasprotju s postopno liberalizacijo svetovne trgovine;
8.
poziva Komisijo, da za MSP poenostavi postopke za uporabo protidampinških mehanizmov in zahteva večjo preglednost protidampinškega postopka;
9.
vztraja, da Komisija izvaja pravilo omejitve trgovanja, kjer se kaže nepoštena poslovna praksa in zagotovi uspešen mehanizem nadzora, ki bo sistematično omogočal odkrivanje tovrstnih praks in hiter sprejem potrebnih povračilnih ukrepov;
10.
poudarja, da je lahko svetovna trgovina, vključno s trgovino s Kitajsko, za evropski tekstilni sektor bolj "izziv" kot "nevarnost", če poteka boj z enakimi sredstvi in če se upoštevajo pravila, kar pa v sedanjem primeru gotovo ne velja;
11.
je seznanjen z "Memorandumom o soglasju", ki je bil sklenjen med Komisijo in Kitajsko 10. junija 2005 glede omejitve izvoza tekstila iz Kitajske; vendar poziva Komisijo in Svet, da obseg sporazuma po potrebi razširita na druge vrste tekstila ter zagotovita preglednost z osnovo za izračun, ki se uporablja za omejitve izvoza; vztraja, da se zaščitne klavzule uporabljajo v primeru neustrezne uporabe sporazuma;
12.
spodbuja Komisijo, da ostaja pozorna pri soočanju s posledicami, ki bi jih lahko pustili zaščitni ukrepi, ki so jih sprejele Združene države za tekstil in oblačila, še zlasti zaradi kitajskega izkrivljanja trgovine s tekstilom in oblačili;
13.
poziva Komisijo in države članice, da dejavno podprejo raziskovanje, inovacije in vseživljenjsko poklicno usposabljanje s posebnimi ukrepi v okviru skladov EU za spodbujanje konkurenčnosti v sektorju tekstila in oblačil EU, še zlasti v malih in srednje velikih podjetjih, ki jih je prizadela odprava kvot s 1. januarjem 2005, ter jim pomaga ublažiti posledice selitve proizvodnje;
14.
poudarja, da je treba poleg interesov evropske predelovalne industrije upoštevati tudi dolgoročne interese evropskih uvoznikov;
15.
poziva Komisijo, da hkrati bolj zanesljivo zaščiti intelektualno lastnino v skladu s sporazumom o trgovinskih vidikih pravic intelektualne lastnine (TRIPS) STO, kar bo omogočalo učinkovite ukrepe za boj proti ponarejanju in piratstvu; Komisijo poziva tudi, da zavzame učinkovito stališče za zagotavljanje skladnosti s sporazumom STO TRIPS (še zlasti členom 25(2) Sporazuma) glede tekstilnih vzorcev in modelov na trgih izven Skupnosti, ter za izvajanje strogih povračilnih ukrepov v primeru kršitev; meni, da je treba sprejeti ustrezne ukrepe tudi proti tistim, ki so krivi za ponarejanje in piratsko prakso;
16.
meni, da je v tem smislu potrebno napraviti več od dejavnosti ozaveščanja in informiranja podjetij v kitajsko-evropski delovni skupini ter da Komisija lahko zagotovi, da Kitajska poostri sankcije proti tistim, ki se ukvarjajo s ponarejanjem in piratstvom;
17.
poudarja pomen krepitve načela socialne odgovornosti podjetij, doslednega upoštevanja norm in konvencij Mednarodne organizacije dela (ILO), kakor tudi mednarodnih konvencij o okolju in človekovih pravicah, ki zagotavljajo trajnosten razvoj z vključitvijo teh načel v dvostranske in večstranske trgovinske sporazume EU;
18.
poziva Komisijo, da podpira večjo preglednost vseh proizvodnih obratov tekstilnih in oblačilnih izdelkov, ki vključujejo evropska podjetja, ter delovnih standardov, ki se uporabljajo v teh obratih;
19.
poziva Komisijo, da nadgradi institucionalni okvir STO in večstranske trgovinske sporazume za boj proti ponarejanju in vsem oblikam sodobnega suženjstva, delu otrok in izkoriščanju, še zlasti izkoriščanju žensk pri delu v sektorju tekstila in oblačil v tretjih državah, za zagotavljanje spoštovanja temeljnih pravic delavcev in za preprečevanje socialnega dampinga;
20.
poziva Kitajsko, kot članico ILO, da ravna v skladu s sprejetimi direktivami o delu, osnovnimi okoljskimi zahtevami in da kaznuje kršitve;
21.
poziva Komisijo, da na mednarodni ravni začne s smelo pobudo za dosego večjega ravnotežja pristojnosti, oblasti in moči posameznih mednarodnih organizacij in poziva k učinkovitemu izvajanje pogodb v zvezi s socialnimi pravicami, človekovimi pravicami in varstvom okolja;
22.
trdi, da je treba podporo za prilagoditev in spodbujanje sektorja upoštevati kot cilj politike EU, vključno s strukturno politiko EU;
23.
se zaveda, da so zaščitne klavzule, ki se morajo uporabljati takoj, kakor je predvideno v okviru STO, začasne; poziva Komisijo, da določi konkreten načrt prehodne pomoči za prestrukturiranje in prekvalifikacijo tekstilnega in oblačilnega sektorja za zagotavljanje svoje prihodnosti in konkurenčnosti na mednarodnih trgih;
24.
poudarja, da je treba razmisliti o prehodnem pristopu k tej industriji na ravni Skupnosti in poziva Komisijo, naj to upošteva spričo nenavadnih in neposrednih izzivov, s katerimi se sooča ta sektor; poudarja tudi, da ima dialog med delodajalci in delojemalci ključno vlogo pri zadevah, povezanih s posodobitvijo, in pri načinih prilagajanja prihajajočim spremembam, potrebnih za konkurenčnejši sektor;
25.
poziva Komisijo, da predlaga, da vsako podjetje, ki želi izvažati v EU izjavi, da spoštuje mednarodne socialne in okoljske pravice ter da se prepove vsak uvoz proizvodov v EU, ki so bili proizvedeni ob kršenju teh pravic, to se še zlasti nanaša na izdelke zapornikov, otrok ali na prisilno delo delavcev brez sindikalnih pravic;
26.
poudarja pomen uvedbe obvezne oznake o poreklu za izdelke tega sektorja, na podlagi katere lahko potrošnik ugotovi, od kod izdelek izvira;
27.
poziva Komisijo in države članice, da sprejmejo odločnejše ukrepe za boj proti pojavu ponarejanja tekstilnih in oblačilnih izdelkov ter za varstvo evropskih potrošnikov;
28.
zato poziva Komisijo, da predlaga spremembo Uredbe Sveta (EGS) št. 2913/92 z dne 12. oktobra 1992 o carinskem zakoniku Skupnosti UL L 302, 19.10.1992, str. 1.
, da se uvedejo carinski nadzori za ugotavljanje, kdaj so deklaracije o poreklu izdelka napačne;
29.
poziva EU, da po letu 2006 ohrani evropske strukturne sklade v vseh evropskih tekstilnih regijah, ki bodo namenjeni pomoči raziskovanjem, inovacijam in vseživljenjskemu poklicnemu usposabljanju ter malim in srednje velikim podjetjem;
30.
poziva Komisijo, da uporabi vse rezerve iz strukturnega sklada za nepredvidene lokalne krize in krize, povezane s sektorjem, za ustanovitev podjetij ter podporo malih in srednje velikih podjetij na prizadetih območjih, zato da se spodbudi ustvarjanje novih delovnih mest v drugih panogah;
31.
ponavlja svoje stališče, da bi morala biti pomoč EU podjetjem z uporabo številnih ponujenih možnosti prek strukturnih skladov odvisna od natančno pojasnjene zavezanosti glede zaposlovanja ter lokalnega in regionalnega razvoja, ki se prilagaja načrtovanju Lizbonske strategije;
32.
poziva Komisijo, da izvede nove raziskave za določitev ukrepov za pomoč tekstilni industriji v državah v razvoju in manj razvitih državah, v katerih je izvoz tekstila bistven, da bi razvili njihovo proizvodnjo in vzpostavili njihove nacionalne in regionalne trge;
33.
spodbuja k postavitvi potrebnih infrastruktur v državah v razvoju za izboljšanje njihove konkurenčnosti na mednarodnih trgih v tekstilnem sektorju in za spodbujanje regionalnega sodelovanja;
34.
priznava, da liberalizacija ne prizadene enako moških in žensk ter da se s propadom oblačilne industrije v številnih revnih državah, ki bi lahko bil posledica odprave kvot, resno poslabšuje položaj žensk v teh državah;
35.
opozarja, da je treba v okviru GSP za ohranjanje proizvodnje in zmožnosti izvoza najbolj občutljivih držav ohraniti ugodnosti v njihovo korist, v skladu z zgoraj navedeno resolucijo Evropskega parlamenta, ki predvideva mehanizme gradacije ob dodelitvi tarifnih ugodnosti proizvodom iz države koristnice, ki je dosegla visoko raven konkurenčnosti v sektorju, zlasti za spodbujanje občutljivejših držav iz svetovne trgovine s tekstilom in oblačili;
36.
podpira evrosredozemsko partnerstvo, ki povečuje sodelovanje in konkurenčnost sektorja s prostovoljno politiko podpore usposabljanju, R&R, tehnološki inovativnosti, prenosu najboljše prakse in izmenjavi informacij o trgih; priporoča vzpostavitev evrosredozemske mreže šol, akademij in tehničnih centrov, specializiranih za področje tekstila/oblačil za spodbujanje tehničnega partnerstva, usposabljanja in programov skupnih raziskovanj;
37.
poziva Komisijo, da na podlagi meril v njenem sporočilu z dne 16. marca 2005 z naslovom "Pravila o izvoru v preferenčnih trgovinskih sporazumih: Prihodnje usmeritve" ( KOM(2005)0100 ), skrbno preuči njihovo poenostavitev in rahljanje, kot tudi potrebo po uspešnejšem izvajanju nadzora njihove uporabe za preprečevanje zlorabe preferenc ter upa, da bo nova ureditev zagotavljala spoštovanje teh pravil in izpolnjevanje zavezanosti do evrosredozemskega območja; zahteva, da se izvede raziskava o vplivu poenostavljenih preferencialnih pravil o poreklu na sektor tekstila in oblačil v EU in manj razvitih državah;
38.
zahteva od Komisije, da sprejme hitre ukrepe in takojšnjo zavezanost vzpostavitvi trga, ki bo konsolidiran v okviru sporazumov evrosredozemskega združenja, kakor tudi hiter zaključek in učinkovito izvajanje dvostranskih sporazumov med evrosredozemskimi državami za omogočanje prostega pretoka blaga v celotnem evrosredozemskem območju; zagovarja določitev skupnega carinskega okvira za to območje;
39.
poudarja, da sta premajhna dostopnost financiranja in neprilagojenost nekaterih instrumentov financiranja še vedno velika ovira za MSP v tem sektorju; poziva Komisijo, da preuči pomembne ukrepe in pobude za ohranitev dela proizvodne verige v državah evrosredozemskega območja, državah pristopnicah in državah, ki so vključene v evropsko sosedsko in partnersko politiko;
40.
poziva k takemu zaključku razprav med državami članicami, ki bo omogočal, da se kumulacijo porekla uporabi za vse občutljivejše države in države južnega Sredozemlja;
41.
podpira k okrepitvi območja proizvodnje evrosredozemskega območja, ki edino omogoča, da se južni in severni del Sredozemlja odločno postavita po robu vsem ameriškim in azijskim regijam ter zagotavlja zaščito industrijske proizvodnje in zaposlovanja; ocenjuje, da je potrebno dodeljevanje posebnih evropskih kreditov za spremljanje raziskovanja, inovacij in s tem povezanega sodelovanja;
42.
poziva Komisijo, da skrbno preuči posledice nove politike kemikalij (REACH) v sektorju tekstila in oblačil in zlasti vpliv te politike na konkurenčnost sektorja, še posebej za MSP, ter prilagodi predloge glede nove politike o kemikalijah, tako da uvoženi proizvodi ne bodo imeli prednosti pred proizvodi, ki so proizvedeni v EU;
43.
spodbuja Komisijo, da preuči vse parametre, povezane z REACH, zlasti posledic v zvezi z povečevanjem stroškov, inovacijske zmogljivosti in vpliva na konkurenčnost med proizvodi, proizvedenimi v EU in proizvodi, uvoženimi iz tretjih držav, za katere je treba natančno preučiti vpliv, ki ga bo potrebno upoštevati pri vplivu proizvodov na MSP;
44.
poziva Komisijo, da preuči instrumente pomoči sredozemski oblačilni industriji in njeno vključitev v ukrepe za krepitev evrosredozemskega območja proizvodnje v sektorju tekstila in oblačil;
45.
zahteva pripravo evropskega tekstilnega načrta, ki bo določil poseben proračun za raziskovanje, inovacije, vseživljenjsko poklicno usposabljanje in pomoč MSP za prenovo lokacij in prekvalifikacijo zaposlenih; meni, da je potrebno spodbujati evropski socialni dialog in posvetovanje socialnih partnerjev za pripravo in spremljanje tega načrta;
46.
meni, da je bistveno sprejeti ukrepe za podporo tehnološkim inovacijam, in pozdravlja vzpostavitev evropske tehnološke platforme za sektor tekstila in oblačil, ki bo zanj izdelala dolgoročno skupno strategijo ter spodbujala in usklajevala raziskovalna prizadevanja;
47.
pozdravlja poročilo skupine na visoki ravni "Tekstil in oblačila" s srečanja z naslovom "The Challenge of 2005 – European textiles and clothing in a quota free environment" z dne 30. junija 2004 Celotno besedilo poročila skupine na visoki ravni je na voljo na spletni strani: http://europa.eu.int/comm/enterprise/textile/documents/hlg_report_30_06_04.pdf.
(Izziv za leto 2005 - Evropske tekstilije in oblačila v okolju brez kvot)glede vsebine priporočil in realnosti položaja v sektorju ter njegove predloge strategije;
48.
poziva Komisijo, da se v sedmem okvirnem programu za raziskave in razvoj osredotoči na MSP in pomaga premagovati težave pri prenosu rezultatov raziskav in razvoja v podjetja; poleg tega zahteva, da se ustvarijo ugodne razmere, v katerih postaneta raziskava in inovacija stalen del poslovnih dejavnosti, ne glede na velikost zadevnega podjetja;
49.
poziva Komisijo in države članice, da oblikujejo pobudo in posebne programe za pomoč, da spodbudijo MSP v sektorju tekstila in oblačil za investiranje v lastne raziskovalne in razvojne dejavnosti in dejavnosti netehnološke inovacije; poudarja pomen vlaganj v netehnološka raziskovanja in poziva Komisijo, da ponovno preuči zakonodajo o takšnih državnih pomočeh, ki bi se obravnavale enako kot vlaganja v raziskave in razvoj;
50.
poziva regionalne in nacionalne organe, ki tesno sodelujejo z gospodarskimi in socialnimi udeleženci, da določijo strateške načrte za območja, ki so središča tekstilne industrije;
51.
naroči svojemu predsedniku, naj to resolucijo posreduje Svetu in Komisiji.
