Evropski parlament: boj proti terorizmu brez kršitev človekovih pravic
Pravosodje in notranje zadeve
2007-12-12 - 19:11
Poslanci so v sredo s 359 glasovi za, 293 proti in 38 vzdržanimi glasovi sprejeli resolucijo o boju proti terorizmu, ki poudarja, da so evropske institucije zaradi terorističnih napadov sprejele predpise, o katerih parlament ni mogel razpravljati in so bili v nasprotju s pravico do pravičnega sojenja in varstva podatkov. Čezmejno sodelovanje varnostnih služb bi bilo treba bolje nadzirati, Komisija pa naj prihodnjim predlogom s tega področja doda presojo vpliva ali oceno njihove koristnosti.
Evropska protiteroristična strategija temelji na načelih preprečevanja, varovanja, pripravljenosti in ustreznega odgovora. Komisija bi morala zato po mnenju parlamenta opraviti splošno oceno posledic protiteroristične zakonodaje tako, da izmeri njeno učinkovitost ter pozitivne in negativne učinke teh ukrepov na varnost, pa tudi na pravice državljanov.
Zadnje predloge evropskega komisarja za pravosodje Franca Frattinija o uporabi evidence imen letalskih potnikov za namen kazenskega pregona in predlog direktive o eksplozivih namerava parlament zaradi teh pomislekov oceniti le na podlagi ugotovljenih dejstev.
Proti profiliranju osumljencev
Parlamentarci vnovič opozarjajo, da baze podatkov o letalskih potnikih, baze Eurodac, SIS II in VIS niso prvenstveno namenjene pregonu, zato je dostop za namen pregona omejen na posamične primere, vendar le, kadar je to v demokratični družbi potrebno in sorazmerno. Ob tem pa množično zbiranje osebnih podatkov in njihova obdelava, da se s tehnikami podatkovnega rudarjenja ustvarijo profili, kot predvideva nedavni predlog direktive EU o podatkih o letalskih potnikih, na evropski ravni nista dovoljena.
Parlament meni, da je vsaka oblika "profiliranja" v okviru protiterorističnih ukrepov nesprejemljiva, še posebej pa nasprotuje oblikovanju sistema podatkov o letalskih potnikih EU brez popolnega ovrednotenja sporazumov o podatkih o letalskih potnikih med EU in ZDA ter med EU in Kanado.
Demokratični nadzor varnostnih in obveščevalnih služb
Poslanci se zavedajo pomena skupne uporabe obveščevalnih podatkov na ravni EU in med službami držav članic ter se zavzemajo za enotna pravila na evropski ravni, ki bodo zagotavljala demokratični in parlamentarni nadzor nad njihovim delom. Po mnenju parlamenta pa bi morala Komisija in Svet na evropski in mednarodni ravni tudi sprožiti pobudo za ponovno namestitev tistih guantanamskih zapornikov iz tretjih držav, ki se ne morejo vrniti v domovino, ker jim tam grozi preganjanje in mučenje.
Preprečevanje radikalizacije
Nedavni primer, ko je vrhovno sodišče ZDA zavrnilo obravnavo pritožbe Khalida-Al Masrija, lahko zlasti pri muslimanskih manjšinah v Evropi okrepijo vtis, da se s protiterorističnimi ukrepi širijo dvojna merila. Evropska unija bi morala zato podpirati dejavnosti proti radikalizaciji s pospeševanjem integracije prek medkulturnega dialoga ter spodbujanjem demokracije in človekovih pravic kot univerzalnih vrednot, na katerih temelji naša družba. Med predlaganimi ukrepi so akcijski načrt za širjenje demokracije v svetu, okrepitev gospodarskega in političnega sodelovanja z islamskimi državami, podpora demokratičnim gibanjem, izmenjava študentov, podpora drugim oblikam izobraževanja ter financiranje medijev, ki širijo demokratične ideje in razkrivajo dejanja teroristov ter tistih, ki jih podpirajo.
Parlament na koncu še predlaga, da bi bilo treba odločneje podpreti izmenjavo med nacionalnimi službami za ukrepanje ob izrednih dogodkih ter z jezikovnimi tečaji odstraniti ovire pri sodelovanju, prav tako pa bi morali policijsko usposabljanje prilagoditi dejanskemu stanju v evropski družbi, na primer tako, da bi vanj vključili poučevanje o vseh različnih kulturah, ki sestavljajo evropsko stvarnost.
20071211IPR14800
-//EP//DTD IM-PRESS 20050901 IPR DOC XML V0//EN
-//EP//STYLESHEET IM-PRESS 20050901 IPR DOC XML V0//EN
