Vprašanje za ustni odgovor O-0178/2010
za Komisijo
Člen 115 poslovnika
Paolo De Castro
v imenu Odbora za kmetijstvo in razvoj podeželja Zadeva: Industrija kokoši nesnic v EU - prepoved uporabe neizpopolnjenih kletk od leta 2012
Uporaba neizpopolnjenih kletk bo s 1. januarjem 2012 prepovedana, kakor je predvideno z Direktivo 1999/74/ES o zaščiti kokoši nesnic.
1. Ali lahko Komisija poroča o napredku držav članic pri pripravah na prepoved vzreje kokoši nesnic v običajni baterijski reji od 1. januarja 2012?
2. Katere ukrepe bo Komisija sprejela proti državam članicam, v katerih pridelovalci ne bodo upoštevali navedenega roka?
3. Kako bo Komisija zagotovila, da jajca, ki so proizvedena v sistemih, neskladnih z veljavno zakonodajo, ne bodo dana na trg EU, da bi tako ohranila enake konkurenčne pogoje na trgu jajc v EU?
4. Katere ukrepe bo Komisija sprejela, da bi preprečila morebitno nepravično konkurenco iz tretjih držav na evropskem trgu jajc po 1. januarju 2012?
