Schengenski informacijski sistem SIS II
Pravosodje in notranje zadeve
2006-10-25 - 14:40
Poslanci so v ponedeljek razpravljali o treh poročilih, ki jih je pripravil poslanec Carlos COELHO (EPP-ED, PT), in obravnavajo predloge uredb in sklepa, ki bodo pravna podlaga za schengenski informacijski sistem SIS II in priključitev novih držav članic nanj. To je predpogoj za širitev schengenskega območja brez nadzora na notranjih mejah Unije.
Odbor za državljanske svoboščine, pravosodje in notranje zadeve je predloge, ki jih je parlament v sredo v prvem branju postopka soodločanja in v postopku posvetovanja sprejel z veliko večino, oblikoval po pogajanjih s predstavniki finskega predsedstva Sveta EU in Komisije. S pravno podlago naj bi opredelili ustanovitev, delovanje in uporabo nove generacije schengenskega informacijskega sistema (SIS II) ter dostop do podatkov v sistemu za pristojne organe držav članic. Spremembe, ki so jih potrdili poslanci, se tičejo predvsem boljše varnosti sistema in zaščite osebnih podatkov ter naj bi dale parlamentu močnejšo nadzorno vlogo. Poslanci želijo, da bi kompromis s Svetom dosegli že v prvem branju in tako omogočili čim hitrejšo razširitev sistema.
Med predlogi parlamenta je ustanovitev upravljavca sistema , ki bi sredstva za delovanje dobil iz evropskega proračuna in bi bil pristojen za upravljanje z bazo podatkov SIS II. Njegovo delovanje bi nadziral evropski nadzornik za varstvo podatkov, ki bi moral tudi zagotoviti revizijo upravljavca vsake štiri leta. V vmesnem obdobju do začetka delovanja upravljavca pa lahko Komisija, ki bo odgovorna za delovanje SIS II, upravljanje podeli javnim organom v dveh državah članicah.
Obdelavo osebnih podatkov na nacionalni ravni bodo nadzirali nacionalni pristojni organi v sodelovanju z evropskim nadzornikom za varstvo podatkov, prav tako bodo za vzpostavitev in vzdrževanje nacionalnih sistemov, ki bodo povezani s SIS II, odgovorne države članice in ustrezne ustanove.
V sistem SIS II bodo postopno vneseni tudi biometrični podatki ter možnost povezave med razpisi ukrepov , kot je na primer povezava med obvestili o ukradenih vozilih in nalogi za aretacijo. Ob tem pa naj bi države članice te povezave vzpostavile le, kadar se bo za to izkazala dejanska operativna potreba. Biometrični podatki - fotografije in prstni odtisi - bodo morali izpolnjevati minimalne skupne standarde za kvaliteto podatkov, iskanje po tej bazi pa v začetni fazi zaradi tehničnih omejitev še ne bo mogoče.
Parlament še ugotavlja, da je velika težava zdajšnjega SIS pomanjkanje obveščanja javnosti. Zato se pojavlja veliko prikritih in pretiranih bojazni. Državljani v večini primerov niso obveščeni o svojih pravicah v zvezi s sistemom (na primer pravica zahtevati informacije in njihove popravke). Uvedba sistema SIS II se mora zato uporabiti kot priložnost za ustrezno obveščanje javnosti o njem. To morajo izvajati Komisija in države članice ter se mora financirati iz proračuna SIS II. Takšne kampanje je treba redno ponavljati. Vzorec, iz katerega bi lahko izhajali, je kampanja za obveščanje o pravicah letalskih potnikov s plakati na letališčih.
Kompromisni predlogi parlamentarcev pa ne vsebujejo zadnjega predloga Sveta EU, ki je bil dodan po koncu neformalnih pogajanj in predvideva povečanje števila služb v državah članicah, ki bi lahko imele dostop do podatkov. "Predlog, da bi imele dostop do podatkov v SIS II tudi obveščevalne službe držav članic, ni smiseln, saj ne moremo ugoditi še večjemu povpraševanju po osebnih podatkih in obenem odpreti dostopa tistim službam v državah članicah, ki ne morejo biti delno ali v celoti pod nadzorom organov, pristojnih za varstvo podatkov," je pojasnil poročevalec Coelho. Zdaj je na potezi Svet EU, ali bo sprejel dopolnila, kot jih predlaga parlament, ali pa bo vnovič odprl pogajanja med institucijami.
Schengenski informacijski sistem deluje od marca 1995 in je velika baza podatkov, v kateri lahko pristojni organi držav članic iščejo in pridobivajo podatke o osebah, vozilih itd. Na sistem je lahko priključenih največ 18 držav, njegova tehnologija pa je že zastarela zaradi napredka na področju informacijske tehnologije v zadnjih desetih letih - SIS I tako, na primer, ne omogoča naprednega iskanja po bazi podatkov. Novi sistem SIS II naj bi omogočil, da se nanj priključijo tudi nove članice EU in Švica, z njim bo lažje upravljati, bo pa tudi fleksibilnejši in varnejši ter bo omogočal povezavo z novimi podatki in med razpisi ukrepov.
SIS II bi moral po prvotnih načrtih začeti delovati že marca 2007, notranje meje z novimi članicami pa bi bile odpravljene oktobra. Vse kaže, da se bo ta rok podaljšal vsaj za eno leto, čeprav je obenem Portugalska predstavila kompromisni predlog za razširitev sedanjega sistema v "SIS I+" za nove članice.
Komisar za pravosodje Franco Frattini je v svojem govoru poslancem pojasnil, da je do zamud prišlo zaradi dodatnih testiranj sistema, poleg tega pa je na vključitev v SIS od novink edina pripravljena le Slovenija. Po njegovih napovedih naj bi SIS II začel delovati junija 2008, kar pa še ne pomeni tudi avtomatične priključitve novih članic. Ministri držav članic naj bi časovni načrt širitve predvidoma sprejeli na sestanku sveta v decembru.
Na ponedeljkovem zasedanju je v imenu svoje poslanske skupine Evropske ljudske stranke nastopil tudi slovenski poslanec Mihael BREJC (EPP-ED, SI) , ki je ugotavljal, da so bila pogajanja o vseh treh dokumentih zelo dolga in naporna, vseeno pa je na koncu bil dosežen kompromis, pri čemer se v odboru za državljanske svoboščine zavedajo svoje odgovornosti pri tako zahtevnem projektu, kot je širitev schengenskega območja, zato so poslanci v odboru pravne podlage sprejeli praktično s soglasjem oziroma z veliko večino . "Zdaj je že jasno, da bo do zamude pri širitvi schengenskega območja prišlo zaradi tehničnih razlogov. Težave so menda precejšnje. Nove države, med njimi Slovenija, ki smo vložile veliko truda v izpolnjevanje schengenskih meril, ugotavljamo, da smo izpolnile vse potrebno. Zamuda torej ni nastala zaradi naše nepripravljenosti. S tem se povezuje tudi zelo resno vprašanje stroškov, ki jih bomo imeli zaradi zamude pri vstopanju v schengensko območje. Zato podpiram alternativne rešitve, ki bi samo pripravljenim državam članicam, torej tistim, ki v prvotno predvidenem roku izpolnjujejo vse pogoje za vključitev v schengenski informacijski sistem, omogočili vključitev v SIS I," je poudaril slovenski poslanec.
20061020IPR11865 Poročilo: Carlos Coelho - Vzpostavitev, delovanje in uporaba SIS II (Sklep) Poročilo: Carlos Coelho - Dostop služb, pristojnih za izdajo potrdil o registraciji vozil, do druge generacije schengenskega informacijskega sistema (SIS II) Poročilo: Carlos Coelho - Vzpostavitev, delovanje in uporaba SIS II (Uredba)
-//EP//TEXT REPORT A6-2006-0353 0 NOT XML V0//SL
-//EP//TEXT REPORT A6-2006-0354 0 NOT XML V0//SL
-//EP//TEXT REPORT A6-2006-0355 0 NOT XML V0//SL
-//EP//DTD IM-PRESS 20050901 IPR DOC XML V0//EN
-//EP//STYLESHEET IM-PRESS 20050901 IPR DOC XML V0//EN
