Razprava o francoskem predsedovanju s predsednikom Sarkozyem
Evropski svet
2008-12-16 - 16:00
Predsednik Sarkozy je v EP predstavil zaključke francoskega predsedovanja Svetu Evropski poslanci so v torek s francoskim predsednikom Nicolasom Sarkozyem razpravljali o rezultatih šestmesečnega predsedovanja Francije Svetu EU, ki se izteče 31. decembra. Številni voditelji političnih skupin so pohvalili hitro in uspešno reagiranje na vojno v Gruziji ter finančno krizo. Nekateri pa so kritizirali omilitev energetsko-podnebnega svežnja in vztrajanje pri ratifikaciji Lizbonske pogodbe kljub zavrnitvi na irskem referendumu.
Francoski predsednik Sarkozy se je v svojem govoru posvetil prednostnim nalogam predsedstva in poudaril, da je Francija delovala na podlagi dveh temeljnih načel: svet rabi močno Evropo, Evropa pa ne more biti močna, če ni enotna. Dodal je, da močna Evropa zavrača konsenze, kjer so problemi potisnjeni vstran.
Glede Gruzije je francoski predsednik dejal, da je bil njegov cilj "ustaviti vojno in tako preprečiti, da bi padli v isto past kot v Bosni", kjer so ZDA prevzele pobudo, Evropa pa jim je sledila. Unija mora prevzeti svoje obveznosti do Gruzije in k sreči je pri tem vprašanju ostala enotna.
Tudi pri ukrepanju ob finančni krizi je bila ključna evropska enotnost, saj bi se sicer bančni sistem lahko sesul. "Naša gospodarstva in politične kulture se razlikujejo, a na koncu smo vsi dosegli soglasje," je izjavil Sarkozy.
O Sredozemski uniji je francoski predsednik dejal, da bo v prihodnosti omogočila dejavnejšo vlogo EU na Bližnjem vzhodu. Glede energetsko-podnebnega svežnja pa je izrazil prepričanje, da je šlo za trd boj pri doseganju kompromisa, saj bi vsaka članica imela razloge za nezadovoljstvo. Kompromis je bil potrjen soglasno, pri čemer ima pomembno vlogo tudi odločnost Evropskega parlamenta, da se doseže sporazum.
Sarkozy je izpostavil tudi pomen kompromisa o skupni politiki priseljevanja ter na koncu nastopa nekaj besed namenil tudi Lizbonski pogodbi, kjer se je zavzel za kompromis, po katerem bi vsaka članica obdržala komisarja, Irska pa bi dobila zagotovila o nevtralnosti, neodvisni davčni politiki in družinski zakonodaji. Zavzel se je za nov referendum na Irskem pred koncem leta 2009, kompromis pa bi bil del pristopne pogodbe s Hrvaško, ki bo v EU verjetno vstopila leta 2010 ali 2011.
Francoski predsednik je govor zaključil z mislijo: "Ne glede na to, kako evropski ste, Evropa ni sovražnica nacionalnih držav in države niso sovražnice Evrope. Evropa pa si lažje zastavlja velike cilje kot majhne, saj so le veliki projekti dovolj močni, da premagajo nacionalne sebičnosti."
Predsednik Evropske komisije
José Manuel Barroso je nedavni Evropski svet označil za zgodovinskega, saj je le redko doslej takšno srečanje prineslo toliko pozitivnih rezultatov. Pozdravil je partnerstvo med Parlamentom, Svetom in Komisijo, ki bo spet na potezi v sredo, ko Parlament s sprejemanjem energetsko-podnebnega svežnja zakonodaje "drži v roki zadnji ključ, ki odpira vrata za delovanje Evrope 21. stoletja".
Unija bo prva sprejela zakonske obveze za zmanjšanje izpustov toplogrednih plinov do leta 2020, vendar mora biti delovanje globalno, zato je pozval ZDA, naj se pridružijo v teh prizadevanjih. Opisal je nekatere podrobnosti ukrepov v prihodnosti: vsaka država članica bo imela dostop do 1,9 milijarde evrov začetne pomoči; za čezevropska energetska omrežja bo v obdobju 2009-10 namenjenih 5 milijard evrov; pravila o državni pomoči pa bodo omogočala več izjem, vendar to ne sme biti izgovor za omejevanje konkurence na notranjem trgu.
Predstavniki političnih skupin
Joseph DAUL (EPP-ED, FR): "Uspeli ste voditi pravo evropsko politiko, Evropa se je okrepila v položaju proti Rusiji, Evropa je spoštovana in jo poslušajo, imela je pomembno vlogo pri obnovi finančnih trgov in tudi v boju proti podnebnim spremembam je med prvimi. Pokazali ste zgled, kako lahko desna sredina vodi uspešno sodobno politiko s pragmatičnimi odločitvami in ohranjanjem mirne krvi v težavnih pogojih.(...) Le združena Evropa je lahko močna in se odzove skupaj na tako hude izzive, kot je finančna kriza. Z modelom socialno-tržnega gospodarstva, ki ne pozablja svoje socialne razsežnosti, bomo uspeli zbližati prizadevanja delodajalcev in delojemalcev. To je model družbe, ki ga ravno naša politična smer že dolgo zagovarja. Čestitam vam tudi za dosežke pri energetsko-podnebnem svežnju. Gre za zapleten izziv in doseči soglasje 27. držav v takem primeru je pravi rekord. Tu ni ne zmagovalcev ne poražencev, gre za skupno delovanje in za to vam čestitam."
Martin SCHULZ (PES, DE): "Hoteli ste spremeniti Evropo, hkrati pa je Evropa spremenila vas. (...) Mislim, da je bilo francosko predsedstvo uspešno. Podnebni sveženj je velik uspeh in hvaležen sem vam, da ste Evropskemu parlamentu namenili zahvalo, ki si jo zasluži. V nasprotju s Komisijo z 22 tisoč uradniki, in v nasprotju z velikimi vladnimi aparati na strani Sveta, so imeli naši poročevalci 4, 5, 6 sodelavcev. Zato pravim, da je kakovost prvovrstna. Želimo si, da bi ta sveženj z veliko večino podprli, a dogovor v prvem branju je izjema. (...) Pri finančni krizi ste reagirali pravilno, toda že na začetku vašega predsedovanja sem dejal, da je socialna neenakost v Evropi rezultat napačne prerazporeditve bogastva v Evropi in da je to časovna bomba. Lizbonske pogodbe nimamo, slišali smo, kaj je sklenil Evropski svet, vendar bo treba Ircem pogumno povedati, naj si pogledajo, kaj se dogaja in pogledajo solidarnost. Potrebujemo pogumno irsko vlado, ki ne bo skušala doseči le kompromisov, temveč bo jasno povedala, da si želi te Evrope."
Graham WATSON (ALDE, UK): "Kakovost francoskega predsedovanja je skoraj pravljična. Mitično ste vodili EU, reševali kraljično Gruzijo, Pepelka iz Londona je prišla na ples in lepa princesa v Berlinu se je odzvala na noto z Elizejskih poljan. (...) Verjamem, da si sami niste izbrali velikih izzivov predsedovanja, lotili pa ste si jih z navdušenjem, pokazali ste moč evropske solidarnosti, borili ste se proti protekcionizmu, smiselno pripravljate strukturne reforme. Zahtevamo pa spoštovanje proračunskih obveznosti, saj se je proti recesiji treba boriti s solidarnostjo. Zakonodaja o podnebnih spremembah je bila deležna kritike, danih je bilo veliko koncesij in nove članice bodo dobile dovolilnice zastonj, namesto da bi jih kupovali na dražbah. To bo zmanjšalo našo uspešnost pri doseganju zastavljenih ciljev zmanjšanja izpustov. Kljub temu menimo, da so vaši dosežki pri tem dogovoru veliki."
Daniel COHN-BENDIT (Zeleni/ALE, DE): "Priznavamo vam prizadevnost, da premaknete Evropo. Na začetku predsedstva ste dejali, da soglasnost pomeni smrt za demokracijo, Parlament ste ponižali na viagro za vlade, kar pa ni naša vloga. Nihče ni rekel, da hočemo narediti Evropo proti narodom ali članicam. Hočemo Evropo narodov in ljudi. Če hočete ratificirati lizbonsko pogodbo, naj vam povem, da je njen namen ravno onemogočiti enoglasno sklepanje. (...) V isti sapi govorimo o človekovih pravicah na Kitajskem in o nagradah za disidente, potem pa se greste pogajat s Kitajci. Danes vam pravim in ponosen sem na ta Parlament, ker je podelil nagrado Saharova disidentu Hu Jiu, ker smo pokazali, da se zavzemamo za človekove pravice na Kitajskem, medtem ko se vi v svojih pogajanjih na to ne ozirate."
Cristiana MUSCARDINI (UEN, IT): "Vaše predsedovanje kaže, da lahko obstaja projekt evropske politike in projekt politične Evrope. Bili ste dovolj pogumni v konfliktu z Gruzijo, z novimi metodami ste se lotili finančne krize. Podpiramo to predsedstvo, ki je postavilo Evropo v središče svetovne razprave. Moramo se hitreje soočati z inštitucijami, centralne banke ne morejo same reševati kriz, če nimamo jasne razvojne strategije. Podnebno-energetski paket je veliko upanje za prihodnost. Unija za Sredozemlje nakazuje pot razvoja. Sodelovati moramo in nadaljevati delo v trojki. Poleg priseljevanja in nadzora meja se moramo zavzemati za enakost moških in žensk tudi glede plačila. Smiselno je tudi, da bi imela vsaka država svojega Komisarja."
Francis WURTZ (GUE/NGL, FR): "Ne moremo očitati le enemu predsedstvu vsega, kar nam ni uspelo skupaj. Gre za težavno nalogo vodenja Evrope, sam se tega dobro zavedam. Energetsko podnebni sveženj: vsekakor je bila to zelo dramatična naloga, pa tudi nadaljevanje ne bo lahko. Doseg konsenza je uspeh. Ne vem, če ni pretirano govoriti o zgodovinsko pomembnem dogovoru. Treba je vendarle pogledati, kako to prizadeva evropsko industrijo, ali Evropa ne tvega, da bo sicer zmanjšala izpuste svoje industrije, vendar ali se bo potem še kaj zgodilo, se bo nadaljevalo z ustreznimi mehanizmi. (...) Treba je imeti v mislih tudi skrbi, ki jih imajo naši državljani glede življenjskega standarda. Poglejte dogodke v Grčiji. Kako lahko načrtujemo prihodnost Evrope, če ne pogledamo v oči dejanskemu stanju. Kako lahko pomagamo bankam, ne znamo pa pomagati navadnim ljudem. Pomisliti je treba na odgovorno, razumno sprejemanje odločitev."
Nigel FARAGE (IND/DEM, UK): "Seveda ste energični, tega ne zanikamo. Sedaj vodenje prevzemajo Čehi. Mislim, da je EU pokazala svoj pravi obraz s tem, kako je napadla češkega predsednika Klausa. Kakšno unijo pa imamo, če ta enači enotnost s konsenzom. Žal mi je, ampak Irci so rekli ne, prosim, dajte že enkrat to razumeti. To je unija, ki sovraži demokracijo, ki je ne zanima."
Bruno GOLLNISCH (samostojni poslanci, FR): "Sedanja kriza je kriza sistema, ki mu lahko rečemo evroglobalizacija. To je tudi dokaz, da se EU ne zna prilagoditi dejanskemu stanju. Govorimo o sprejetih ukrepih, a bili so večinoma sprejeti na nacionalni ravni. Ker gre za različne vplive krize v različnih državah, je jasno, da bo tudi odziv različen. Pretvarjamo pa se, kot da smo našli enkratno prekrasno rešitev za vse. Jasno je, da vsi vemo, da meje obstajajo zato, da se varujejo države. Zakaj pa potem sploh še imamo diplomatsko mednarodno raven, če menite, da ste vi dosegli najpomembnejše uspehe. V kar nekaj članicah, da ne govorim o Kitajski, Indiji, Savdski Arabiji, se zavedajo, da Evropa ni sposobna urejati zadev v kriznih razmerah. Zato moramo pogledati bolj kritično na rešitve, s katerimi se tu hvalite."
20081216IPR44608
SL
1
PHOTO
20081216PHT44769.jpg
-//EP//DTD IM-PRESS 20050901 IPR DOC XML V0//EN
-//EP//STYLESHEET IM-PRESS 20050901 IPR DOC XML V0//EN
