24.1.2007
PREDLOG RESOLUCIJE
k izjavam Sveta in Komisije
v skladu s členom 103(2) Poslovnika,
ki ga vlagajo Eugenijus Maldeikis, Roberta Angelilli in Eoin Ryan
v imenu skupine UEN
o pobudi za vsesplošni moratorij za smrtno kazen
Resolucija Evropskega parlamenta o pobudi za vsesplošni moratorij za smrtno kazen
Evropski parlament ,
–
ob upoštevanju svojih prejšnjih resolucij o vsesplošnem moratoriju za smrtno kazen in še posebej resolucije z dne 23. oktobra 2003 UL C 82 E, 1.4.2004, str. 609. ,
–
ob upoštevanju resolucij o moratoriju za smrtno kazen, ki so jih sprejeli razni organi Združenih narodov, vključno s komisijo za človekove pravice,
–
ob upoštevanju izjav EU v podporo vsesplošnega moratorija za smrtno kazen,
–
ob upoštevanju člena 103(2) svojega poslovnika,
A.
ker je Evropska unija v smernicah o smrtni kazni, ki jih je Evropski svet sprejel 6. junija 1998 v Luksemburgu, sklenila, da bo v mednarodnih telesih delovala v smeri vsesplošnega moratorija za smrtno kazen in da se ta sčasoma odpravi,
B.
ker je 27. julija 2006 predstavniški dom italijanskega parlamenta soglasno podprl predlog, ki italijansko vlado obvezuje, da „po predhodnem posvetovanju s partnerji iz EU, vendar ne da bi morale vse članice EU to soglasno odobriti, na naslednji generalni skupščini Združenih narodov vloži predlog resolucije o vsesplošnem moratoriju za smrtno kazen z namenom popolne odprave smrtne kazni po vsem svetu“,
C.
ker sta italijanska vlada in Svet Evrope 9. januarja 2007 sklenila, da bosta sodelovala pri zbiranju čim večje podpore za pobudo generalne skupščine Združenih narodov o vsesplošnem moratoriju za usmrtitve z namenom, da se smrtna kazen v celoti odpravi,
1.
se seznanja s pobudo predstavniškega doma italijanskega parlamenta, ki jo je podprl Svet Evrope;
2.
poziva predsedstvo Sveta, naj sprejme ukrepe, s katerimi zagotovi, da bo v generalni skupščini Združenih narodov prišlo do razprave o resoluciji o vsesplošnem moratoriju za smrtno kazen;
3.
nujno poziva institucije EU in države članice, naj si na političnem in diplomatskem področju po svojih najboljših močeh prizadevajo zagotoviti najustreznejšo podporo tej resoluciji v generalni skupščini Združenih narodov;
4.
poziva predsedstvo Sveta in Komisijo, naj na prvem mogočem plenarnem zasedanju po koncu odločanja obvestita Evropski parlament o rezultatih, doseženih na generalni skupščini Združenih narodov;
5.
naroči svojemu predsedniku, naj to resolucijo posreduje predsedstvu Sveta, Komisiji, parlamentom držav članic, generalnemu sekretarju Združenih narodov in vsem državam članicam generalne skupščine Združenih narodov.
