Najpomembnejše teme februarskega zasedanja v Strasbourgu
Institucije
2009-02-02 - 17:18
Na tokratnem zasednju bo Evropski parlament največ pozornosti namenil sprejemanju končnega poročila odbora za podnebne spremembe. Druga pomembna tema bo predlog direktive o sankcijah zoper delodajalce državljanov tretjih držav, ki nezakonito prebivajo v EU. Poslanci bodo razpravljali tudi o razmerah v evropski avtomobilski industriji in obravnavali poročilo o energetski politiki. Na slavnostnem delu seje bo parlamentarce nagovoril palestinski predsednik Mahmud Abas.
Poročilo z naslovom 2050: Prihodnost se začenja danes – priporočila za prihodnjo celovito politiko EU o podnebnih spremembah predstavlja zaključek skoraj dvoletnega dela začasnega parlamentarnega odbora za podnebne spremembe. V dokumentu s 168 členi na 80 straneh je predstavljena vrsta predlogov ukrepov, ki bi jih morala po mnenju poslancev Unija sprejeti za učinkovitejše doseganje zastavljenih srednje- in dolgoročnih ciljev za zmanjšanje izpustov CO2.
Energetika je tudi tema samoiniciativnega poročila o strateškem pregledu energetske politike, ki namenja pozornost tudi nedavnim prekinitvam dobav ruskega plina. Parlament se zavzema za uvedbo obveznih akcijskih načrtov, boljšo povezanost prenosnih omrežij med članicami in povečanje deleža obnovljivih virov energije na 60 odstotkov.
S potrditvijo direktive o sankcijah zoper delodajalce državljanov tretjih držav, ki nezakonito prebivajo v EU bo vzpostavljen še en element skupne evropske politike priseljevanja. Zakonodaja predvideva poostritev kazni proti delodajalcem, ki izkoriščajo nezakonito delovno silo in naj bi prispevala k zmanjšanju dela na črno.
V sredo popoldne bodo predstavniki Sveta in Komisije poslancem predstavili zadnje podatke, kakšne so posledice svetovne finančne krize na evropsko avtomobilsko industrijo. V tem sektorju je v Evropski uniji neposredno zaposlenih 2 milijona ljudi, skupaj z dobavitelji in spremljajočimi storitvami pa približno 10 milijonov delavcev. V razpravi bodo sodelovali predstavniki vseh političnih skupin.
Pobuda za revizijo okvirnega sklepa o boju proti spolnemu izkoriščanju otrok in otroški pornografiji je po mnenju poslancev nujna. Zaradi nenehnega razvoja novih tehnologij, zlasti medmrežja, namreč zakonska določila zaostajajo za prakso pedofilov, ki za spolne namene vedno bolj uporabljajo nove oblike psihološke manipulacije otrok.
Poslance bo v sredo opoldne na slavnostni seji nagovoril palestinski predsednik Mahmud Abas, popoldne pa bo razprava tekla o razmerah na Kosovu ob začetku civilne misije Eulex.
Že v torek pa se bo Parlament seznanil s predlogi za preselitev izpuščenih zapornikov iz Guantanama tudi v države EU ter stališči Sveta in Komisije o domnevni uporabi ozemlja in zračnega prostora evropskih držav za prevoz ter pridržanje terorističnih osumljencev, ki jih je zajela ameriška obveščevalna agencija CIA.
Med poslanskimi vprašanji, na katera bodo tokrat odgovarjali predstavniki Komisije, bo tudi vprašanje o zaščiti tradicionalnih narodnih, etničnih in priseljenskih manjšin v Evropi.
V četrtek bodo parlamentarci glasovali o vrsti samoiniciativnih poročil, med katerimi bo tudi poziv Komisiji, naj pripravi strategijo o divjini, ki bi določila ogrožene vrste in biotope in za upravljanje območij divjine nameni posebna sredstva.
20090129IPR47482
-//EP//DTD IM-PRESS 20050901 IPR DOC XML V0//EN
-//EP//STYLESHEET IM-PRESS 20050901 IPR DOC XML V0//EN
