P6_TA(2005)0298
Svet brez min
B6-0414 , 0423 , 0425 in 0429/2005
Resolucija Evropskega parlamenta o svetu brez min
Evropski parlament
, –
ob upoštevanju in potrjujoč svoje prejšnje resolucije o kopenskih minah, kasetnem strelivu in neeksplodiranih eksplozivnih telesih,
–
ob upoštevanju strategije EU za odpravo min za obdobje 2005-2007,
–
ob upoštevanju poročila ad hoc delegacije Evropskega parlamenta na prvi revizijski konferenci držav pogodbenic Konvencije o prepovedi uporabe, kopičenja zalog, proizvodnje in prenosa protipehotnih min in o njihovem uničenju v Nairobiju, Kenija, od 28. novembra do 3. decembra 2004,
–
ob upoštevanju člena 103(4) svojega Poslovnika,
A.
ob upoštevanju svoje odločenosti, da prispeva k svetu, ki bo resnično brez min, kot je bilo izraženo na skupni predstavitvi dne 16. junija 2005 s strani odborov za razvoj in mednarodno trgovino,
B.
potrjujoč svojo odločenost, da se konča trpljenje in prepreči nove žrtve zaradi protipehotnih min, zaradi katerih vsako leto umre ali je pohabljenih na tisoče ljudi, večinoma nedolžnih in neoboroženih civilistov in še posebej otrok. Protipehotne mine ovirajo gospodarski razvoj in obnovo, otežujejo vračanje beguncev in notranje razseljenih oseb, na splošno kršijo najbolj temeljne človekove pravice in imajo druge resne posledice še leta po njihovi nastavitvi, opozarjajoč, da so protipehotne mine zaradi svojih družbenih, gospodarskih, okoljskih in humanitarnih posledic resna grožnja dolgoročni varnosti človeštva, kjer koli so nastavljene,
C.
opozarjajoč, da so protipehotne mine zaradi svojih družbenih, gospodarskih, okoljskih in humanitarnih posledic resna grožnja dolgoročni varnosti človeštva, kjer koli so nastavljene,
D.
ker je do danes Konvencijo o prepovedi uporabe, kopičenja zalog, proizvodnje in prenosa protipehotnih min in o njihovem uničenju iz leta 1997 (znano tudi kot Sporazum o prepovedi min) ratificiralo ali k njej pristopilo 144 držav, podpisalo pa dodatnih osem, vendar pa je zaskrbljen, ker 50 držav še vedno ne sodeluje pri Konvenciji, vključno z nekaterimi državami članicami EU, še posebej pa je zaskrbljen zaradi edine države članice, ki ni ne podpisala ne ratificirala Konvencije, niti ni k njej pristopila,
E.
ker se Konvencijo še vedno zelo upošteva, saj je 69 držav pogodbenic končalo z uničenjem svojih zalog in tako uničilo več kot 38,3 milijona min, drugih 13 držav pa svoje zaloge še uničuje; ker so vse države pogodbenice, ki so v zastavljenem roku uničile svoje zaloge, razglasile uspešno uničenje le-teh,
F.
ker je temu napredku navkljub ocenjeno, da je v zalogah še vedno med 180 in 185 milijoni protipehotnih min in da le-te še vedno onesnažujejo 83 držav po vsem svetu, vključno s 54 državami pogodbenicami
,
G.
ker je še vedno vsako leto od 15 000 do 20 000 novih žrtev, od katerih je večina civilistov in mnogo otrok, poleg njih pa na stotine tisoč oseb po svetu, ki so preživeli eksplozije min in bodo potrebovali nego in pomoč do konca življenja, in ker v veliki večini držav, prizadetih zaradi min, pomoč za rehabilitacijo in ponovno vključitev preživelih v družbo ostaja veliko premajhna,
H.
ker Konvencija od držav pogodbenic zahteva, da zagotovijo uničenje vseh protipehotnih min najkasneje v desetih letih po njenem začetku veljavnosti, od držav pogodbenic, ki to lahko storijo, pa zahteva zagotavljanje pomoči za dosego tega cilja,
I.
priznavajoč pomen prve revizijske konference držav pogodbenic Konvencije od 29. novembra do 3. decembra 2004 v Nairobiju v Keniji ("Vrh v Nairobiju o svetu brez min") ter akcijskega načrta, ki so ga na tem vrhu sprejele države pogodbenice,
J.
ker so danes spori v večini notranje ali državljanske vojne, v teh okoliščinah pa lahko kopenske mine položijo tako državne oborožene sile kot nedržavne oborožene skupine,
K.
priznavajoč prizadevanja in uspehe pri prepričevanju oboroženih nedržavnih akterjev, da prepovedo uporabo kopenskih min, hkrati pa ponavlja, da to ne pomeni podpore ali priznanja legitimnosti oboroženih nevladnih akterjev, niti njihovih dejavnosti,
L.
ker ima mednarodna skupnost moralno dolžnost pridobiti od vseh strani, vpletenih v spore, tako od držav kot oboroženih nedržavnih akterjev, zavezo k prenehanju uporabe protipehotnih min, da bi tako dosegli resnično vsesplošno prepoved teh nečloveških orožij; ker ima mednarodna skupnost, še posebej pa tisti, ki so bili v preteklosti glavni proizvajalci, izvozniki in uporabniki, moralno odgovornost zagotoviti pomoč in sredstva za odpravo min, poleg zakonskih obveznosti iz Konvencije,
M.
priznavajoč široko uporabo protitankovskih min v najmanj 56 državah, kar v državah, kot so Afganistan, Angola, Eritreja, Etiopija in Sudan, povzroča dolgotrajne humanitarne težave,
N.
potrjujoč, da so vse vrste naprav, ki preprečujejo razorožitev min, usmerjene proti humanitarnemu osebju za odstranjevanje min in tudi predstavljajo grožnjo civilnemu prebivalstvu,
1.
izraža veliko zaskrbljenost nad škodljivim in razširjenim učinkom kopenskih min in neeksplodiranih eksplozivnih sredstev na civilno prebivalstvo, zlasti otroke;
2.
poziva vse države, ki niso podpisale Konvencije o prepovedi uporabe, kopičenja zalog, proizvodnje in prenosa protipehotnih min in o njihovem uničenju, naj nemudoma pristopijo k njej, vse države, ki so Konvencijo podpisale, ne pa ratificirale, pa poziva, naj to nemudoma storijo;
3.
poziva vse zaradi min prizadete države, ki niso ratificirale Konvencije ali pristopile k njej, da sprejmejo vse potrebne ukrepe za lajšanje trpljenja civilistov, ki živijo v območjih, prizadetih zaradi min, in sicer z odstranjevanjem in zagotavljanjem zadostne pomoči preživelim, ter da s prostovoljnim posredovanjem informacij omogočijo učinkovitejša prizadevanja za odpravo min po vsem svetu (poročila o preglednosti, omenjena v členu 7 Konvencije);
4.
poziva ZDA, naj ponovno pretehta svojo izjavo iz februarja 2004, da se ne bo pridružila Konvenciji, da bo obdržala svojih 8,8 milijona "pametnih" (samouničevalnih) protipehotnih min za uporabo kjer koli po svetu za nedoločen čas in da bo obdržala svojih 1,2 milijona navadnih protipehotnih min (ki se ne uničijo same) v uporabi v Koreji do leta 2010; nadalje poziva ZDA, naj ne obnovi proizvodnje, trgovine ali uporabe nobenega streliva, ki bi ustrezalo opredelitvi protipehotnih min iz Konvencije, vključno s t.i. sistemom Spider; poziva ZDA, naj nemudoma prekinejo z dobavo protipehotnih min državam članicam EU in drugim prijateljskim državam; poziva Kitajsko, naj ponovno pretehta svojo proizvodnjo kopenskih min in naj uniči svojo ogromno zalogo, ocenjeno na več kot 100 milijonov protipehotnih min, od katerih večina ni opremljena z mehanizmi za samouničenje, samoizključitev ali zaznavanje; poziva Rusijo, naj preneha z uporabo protipehotnih min v sporu v Čečeniji ter naj odstrani vse zaloge, ki so še vedno na voljo njenim silam v Gruziji in Tadžikistanu;
5.
poziva tri preostale države članice razširjene Evropske unije, ki še niso ratificirale Konvencije ali pristopile k njej, naj to nemudoma storijo;
6.
poziva vse države pogodbenice, da v celoti uresničijo akcijski načrt iz Nairobija, dosežejo humanitarne in razoroževalne cilje Konvencije v obdobju od leta 2005 do leta 2009 in izvedejo dejavnosti tega načrta, ki so:
a)
pospešitev odstranjevanja min in zagotovitev, da bodo države pogodbenice, prizadete zaradi min, lahko odstranile vse protipehotne mine v svojih desetletnih rokih, ki bodo začeli zapadati leta 2009,
b)
izpolnitev dolžnosti za zagotovitev takojšnje, zadostne in ustrezne pomoči preživelim žrtvam in njihovim družinam,
c)
priprava celovitih letnih poročil o preglednosti, kot jih predpisuje Konvencija, in vključitev podatkov o: pomoči žrtvam, namenih in dejanski uporabi min v okviru člena 3, korakih za zagotovitev uporabe min "claymore" samo v načinu detonacije na ukaz, pa tudi o tujih zalogah protipehotnih min,
d)
za dosego skupnega sporazuma vseh držav pogodbenic o izvajanju členov 1, 2 in 3 Konvencije, kar zadeva skupne operacije, protitankovske mine z občutljivimi vžigalniki in mine za usposabljanje in razvoj, ter zlasti za vztrajanje pri opredelitvi, da je vsaka mina, ki lahko detonira v navzočnosti, bližini ali ob dotiku osebe, protipehotna mina, ki je prepovedana s Konvencijo; obvezno je, da to vključuje različne vrste dotičnih min ("tripwire", "breakwire", "tilt-rod"), nizkopritisne vžigalnike, naprave za preprečevanje razorožitev in podobne vžigalnike,
e)
razvoj in sprejetje nacionalnih izvedbenih ukrepov za preprečevanje in prenehanje z dejavnostmi, ki jih prepoveduje Konvencija, vključno z kazenskimi sankcijami, kot jih predpisuje člen 9 Konvencije;
7.
poziva Komisijo, da v razvojne programe s tretjimi državami vključi zahtevo po pristopu k Konvenciji in skladnost z njo v primerih, kjer so protipehotne mine ovira za gospodarski in socialni razvoj; poziva države članice, da oblikujejo posebne spodbude, da države, v katerih protipehotne mine ne vplivajo neposredno na gospodarski in socialni razvoj, pristopijo h Konvenciji in jo upoštevajo;
8.
poziva države članice, podpisnice Konvencije, da si prizadevajo za kar najširšo interpretacijo pojma "protipehotna mina" in tako vključijo vse kopenske mine, ki jih lahko nehote sproži človek, ne glede na tehnično kategorijo, kateri pripadajo ("protitankovska", "protipehotna" mina);
9.
ponavlja svoje stališče, da "Svet brez min" lahko resnično obstaja le, če se prepove uporaba vseh kopenskih min in ne samo določenih vrst; poudarja, da to vključuje vse vrste protitankovskih min; poziva EU in njene države članice, da prevzamejo vodilno vlogo pri doseganju tega cilja;
10.
poziva EU, da okrepi evropsko vodilno vlogo pri splošnem razoroževanju in tako razširi uspeh Konvencije še na druga področja, kot so protitankovske mine, kasetno strelivo, orožje malega kalibra in lahko strelno orožje;
11.
poziva vse zaradi min prizadete pogodbenice, naj zagotovijo, da se odprava min in pomoč žrtvam vključi v nacionalne prednostne naloge in kjer je potrebno tudi v nacionalne, podnacionalne in sektorske razvojne načrte in programe;
12.
poziva države podpisnice in Komisijo, da okrepijo svojo podporo podpisnicam v stiski, zlasti, da izboljšajo in povečajo podporo za preživele žrtve min in njihove družine, zagotovijo doseganje prvih rokov za odstranjevanje min v letu 2009 ter uničijo zaloge, ki lahko predstavljajo poseben izziv zaradi vrste ali količine min, ki jih je treba uničiti ter lokacije/stanja zalog; poziva tudi k razpolagi teh sredstev na področjih, ki so pod nadzorom nedržavnih akterjev;
13.
poziva vse nedržavne akterje, da popišejo "Listino za pristop k popolni prepovedi uporabe protipehotnih min in sodelovanje pri odpravi min" v sklopu humanitarne organizacije Geneva Call; poziva Svet in Komisijo, da si še naprej prizadevata za vključevanje nevladnih akterjev v obveznosti na tem področju;
14.
zahteva, da se zagotovijo sredstva za humanitarno odstranjevanje min, uničenje zalog, izobraževanje o nevarnosti min ter za oskrbo, rehabilitacijo ter socialno in ekonomsko reintegaracijo žrtev min na območjih, ki so pod nadzorom nevladnih akterjev;
15.
poziva vse države, ki lahko to storijo, da na politični in diplomatski ravni podpirajo delo, ki ga opravljajo specializirane nevladne organizacije, ki imajo opraviti z nedržavni akterji, kot so humanitarna organizacija Geneva Call ter nacionalne kampanje v sklopu mednarodne kampanje za prepoved kopenskih min;
16.
poziva države, v katerih poteka notranji konflikt, da olajšajo delo, ki ga opravljajo tovrstne nevladne organizacije, ter poziva zlasti vlado Kolumbije, da v dobro civilnega prebivalstva podpre humanitarne programe odstranjevanja min ter s tem povezane dejavnosti v okviru lokalnih ali regionalnih sporazumov; meni, da neuspeh pri omogočanju izvajanja postopka preverjanja humanitarnega odstranjevanja min predstavlja kršitev humanitarnega duha Konvencije;
17.
pozdravlja dejstvo, da je EU za nove strategije na področju odprave min namenila 140 milijonov EUR za obdobje 2005-2007; poziva EU, da zagotovi, da se ta sredstva potrdijo v letnih proračunskih sklepih, in da se zadostna sredstva namenijo tudi po letu 2007;
18.
poziva države podpisnice, da zagotovijo transparentnost pri izvajanju Konvencije, zlasti z vključevanjem nacionalnih parlamentov in javnosti;
19.
poziva države podpisnice, zlasti članice EU, da zagotovijo, da se del sredstev za odstranjevanje min nameni za razvijanje nacionalne zmožnosti odstranjevanja min ter da se pomoč pri odstranjevanju min nadaljuje, dokler ne bodo odstranjene vse znane ali sumljive mine;
20.
priporoča, da Evropska unija preuči možnost dodelitve finančne pomoči za primere humanitarnih izrednih razmer državam, ki niso podpisnice Konvencije; ponovno poudarja, da mora biti ta pomoč pogojena z dokazano politično voljo države prejemnice, da bo naredila korak naprej k pristopu;
21.
poziva EU in njene države članice, da sprejmejo primerno zakonodajo, da preprečijo finančnim institucijam, ki spadajo v njihovo pristojnost ali pod njihovo kontrolo, neposredno ali posredno vlaganje v družbe, ki se ukvarjajo s proizvodnjo, kopičenjem zalog ali prenosom protipehotnih min ali z drugimi spornimi oboroževalnimi sistemi, kot je kasetno strelivo;
22.
poziva EU in njene države članice, da z oblikovanjem učinkovitih mehanizmov za nadzor in kaznovanje zagotovijo upoštevanje zakonodaje, ki prepoveduje vlaganje v družbe, ki so povezane s protipehotnimi minami; meni, da to vključuje obveznost finančnih institucij, da prevzamejo politiko popolne transparentnosti glede družb v katere vlagajo;
23.
naroči svojemu predsedniku, naj to resolucijo posreduje Svetu, Komisiji, vladam držav članic, generalnemu sekretarju OZN, generalnemu sekretarju OVSE, Mednarodnemu odboru Rdečega križa, Mednarodni kampanji za prepoved kopenskih min, Skupni parlamentarni skupščini AKP-EU, vladam in parlamentom Združenih držav Amerike, Ruske federacije in Ljudske republike Kitajske, predsedniku Vrha v Nairobiju o svetu brez min, predsedniku revizijske konference držav podpisnic Konvencije, Afriški uniji in Panafriškemu parlamentu.
