Uredba o bonitetnih agencijah
Volitve 2009
Gospodarske in denarne zadeve
2009-04-23 - 14:17
Med ukrepi za omejitev finančne krize je Evropski parlament v četrtek s 569 glasovi za, 47 proti in 4 vzdržanimi glasovi sprejel uredbo o bonitetnih agencijah, ki naj bi izboljšala njihovo neodvisnost in preglednost delovanja. Poslanci so namreč prepričani, da je med vzroki krize tudi prepočasna reakcija agencij na poslabšanje razmer na finančnih trgov in prepozni popravki ocen bonitete.
Med glavnimi nameni nove zakonodaje je zmanjšanje možnosti konflikta interesov med bonitetno agencijo in ustanovo, ki ji agencija podeljuje bonitetno oceno. S sistemom rotacije naj bi preprečili, da bi uslužbenci agencij, ki so v neposrednem stiku s svojimi klienti, izvajali ocenjevanje posamezne ustanove dlje kot pet let zapored. Rotirali naj bi posamezniki, ne pa celotne ekipe ocenjevalcev. Agencije bodo morale tudi objaviti podatke o nadomestilih, ki jim jih v skladu s pogodbami izplačujejo ustanove.
Evropska dimenzija pri registraciji in nadzoru agencij
Edino telo, ki bo lahko izvajalo nadzor delovanja bonitetnih agencij, bo Odbor evropskih zakonodajalcev za vrednostne papirje. Njegova naloga bo registracija agencij, preverjanje njihove ustreznosti glede spoštovanja pravil in preklic registracije, če bodo pravila prekršena. O teh postopkih bo odbor obveščal države članice. Poleg nadzora pa bo ocenjeval tudi delovanje agencij in izdajal statistične podatke o zanesljivosti njihovih ocen.
Zavzemanje za neodvisno evropsko bonitetno agencijo
Poslanci se zavzemajo za oblikovanje nove, neodvisne in neprofitne bonitetne agencije, ki naj bi izboljšala kakovost evropskih ocen. Njeno delovanje naj bi financirali EU, finančne ustanove in ocenjena podjetja.
Preglednost delovanja
Bonitetne agencije bodo morale javno objaviti metodologijo svojega ocenjevanja. Zagotavljati bodo morale, da bodo njihove ocene temeljile na vseh dostopnih podatkih, ki bodo zadostne kakovosti in bodo prihajali iz zanesljivih virov.
Strukturirani produkti
Agencije bodo morale uporabnike bonitetnih ocen opozarjati na specifične razlike med tako imenovanimi strukturiranimi in klasičnimi finančnimi produkti. Ocene strukturiranih produktov bi zato morale biti razvrščene v drugačne kategorije, ali pa bi morale biti poleg njihove ocene dane še dodatne informacije o posebnostih in tveganjih.
Začetek veljavnosti in prehodno obdobje
Uredba bo začela veljati 20 dni po objavi v Uradnem listu EU. Države članice bodo morale svoje predpise prilagoditi uredbi najkasneje v 6 mesecih. Izjema velja le za določilo o uporabi ocen agencij iz tretjih držav - prehodno obdobje je leto in pol.
Komisija naj bi učinkovitost uredbe in njenega izvajanja preverila 3 leta po začetku veljavnosti.
Poročilo: Jean-Paul Gauzès (A6-0191/2009) - Bonitetne agencije Postopek soodločanja
Razprava: sreda, 22. april 2009
Glasovanje: četrtek, 23. april 2009
20090422IPR54187 Poročilo: Jean-Paul Gauzès (A6-0191/2009) - Bonitetne agencije
-//EP//TEXT REPORT A6-2009-0191 0 NOT XML V0//SL
-//EP//DTD IM-PRESS 20050901 IPR DOC XML V0//EN
-//EP//STYLESHEET IM-PRESS 20050901 IPR DOC XML V0//EN
