VPRAŠANJE ZA USTNI ODGOVOR Z RAZPRAVO O-0037/08
v skladu s členom 108 Poslovnika
predložil
Giusto Catania
, v imenu skupine GUE/NGL
za Komisijo
Zadeva: Vloga agencije Frontex in spoštovanje človekovih pravic
Nenehno poostrovanje nadzora na mejah EU vse bolj preprečuje, da bi begunci prosili za azil v Evropi. Ker zakonitih migracijskih poti iz tretjih držav v EU skorajda ni, so priseljenci prisiljeni uporabiti nezakonite načine potovanja. EU je vsako leto priča človeškim tragedijam in umiranju priseljencev, pa tudi vse številnejšim žrtvam trgovine z ljudmi, zlasti pri beguncih, ki priplujejo s severnih obal Afrike, med potjo pa jih veliko umre. To dokazuje, da Evropska agencija za upravljanje in operativno sodelovanje na zunanjih mejah držav članic (Frontex) od svoje ustanovitve leta 2005 ne spoštuje pravic priseljencev do azila in do življenja.
Da bi države članice preprečile nezakonito priseljevanje, izvajajo čedalje več ukrepov za nadzor na mejah, ki pa nimajo ustreznih mehanizmov za odkrivanje potencialnih prosilcev za azil in za to, da bi jim dovolili vstop na ozemlje, kasneje pa omogočili dostop do azilnega postopka. Posledica tega je kršitev načela nevračanja iz konvencije o beguncih iz leta 1951 na evropskih mejah. Glede natančnega obsega usklajevalne vloge agencije Frontex in njenega načina izvajanja operacij ni dovolj jasnosti in preglednosti. Pojasnilo je bistveno, če želimo osvetliti razdelitev odgovornosti in obveznosti do beguncev med agencijo na eni in državami članicami na drugi strani, zlasti v zvezi s spoštovanjem načela o nevračanju. Tudi v zvezi z dejavnostmi agencije Frontex izven notranjih meja EU se pojavlja veliko vprašanj v zvezi s tem, ali je lahko zakonito udeležena pri tovrstnih operacijah in ali lahko pri tem zagotovi, da so njene dejavnosti popolnoma v skladu z ustrezno zakonodajo Evropske skupnosti, kot sta zakonik o schengenskih mejah in direktiva o azilnih postopkih (2005/85/ES ).
Ali lahko Komisija pojasni razdelitev odgovornosti in obveznosti do beguncev med agencijo Frontex in državami članicami, zlasti v zvezi s spoštovanjem načela nevračanja?
Ali Komisija namerava vključiti reševalne akcije priseljencev v mandat agencije Frontex, da bi preprečila številne vsakodnevne človeške tragedije?
Ali lahko Komisija pojasni, ali je zakonito vključiti agencijo Frontex v dejavnosti izven notranjih meja EU in ali lahko agencija Frontex pri tem zagotovi, da bodo njene dejavnosti še naprej popolnoma v skladu z evropskimi in mednarodnimi sporazumi in z ustrezno zakonodajo Evropske skupnosti, kot sta zakonik o schengenskih mejah in direktiva o azilnem postopku?
UL L 326 z dne 13.12.2005, str. 13.