Kodeks ravnanja glede izvoza orožja
Varnost in obramba
2007-01-18 - 14:51
Parlament je v četrtek s 504 glasovi za, 24 proti in 34 vzdržanimi glasovi sprejel poročilo o Kodeksu ravnanja Evropske unije glede izvoza orožja, v katerem so poslanci zelo kritični do njegovega izvajanja in zahtevajo odločnejša prizadevanja EU za oblikovanje mednarodnega sporazuma o trgovini z orožjem.
Poročilo, ki ga je pripravil poslanec Raül ROMEVA i RUEDA (Zeleni/EFA, ES) , ugotavlja, da je nesprejemljivo, ker ni bilo storjeno nič za sprejetje kodeksa kot skupnega stališča, ki tako ostaja nezavezujoč politični dogovor.
Kodeks je bil sprejet leta 1998 in naj bi za celotno EU določil skupne standarde za izvoz vojaške opreme. V skladu z njegovimi določbami so se države članice sporazumele, da uporabljajo standarden niz meril pri ocenjevanju prošenj za tovrstna izvozna dovoljenja.
Merila so:
- spoštovanje mednarodnih obveznosti držav članic, zlasti sankcij, ki jih je odredil Varnostni svet ZN;
- spoštovanje človekovih pravic v državi končne namembnosti;
- notranje razmere v državi končne namembnosti;
- ohranjanje regionalnega miru, varnosti in stabilnosti;
- nacionalna varnost držav članic ter prijateljskih in zavezniških držav;
- ravnanje države, ki nakupuje, v odnosu do mednarodne skupnosti;
- obstoj tveganja, da se oprema preusmeri znotraj države, ki nakupuje, ali ponovno izvozi;
- združljivost izvoza orožja s tehničnimi in gospodarskimi zmogljivostmi države prejemnice.
Poslanci pozivajo članice Unije, naj nenehno preverjajo položaj človekovih pravic v državah, ki uvažajo orožje in dosežejo dogovor o seznamu držav, ki so vključene v oborožene spopade in v katere bi bilo treba načeloma prepovedati izvoz orožja. Parlament konkretno meni, da se embargo na izvoz orožja Kitajski ne bi smel odpraviti, dokler ne bo jasnega in trajnega izboljšanja razmer na področju človekovih pravic ter družbenih in političnih svoboščin.
Parlamentarci menijo, da bi morala EU razširiti kodeks tudi na storitve zasebnega varovanja. Na seznam dejavnosti in storitev, za katere se zahteva dovoljenje za izvoz, naj bi tako dodala: oboroženo zaščito osebja in objektov, oboroženo varovanje prevozov, usposabljanje za uporabo vojaškega orožja in opreme, strateško in taktično usposabljanje, reformiranje varnostnega sektorja, vojaško in varnostno svetovanje, vojaško logistiko, protiobveščevalne storitve in operativno podporo.
Svet in Komisija naj bi v svoja prihodnja pogajanja, povezana z razvojem evropske sosedske politike ter s sporazumi o partnerstvu in sodelovanju, vključila tudi spoštovanje vseh veljavnih embargov EU na trgovino z orožjem.
Poslanci še pozivajo predsedstvo EU in države članice, naj diplomacijo iz svojih izjav v korist mednarodnemu sporazumu o trgovini z orožjem dopolnijo z odločnimi ukrepi za oblikovanje učinkovitega, pravno zavezujočega mednarodnega sporazuma o trgovini z orožjem, ki bo določal minimalne globalne standarde za promet z orožjem.
20070112IPR01911 Poročilo: Raül Romeva i Rueda - Sedmo in osmo letno poročilo o izvozu orožja
-//EP//TEXT REPORT A6-2006-0439 0 NOT XML V0//SL
-//EP//DTD IM-PRESS 20050901 IPR DOC XML V0//EN
-//EP//STYLESHEET IM-PRESS 20050901 IPR DOC XML V0//EN
