VPRAŠANJE ZA USTNI ODGOVOR Z RAZPRAVO O-0061/07
v skladu s členom 108 Poslovnika
predložila
Arlene McCarthy
, v imenu Odbora za notranji trg in varstvo potrošnikov
za Komisijo
Zadeva: Varnost proizvodov, zlasti igrač
Sistem Skupnosti RAPEX za hitro izmenjavo informacij za neživilske nevarne potrošniške proizvode kaže, da 48 % odkritih nevarnih proizvodov prihaja iz Kitajske, pri 27 % proizvodov pa je poreklo neznano. Četrtina vseh teh proizvodov so otroške igrače.
V nekaj zadnjih mesecih so bili v Evropski uniji napovedani številni obsežni prostovoljni pozivi za vračanje nevarnih igrač. Vse tri kampanje so bile namenjene igračam, proizvedenim na Kitajskem. Tako se je povečalo zavedanje o težavi in potrebni so postali nujni popravni ukrepi.
Na kakšen način bo Komisija ukrepala, da bi zagotovila, da zdravje državljanov, zlasti otrok, ne bo ogroženo?
Na kakšen način bo Komisija zagotovila, da bo oznaka CE jamstvo za varnost in kakovost ter na kakšen način namerava preprečiti njegovo zlorabo?
Na kakšen način namerava Komisija ukrepati, da bi povečala učinkovitost sistema RAPEX in tako zagotovila odkrivanje največjega možnega števila nevarnih proizvodov iz Kitajske in iz tretjih držav, ki bodo v prihodnje še prišli na trg EU?
S katerim ukrepom bo Komisija reševala problematiko nevarnih proizvodov z neznanim poreklom?
Ali Komisija meni, da je treba uvesti specifično oznako EU za igrače?
Ali bo Komisija pospešila revizijo direktive o varnosti igrač in jo nato nemudoma predložila Parlamentu?
S katerim ukrepom namerava Komisija zagotoviti, da bodo Kitajska in ostale tretje države dvignile svoje proizvodne standarde in tako izpolnile varnostne zahteve EU? V katerih okoliščinah bo Komisija vpeljala prepoved? Na kakšen način bo Komisija skupaj z ZDA in ostalimi partnerji prispevala pomoč?
