Razprava o visokih cenah goriva
Institucije
2008-06-18 - 19:17
Evropski poslanci so v četrtek popoldne s predstavniki Sveta in Komisije razpravljali o vzrokih za povišanje cen goriva v zadnjih tednih ter o rešitvah, ki jih lahko za omilitev posledic sprejme Evropska unija.
Evropski komisar za energetiko Andris Piebalgs je pojasnil, da Komisija že od leta 2005 izvaja petstopenjski načrt, ki zajema ukrepe za boljšo energetsko učinkovitost, izboljšan izkoristek porabe goriva v avtomobilih, kvaliteto goriva in obnovljive vire energije. Vse to naj bi v prihodnosti zmanjšalo porabo nafte in prehod na učinkovitejše ter obnovljive vire: "Naše politike delujejo, brez njih bi bilo stanje že težje, toda svoja prizadevanja moramo okrepiti."
Najbolj ranljivim skupinam prebivalstva naj bi pomagali z ukrepi socialne politike, namenjenimi najrevnejšim gospodinjstvom, medtem ko je treba biti previden pri morebitnih spremembah obdavčitve, ki so sicer politično privlačne, a lahko dolgoročno poslabšajo razmere.
V imenu predsedstva Sveta EU je državni sekretar Janez Lenarčič poudaril, da analize vzrokov visokih cen nafte kažejo na kompleksne strukturne premike na strani ponudbe in na strani povpraševanja v globalnem gospodarstvu. Kratkoročno ni pričakovati, da bi proizvodnja nafte lahko sledila trajno povečanemu povpraševanju razvijajočih se gospodarstev, trend se bo po vsej verjetnosti nadaljeval tudi v prihodnje, zato mora Unija poiskati dolgoročne rešitve.
"Ob spodbujanju konkurenčnosti na energetskih trgih ter večje preglednosti naftnega trga se morajo ukrepi usmeriti predvsem v nadaljnjo podporo energetski učinkovitosti ter diverzifikaciji oskrbe z energijo. (...). V skladu z dogovorom bi se morali pri odzivih na visoke cene nafte izogibati posegom davčnih in drugih politik, ki izkrivljajo konkurenco, gospodarskim subjektom pa onemogočajo ustrezne tržne prilagoditve. Ukrepi, s katerimi naj bi omilili posledice višjih cen nafte za revnejše sloje prebivalstva, bi morali biti kratkoročni in ciljno naravnani, da ne bi povzročali motenj v delovanju trga.," je dejal Lenarčič in zaključil da je treba pri reševanju omenjenih izzivov uskladiti politike tako znotraj EU kakor na mednarodni ravni. Ukrepe pa je treba sprejemati nadvse premišljeno, da ne bi z njimi povzročili novih neravnotežij in težav.
Predstavniki političnih skupin
Jean-Pierre AUDY (EPP-ED, FR): "Sprašujem se, ali EU ne bi mogla zagotoviti stabilnosti cen v določenem obdobju z upoštevanjem proračunskih sredstev držav članic in tudi podjetij. To bi pomenilo tudi olajšanje za proračune posameznih družin. Sedaj pa so veliki padci in dvigi cen, kar vodi tudi v vedno večje špekulacije. Morda bi bilo treba razmisliti o skupnem inštrumentu kontrole cene sodčka nafte. V letu 2005 je na primer cena sodčka bila 50 USD in že takrat sem vas o tem spraševal. Rekli ste, da je ideja zanimiva, a da Komisija ni pristojna za to. Mislim, da bi nekaj morali narediti."
Hannes SWOBODA (PES, AT): "Slišali smo predloge, ki pa so po mojem prepozni. Komisija denimo sploh ne govori o špekulaciji. Glede varstva potrošnikov in varčevanja z energijo - o tem načeloma govorite, a ideje so šibke. To bo treba v prihodnje bolj upoštevati. Tudi glede socialnih ukrepov: kar ste povedali danes, bi morali že zdavnaj povedati. Ljudi vznemirja, da iz Bruslja ne dobijo konkretnih odgovorov na probleme. Slišati hočejo nekaj, kar bi jim pomagalo rešiti težave, v katerih so."
Marco CAPPATO (ALDE, IT): "Komisar je začrtal smer, po kateri bi EU lahko šla - gre za razvojni del in obnovljive vire. Revidirati je treba že postavljene cilje, jih izvajati še bolj ambiciozno. Obstaja vprašanje špekulacije. Tudi na tem področju države članice ne želijo prepustiti EU moč, da ureja finančne trge. Trenutno ne zahtevamo od Evrope, da najde rešitve za probleme, ki so jih ustvarile države članice."
Claude TURMES (Zeleni/EFA, LU): "Treba je uskladiti nacionalne davčne ukrepe proti energetskim špekulantom, s katerimi bi pomagali najbolj prizadetim in oblikovali sklad za energetsko učinkovitost. Gre za strukturno krizo. Ali ne bi moral Svet Komisiji naročiti, da jeseni predvidi celoten sveženj ukrepov za veliko evropsko pobudo."
Gintaras DIDŽIOKAS (UEN, LT): "Državljani in podjetja v EU morajo plačevati več za gorivo, saj nosijo breme DDV-ja. Nastal je paradoks - bolj ko naraščajo cene, bolj pritiskamo na državljane. Vsi ukrepi, nezmožnost spreminjanja davčne politike, vse to nima nobene teže. Energetski trg je svetovni trg. EU pa na naše državljane nalaga vedno več davkov. Davčna politika nam ne bo pomagala rešiti vseh problemov, a dala bi več fleksibilnosti."
Dimitrios PAPADIMOULIS (GUE/NGL, EL): "Žal mi je, da moram to povedati, a ko sem poslušal Komisijo in Svet, sem bil razočaran. Gre le za besede. Želimo si konkretnih ukrepov, ki pa jih ni. Še vedno imamo Irsko, Francijo, Nizozemsko, nad glavami nam visijo rezultati referendumov teh držav, Svet pa se sploh ne odziva na to. Ne smemo špekulirati z davčno politiko, špekulacija ni pravilen pristop. Nimamo denarja, da bi vlagali v obnovljive vire, a ravno v te moramo vlagati."
Slovenski poslanec v razpravi
V razpravi je sodeloval tudi Jelko KACIN (ALDE, SI) , ki je opozoril, da hitro rastoči stroški goriva ustavljajo prevoz dobrin, ki je vse dražji, ob tem pa so proizvodni stroški za nafto ob visokih cenah dobesedno zanemarljivi: "Osebni promet je bistvo prostega pretoka ljudi in predpogoj prostega pretoka blaga. Stroški goriva drastično ogrožajo predvsem letalski promet, ki je stroškovno najbolj ranljiv. Še posebej to velja za nizko cenovne prevoznike, ki so omogočili odkrivanje Evrope in sveta novim kategorijam državljanov. Kriza nizko cenovnih prevoznikov, ki nas lahko doleti jeseni, ne bo prizadela le turizma, prizadela bo letalsko industrijo, finančno industrijo in posledično celotno gospodarstvo.
Evropska unija mora v takih razmerah dokazati, da razume izzive in da se nanje operativno odziva. V teh razmerah lahko z ustreznim usklajenim delovanjem ugled inštitucij Evropske unije okrepimo in umirimo razmere na trgih. Trenutek finančne in gospodarske krize je priložnost, da se Evropska unija dokaže kot koristen, potreben in učinkovit okvir za naša gospodarstva, in predvsem, da so evropske inštitucije pravo in učinkovito orodje za naša gospodarstva."
20080617IPR32056
-//EP//DTD IM-PRESS 20050901 IPR DOC XML V0//EN
-//EP//STYLESHEET IM-PRESS 20050901 IPR DOC XML V0//EN
