"Lornin molk" - dobitnik filmske nagrade LUX 2008
Kultura
2008-10-22 - 13:05
Film "Lornin molk", ki sta ga režirala belgijska brata Jean-Pierre in Luc Dardenne, je dobitnik letošnje filmske nagrade Evropskega parlamenta. Nagrado je Lucu Dardennu v plenarni dvorani v Strasbourgu v sredo dopoldne izročil predsednik Parlamenta Hans-Gert Pöttering.
Ob podelitvi je predsednik poudaril, da je imela kultura vedno pomembno vlogo v delovanju Evropskega parlamenta, kar filmska nagrada še dodatno potrjuje.
"Namen nagrade je tudi spoznavati kulturno in jezikovno raznolikost znotraj Evropske unije. Nagrajeni film pa se bo lažje približal gledalcem po vsej Evropi," je na podelitvi dejal Pöttering
Glavni namen filmske nagrade LUX je preseganje jezikovnih meja, ki filmom v Evropi še vedno pogosto ovirajo dostop do širšega občinstva. Zmagovalni film bo podnaslovljen v 23 uradnih jezikov EU, v vse države članice pa bo poslana 35 mm kopija filma. Vrednost nagrade je približno 87 tisoč evrov.
Način izbora
Poleg zmagovalca sta bila v igri za nagrado še dva finalista - Delta (režija Kornél Mundruczó) ter Državljan Havel (režija Miroslav Janek in Pavel Koutecký).
Finaliste je izmed desetih filmov izbrala neodvisna 17-članska žirija že uveljavljenih osebnosti s področja filmske produkcije: producenti, distributerji, direktorji festivalov in kritiki. Osnovno merilo za uvrstitev v izbor je, da film prikazuje splošne evropske vrednote in/ali različnosti znotraj evropske kulture in/ali odpira nova razmišljanja o procesu izgradnje Evrope.
Finalisti so bili med 15. septembrom in 17. oktobrom prikazani v Evropskem parlamentu, nato pa so evropski poslanci glasovali o končnem zmagovalcu.
Leta 2007 je nagrado dobil film "Auf der anderen Seite" (Na drugi strani) režiserja Fatiha Akina.
Zmagovalni film
"Le silence de Lorna" (Lornin molk)
Režija: Jean-Pierre in Luc DARDENNE
Koprodukcija: Belgija, Francija, Italija, Nemčija, Velika Britanija,
Leto: 2008
Dolžina: 105 minut
Jezik: francoščina
Nagrade: najboljši scenarij, Cannes 2008
Sinopsis: Lorna je mlada Albanka, ki živi v Belgiji in se zaplete v grozljiv načrt gangsterja Fabia, da bi lahko skupaj s svojim fantom odprla okrepčevalnico. Fabio uredi vse potrebno, da se Lorna poroči s Claudyem in tako dobi belgijsko državljanstvo. Kasneje bi se poročila z ruskim mafijcem, ki je za hitro pridobitev državljanstva pripravljen plačati veliko denarja. Fabio hoče pospešiti postopek, zato načrtuje umor Claudya. Bo Lorna molčala?
20081021IPR40238
-//EP//DTD IM-PRESS 20050901 IPR DOC XML V0//EN
-//EP//STYLESHEET IM-PRESS 20050901 IPR DOC XML V0//EN
