Nova komisarja dobila prepričljivo podporo v parlamentu
Institucije
2006-12-12 - 14:10
Meglena Kuneva iz Bolgarije in Leonard Orban iz Romunije bosta z januarjem 2007 postala nova evropska komisarja. V Evropskem parlamentu sta kandidata dobila prepričljivo podporo poslancev.
Bolgarska komisarka Meglena Kuneva, ki bo odgovorna za varstvo potrošnikov, je prejela 583 glasov za, 21 proti, 28 poslancev pa se je vzdržalo. Romunski komisar Leonard Orban, ki bo prevzel resor za večjezičnost in medkulturni dialog, pa je dobil podporo 595 poslancev, s 16 glasovi proti in 29 vzdržanimi glasovi.
Parlament je o kandidatih za komisarje iz novih članic Unije tokat prvič odločal v postopku posvetovanja. Predsednik Komisije Jose Manuel Barroso je pred glasovanjem kandidata predstavil kot sposobna za opravljanje nalog, ki jima bodo dane, ter poslance zaprosil za podporo.
Vodja politične skupine Evropske ljudske Hans Gert Pöttering je napovedal podporo svojih kolegov, vodja socialdemokratov v parlamentu Martin Schulz pa je vnovič opozoril, da razlaga o zadolžitvah komisarja Orbana še vedno ni dovolj jasna, kar pa ni krivda bodočega komisarja, temveč tega, da institucionalne pomanjkljivosti EU niso odpravljene, ker ustavna pogodba še ni sprejeta.
V imenu liberalcev in demokratov je njihov voditelj Graham Watson pozdravil prihodnja komisarja, ki sta v veliki meri zaslužna za uspeh pristopnih pogajanj njunih držav, a dodal, da v Komisiji ni dovolj zadolžitev za 27 komisarjev in komisark, zato njegova skupina podpira jasnejšo opredelitev nalog njenih članov. Monica Frassoni pa je v imenu skupine Zelenih dejala, da bosta novi državi članici in nova komisarja obogatila Unijo, pri čemer je komisarko Kunevo še posebej pozvala, naj v Komisiji, kjer imajo industrijski lobiji zelo olajšan dostop in vpliv na odločanje poskrbi, da bo življenje olajšano tudi za združenja potrošnikov.
20061207IPR01147
-//EP//DTD IM-PRESS 20050901 IPR DOC XML V0//EN
-//EP//STYLESHEET IM-PRESS 20050901 IPR DOC XML V0//EN
