P6_TA(2006)0033
Invalidnost in razvoj
B6-0031 , 0035 , 0036 , 0038 , 0045 in 0046/2006
Resolucija Evropskega parlamenta o invalidnosti in razvoju
Evropski parlament
, –
ob upoštevanju člena 13 Pogodbe ES,
–
ob upoštevanju členov 21 in 26 Listine o temeljnih pravicah Evropske unije, ki določa pravice invalidnih oseb,
–
ob upoštevanju člena 6 Pogodbe o Evropski uniji in člena 14 Evropske konvencije o varstvu človekovih pravic in temeljnih svoboščin,
–
ob upoštevanju resolucij Skupne parlamentarne skupščine AKP-EU o pravicah invalidnih in starejših oseb v državah AKP z dne 1. novembra 2001 UL C 78, 2.4.2002, str. 64.
in o zdravstvenih vprašanjih, mladih, starejših osebah in invalidnih osebah z dne 21. marca 2002 UL C 231, 27.9.2002, str. 55.
,
–
ob upoštevanju svoje resolucije z dne 3. septembra 2003 o sporočilu Komisije z naslovom "Kako do pravno zavezujočega instrumenta ZN za spodbujanje ter zaščito pravic in dostojanstva invalidnih oseb" ( KOM(2003)0016 ) UL C 76 E, 25.3.2004, str. 231.
,
–
ob upoštevanju razvojnih ciljev novega tisočletja OZN (Resolucija Generalne skupščine OZN št. 60/1 o rezultatih Svetovnega vrha 2005 z dne 16. septembra 2005),
–
ob upoštevanju resolucije Svetovne zdravstvene organizacije (WHO) WHA 58.23 z dne 25. maja 2005 o invalidnosti, vključno s preprečevanjem, zdravljenjem in rehabilitacijo,
–
ob upoštevanju standardnih pravilih OZN o enakih možnostih za invalidne osebe (Resolucija Generalne skupščine OZN št. 48/96 z dne 20. decembra 1993),
–
ob upoštevanju Konvencije OZN o otrokovih pravicah,
–
ob upoštevanju Svetovnega akcijskega programa OZN za invalidne osebe (Resolucija Generalne skupščine OZN št. 37/52 z dne 3. decembra 1982),
–
ob upoštevanju azijsko-pacifiškega desetletja invalidnih oseb (1993-2002), afriškega desetletja invalidnih oseb (2000–2009), novega azijsko-pacifiškega desetletja invalidnih oseb (2003–2012) in evropskega leta invalidnih oseb (2003),
–
ob upoštevanju navodila Komisije o smernicah o invalidnosti in razvoju za delegacije in službe EU iz marca 2003 (navodilo Komisije),
–
ob upoštevanju člena 108(5) svojega Poslovnika,
A.
ker so v državah v razvoju invalidne osebe, zlasti invalidne ženske in otroci, pogosto najrevnejše, najbolj zapostavljene in izključene iz družbe ter se pogosto ne upoštevajo pri razvojni pomoči; ker Svetovna banka ocenjuje, da je 20 % najrevnejših ljudi na svetu invalidnih oseb,
B.
ker OZN ocenjuje, da je v večini držav 7-10 % prebivalstva invalidnih oseb in informacijska mreža OZN za prebivalstvo ocenjuje, da je od 800 milijonov ljudi v Afriki skoraj 50 milijonov invalidnih oseb,
C.
ker se zaveda, da bo izpolnitev razvojnih ciljev novega tisočletja OZN nemogoča brez izrecnega in dejavnega vključevanja invalidnih oseb vseh starosti,
D.
ker je v navodilu Komisije poudarjeno, da je potrebno invalidnim osebam zagotoviti dostop do vseh ukrepov in dejavnosti, ki jih podpirajo delegacije EU, ter njihovo vključevanje v te ukrepe in dejavnosti,
E.
ker se Komisija pogaja o oblikovanju osnutka konvencije OZN o spodbujanju in zaščiti pravic ter dostojanstva invalidnih oseb, hitro sprejetje te konvencije pa bi bilo dobrodošlo,
F.
ker mora biti zaveza EU boju proti diskriminaciji na podlagi starosti, rase, etnične pripadnosti, invalidnosti, veroizpovedi, spola in spolne usmerjenosti vodilno načelo pri takšnem pristopu do razvoja, ki bo temeljil na pravicah,
G.
ker podhranjenost, nesreče, telesne poškodbe, spori, bolezni (nalezljive, nenalezljive ali prirojene) ter staranje povzročajo invalidnost in poškodbe, polovico teh poškodb pa je mogoče preprečiti in so neposredno povezane z revščino,
H.
ker zaveze glede izobraževanja vključujejo podporo potrebam invalidnih oseb in njihovih družin po dostopu do izobraževanja,
I.
ker je dostopnost zgradb za invalidne osebe, zlasti šol, delovnih mest in javnih zgradb, pomembna, vseeno pa načrtovalci pogosto ne izrabijo priložnosti za prilagoditev zgradb potrebam invalidnih oseb, zlasti med obnovitvenimi deli po zagotovitvi nujne pomoči,
J.
ker predstavniki skupin invalidnih oseb zmorejo in morajo pomagati in svetovati pri razvoju ukrepov ter zastopati interese invalidnih oseb v posvetovalnih organih; ker invalidne osebe in njihove organizacije niso dobile zadostnih priložnosti za sodelovanje pri pripravah strateških dokumentov držav s strani Komisije,
1.
poudarja, da bi morala biti z invalidnostjo povezana vprašanja upoštevana v razvojnih ukrepih in posebnih programih Komisije na področju preventive, nege, rehabilitacije in boja proti stigmatizaciji;
2.
meni, da je treba z invalidnostjo povezana vprašanja upoštevati na vseh ravneh od zasnove ukrepov do njihovega izvajanja in presoje, vključno z nadaljnjimi dejavnostmi glede izjave EU o razvoju ukrepov in glede akcijskega načrta EU za Afriko;
3.
poziva Komisijo, da razvije natančen tehnični akcijski načrt za izvajanje smernic, vključno s smernicami za vključevalne sektorske ukrepe in priročnikom za vključevalno upravljanje s projektnimi ciklusi, izobraževalnim modulom za službe in delegacije in letnim poročanjem Parlamentu in Svetu;
4.
poziva Komisijo, naj zagotovi, da bodo ukrepom, povezanim z invalidnostjo, dodeljena ustrezna sredstva, zato da:
–
se ugotovi, v kakšnem obsegu ukrepi razvojnega sodelovanja EU na področju izobraževanja, zdravstva, zaposlovanja, infrastrukture in odpravljanja revščine obravnavajo potrebe invalidnih oseb;
–
se na tem področju sprejme ukrepe, ki temeljijo na pristopih, določenih v navodilu Komisije;
–
se med vsemi udeleženci pri dejavnostih razvojnega sodelovanja EU dvigne ozaveščenost o zadevah, povezanih z invalidnostjo ter spodbujanjem in zaščito temeljnih človekovih pravic invalidnih oseb v državah v razvoju;
5.
poziva Komisijo, da invalidnost in invalidne osebe vključi v prihodnje geografske in tematske programe EU v okviru prihodnjega instrumenta za razvojno sodelovanje;
6.
poziva Svet in Komisijo, da podpreta vključitev posebnega člena o mednarodnem sodelovanju v zgoraj omenjen osnutek konvencije OZN, saj predstavlja potrebno osnovo za ukrepe sodelovanja med državami v razvoju ter med temi državami in EU;
7.
meni, da bi moralo leto 2007, evropsko leto enakih možnosti za vse, kot del naporov za spodbujanje enakosti in nediskriminacije v EU, zagotoviti priložnost EU, da svoje vrednote izrazi v svojih zunanjih politikah in ukrepih, in poziva Komisijo, naj sproži posebno pobudo glede pravic invalidov in nediskriminacije pri razvojnem sodelovanju;
8.
poziva Komisijo, da dejavno sodeluje v kampanjah, ki jih podpira Svetovna zdravstvena organizacija (WHO) in ki se lotevajo preprečljivih poškodb, kot je npr. kampanja WHO "Vid 2020", katere cilj je odprava preprečljive slepote do leta 2020, pobuda za odpravo otroške paralize v svetu, svetovna strategija nadaljnjega zmanjševanja gobavosti in razširitve nadzornih ukrepov v zvezi z gobavostjo (2006-2010) in svetovni program za odpravo elefantiaze;
9.
poziva Komisijo, da invalidnost vključi v svoje zdravstvene politike in programe, zlasti na področjih zdravja otrok, spolnega in reproduktivnega zdravja, duševnega zdravja, staranja, virusa HIV/AIDSA in kroničnih bolezni;
10.
poziva Komisijo, da v svojih razvojnih politikah spodbuja dostop invalidnih oseb do uporabne tehnologije in enak dostop do vseh zdravstvenih storitev in programov, ter k temu poziva tudi vlade;
11.
poziva Komisijo, da se osredotoči na preprečevanje invalidnosti, glede na oceno, da je na svetu 100 milijonov ljudi poškodovanih zaradi podhranjenosti in slabih higienskih razmer, ki bi se jih sicer dalo preprečiti, ter da bi lahko preprečili 70 % slepote pri otrocih v Aziji in Afriki;
12.
poziva Komisijo, da v svojih razvojnih politikah javnim oblastem pomaga ugotoviti invalidnosti v najzgodnejši fazi in vključiti programe rehabilitacije, ki temeljijo na skupnosti, v sektor primarnega zdravstva, ter k temu poziva tudi vlade;
13.
vztraja, da je izobraževanje invalidnih otrok in mladine sestavni del doseganja splošnega osnovnega izobraževanja kot dela razvojnih ciljev novega tisočletja OZN, vključno s službami za zgodnje posredovanje ter s podporo in usposabljanjem družin z invalidnimi otroki; poudarja, da ima UNESCO zelo široko pojmovanje izobraževanja, ki stremi k popolni vključenosti v družbo;
14.
poziva Komisijo in delegacije EU, da podpirajo poklicno usposabljanje, zaposlovanje in službe za razvoj podjetništva prek projektov, ki temeljijo na skupnosti in vključujejo invalidne osebe, ter spodbujajo države v razvoju k ratifikaciji Konvencije Mednarodne organizacije dela o poklicni rehabilitaciji in zaposlovanju (invalidne osebe) iz leta 1983;
15.
glede na učinke zlasti na otroke, ki so bili žrtve, v celoti podpira svetovni boj za odpravo protipehotnih min in drugih spornih oborožitvenih sistemov, kot je kasetno strelivo; poziva Svet in Komisijo, da nujno in odločno ukrepata proti državam, ki še vedno proizvajajo, prodajajo ali uporabljajo kopenske mine; poziva Svet in Komisijo, da si odstranjevanje kopenskih min v državah v razvoju postavita za prednostno nalogo;
16.
poziva Komisijo, da zagotovi, da bodo novi gradbeni projekti, ki jih financira EU, sistematično vključevali standarde Mednarodne organizacije za standardizacijo glede načrtovanja invalidom dostopnih zgradb, da bodo zgradbe lahko dostopne vsem;
17.
poziva delegacije Komisije, da si posebej prizadevajo za pospešitev procesa ustanavljanja oziroma krepitve organizacij invalidnih oseb in zagotovijo, da bodo te organizacije sodelovale pri posvetovanju in oblikovanju prihodnjih strateških dokumentov držav;
18.
poziva Komisijo, naj zagotovi, da programi razvojnega sodelovanja EU ne bodo več izključevali invalidnih oseb, in da si dejavno prizadeva za njihovo vključitev v vse programe EU za odpravo revščine;
19.
zahteva, da Komisija in nacionalne vlade pridobijo podatke o deležu in statusu (vključno s starostjo in spolom) invalidnih oseb, ki živijo v revščini, se šolajo, so zaposlene ali samozaposlene, ter o učinku projektov in politik na invalidne osebe na področju izobraževanja, zdravja, zaposlovanja in zmanjševanja revščine;
20.
poziva raziskovalce, vključno z medicinskimi in socialno-ekonomskimi raziskovalci, naj povečajo in uskladijo svoja prizadevanja za pridobivanje uporabnih podatkov in raziskav, saj so ti ključnega pomena za uvrstitev invalidnosti v gospodarske in razvojne programe ter programe socialnega skrbstva;
21.
naroči svojemu predsedniku, naj to resolucijo posreduje Svetu, Komisiji, vladam in parlamentom držav članic, Svetu ministrov in Skupni parlamentarni skupščini AKP-EU, OZN, UNESCU in Afriški uniji.
