30.4.2009
PREDLOG RESOLUCIJE
k izjavi Sveta in Komisije
v skladu s členom 103(2) poslovnika,
ki ga predlagajo Konrad Szymański, Wojciech Roszkowski, Inese Vaidere in Adam Bielan
v imenu skupine UEN
o Moldaviji
Resolucija Evropskega parlamenta o Moldaviji
Evropski parlament ,
–
ob upoštevanju svojih prejšnjih resolucij o razmerah v Moldaviji,
–
ob upoštevanju sporazuma o partnerstvu in sodelovanju med Moldavijo in Evropsko unijo, ki je začel veljati 1. julija 1998,
–
ob upoštevanju akcijskega načrta evropske sosedske politike za Moldavijo, ki je bil sprejet 22. februarja 2005 in določa smer za strateško sodelovanje med Republiko Moldavijo in Evropsko unijo,
–
ob upoštevanju izjav, sprejetih na vrhu Organizacije za varnost in sodelovanje v Evropi (OVSE) leta 1999 v Istanbulu in na srečanju ministrskega sveta OVSE v Portu leta 2002,
–
ob upoštevanju člena 103(2) svojega poslovnika,
A.
ker evropska sosedska politika priznava evropska prizadevanja Moldavije in pomen njenih globokih zgodovinskih, kulturnih in gospodarskih povezav z državami članicami,
B.
ker je bil v okviru evropske sosedske politike sprejet akcijski načrt, ki vključuje predloge za spodbujanje političnih in institucionalnih reform, ki bodo omogočile Moldaviji, da se bo postopno vključevala v politike in programe EU,
C . ker je za junij 2009 zastavljen cilj, da se v Svetu za sodelovanje med EU in Moldavijo začnejo pogajanja o novem sporazumu med Moldavijo in EU,
D.
ker so bile v Moldaviji 5. aprila 2009 parlamentarne volitve, na katerih je Stranka komunistov Republike Moldavije dobila večino sedežev,
E.
ker je mednarodna misija za opazovanje volitev, v kateri so bile delegacije parlamentarne skupščine OVSE, Urada za demokratične institucije in človekove (ODIHR) in parlamentarne skupščine Sveta Evrope, volitve ocenila pozitivno glede na mednarodne standarde in obveznosti, vseeno pa je izrazila tudi nekaj zadržkov, ki pa ne vplivajo na končni izid,
F.
ker je opozicija zavrnila rezultate volitev in oblasti obtožila za nepravilnosti in ponarejanje pri štetju glasov ter zahtevala nove volitve,
G.
ker so aktivisti opozicije in nevladnih organizacij 6. in 7. aprila pripravili velike protestne demonstracije, ki so prerasle v nemire in privedle do napadov na poslopje parlamenta in predsedniško palačo,
H.
ker je nemirom sledila policijska akcija in uporaba pretirane sile, zaradi česar je bilo aretiranih več sto protestnikov; ker poročila navajajo, da se je s priprtimi ravnalo surovo in se jih pretepalo, zaradi česar so utrpeli poškodbe,
I.
ker je prišlo do ponovnega štetja glasov, ki ga je dovolilo ustavno sodišče, večje opozicijske stranke pa so ga bojkotirale, rezultati tega štetja so bili objavljeni 21. aprila in ker ni bilo ugotovljenih resnejših nepravilnosti je bil potrjen prvotni izid volitev,
1.
izraža odločno podporo uvedbi povsem demokratičnih postopkov odločanja in pravne države v Republiki Moldaviji;
2.
obsoja zatiranje opozicijskih aktivistov in poziva k izvedbi neodvisne preiskave o domnevni zlorabi sile policije in varnostnih sil po dogodkih 7. aprila;
3.
poziva moldavske oblasti, naj organizirajo nove parlamentarne volitve;
4.
poziva oblasti Republike Moldavije, naj začnejo miroljuben dialog z opozicijo ter naj se vzdržijo uporabe sile; poudarja potrebo po konstruktivnem sodelovanju med različnimi političnimi strankami v moldavskem parlamentu;
5.
poziva moldavske oblasti, naj nadaljujejo s procesom reform, da bi okrepile pravno državo in odstranile korupcijo v institucijah v skladu z zavezami, ki izhajajo iz akcijskega načrta; poziva Komisijo in Svet, naj podpirata moldavske oblasti pri procesu demokratizacije;
6.
je prepričan, da bodo reforme v Moldaviji uspešne le, če bodo izpeljane ob spoštovanju pravne države in temeljnih svoboščin; poziva vse zadevne strani, tudi pripadnike civilne družbe, naj sodelujejo, da bi pospešili nadaljnji razvoj demokracije v državi;
7.
naroči svojemu predsedniku, naj to resolucijo posreduje
Svetu, Komisiji, vladi in parlamentu Moldavije, vladi Romunije, generalnemu sekretarju OVSE in generalnemu sekretarju Sveta Evrope.
