Strategija evropskih politik za leto 2009
Institucije
2008-04-24 - 14:56
Evropski parlament je v četrtek s 304 glasovi za, 240 proti in 23 vzdržanimi glasovi sprejel resolucijo o letni strategiji politik Komisije za leto 2009. Poslanci strategijo podpirajo, vendar želijo hitrejši napredek pri izvajanju Lizbonske strategije, predvsem pri odpravi birokratskih ovir in varstvu pravic potrošnikov.
Parlament v svojem dokumentu vnovič izpostavlja pomen medsebojne odvisnosti gospodarskega, družbenega in okoljskega napredka pri oblikovanju dinamičnega in inovativnega trajnostnega gospodarstva kot enega od ciljev Lizbonske strategije.
Ukrepi na skupnem trgu
Poslanci tako pozdravljajo sicer zakasnelo podporo za mala in srednje velika podjetja (MSP), ki dopolnjuje prihajajoči evropski akt o malem gospodarstvu, ob tem pa pozivajo Komisijo, naj predstavi predlog statuta za evropske družbe v zasebni lasti. Opozarjajo tudi, da je treba skupaj s pregledom direktive o splošni varnosti proizvodov opraviti še splošen pregled in zagovarjajo doslednost pri prenosu ključnih direktiv o notranjem trgu, zlasti direktive o storitvah, v zakonodajo držav članic.
Glede na sedanjo finančno krizo je nadvse pomembno ohraniti stabilnost finančnih trgov in pomiriti potrošnike. Kriza je tudi pokazala, da mora Unija razviti ukrepe za nadzor nad delovanjem trgov, da bi okrepila preglednost vlagateljev, izboljšala standarde vrednotenja, bonitetnega nadzora in vlogo bonitetnih agencij.
Parlament še obžaluje, da Komisija v letni strategiji politik za leto 2009 pripisuje tako malo pomena vprašanjem s področja kulture in izobraževanja in jo poziva, naj okrepi evropski izobraževalni prostor.
Poslanci se zavzemajo tudi za sprejem zakonodaje, ki bo postavila v središče pravice potnikov v Uniji, zlasti zaščito potnikov, ki potujejo na dolgih razdaljah z avtobusi, ter potnikov na vlakih in ladjah.
Podnebne spremembe in trajnostna Evropa
V svoji resoluciji Parlament izraža odločno podporo Komisij pri nadaljnjemu razvoju energetske politike za Evropo, ki ima za cilj spodbujanje energetske neodvisnosti in krepitev solidarnosti med državami članicami. Pozdravlja tudi željo po zmanjšanju izpustov, ki nastajajo zaradi prevoza blaga, ter poziva Komisijo, naj predloži zakonodajni predlog o vključitvi morskih in celinskih plovnih poti v sistem trgovanja z izpusti toplogrednih plinov.
Kohezijska politika mora po mnenju poslancev ostati skupna politika v skladu z evropskimi pogodbami in načelom solidarnosti, zato zavračajo vse poskuse za ponovni prenos te politike v nacionalni okvir.
Državljani na prvem mestu
Pri vprašanju varstva potrošnikovih pravic Evropski parlament poudarja stalno potrebo po konkretni zakonodaji za oznake CE in oznake za varnost proizvodov. Komisija bi zato morala storiti še več za spoštovanje in uveljavljanje skupnih pravil na tem področju.
Poslanci kmalu pričakujejo predlog Komisije o čezmejnem zdravstvenem varstvu, pri čemer pa bo treba spoštovati pristojnost držav članic na tem področju. Z veseljem tudi pričakujejo sporazum o duševnem zdravju in ponavljajo zavezanost k izboljšanju zdravstvenega varstva v Evropi, kar vključuje tudi strategijo za boj proti raku, boleznim srca in ožilja ter drugim razširjenim hudim boleznim, vključno z redkimi boleznimi. Parlament še pozdravlja predlog Komisije o pravicah in varovanju otrok.
Obenem Parlament poziva Komisijo, naj se celostno opredelijo protiteroristične politike in poda predlog, ki bo varoval in podprl interese žrtev terorizma. Prav tako bi bilo treba oblikovati predlog za zagotovitev večje pripravljenosti na napade z biološkim orožjem.
Evropa kot svetovni partner
Poslanci vnovič poudarjajo pomen čim prejšnje sklenitve pristopnih pogajanj s Hrvaško, kar bo tudi dalo znak širši regiji zahodnega Balkana, da je njena prihodnost v EU, seveda v primeru izpolnjevanja nujnih zahtev.
Komisijo naj tudi natančno spremlja, ali se bodo pogoji, določeni v načrtu za vsestransko rešitev kosovskega vprašanja, izvajali v celoti, ter ob tem vztraja pri temeljih za večnarodnostno Kosovo. Skupaj s Svetom naj sprejme potrebne ukrepe za usklajevanje, da bodo različni predstavniki EU na Kosovu govorili z enim glasom, prek stabilizacijsko-pridružitvenega procesa pa mora Komisija podpirati in vzdrževati napredovanje držav zahodnega Balkana proti članstvu v EU.
Izvajanje, upravljanje in boljša pravna ureditev
Parlament podpira predloge Komisije za zmanjšanje administrativnih bremen in opozarja na njeno odločenost, da pripomore k doseganju cilja, da do leta 2012 doseže 25-odstotno zmanjšanje upravnega bremena. Parlamentarci še pozivajo, naj bodo ti cilji doseženi raje prej kot kasneje.
Obveščanje o Evropi
Na koncu pa Parlament poziva Komisijo, naj v središče evropskega projekta postavi državljane in se še bolj osredotoči na razvoj učinkovite komunikacijske politike, ki bi jim zagotovila orodja za boljše razumevanje EU, zlasti v letu evropskih volitev.
20080423IPR27466 Predlog skupne resolucije: Letna strategija politik Komisije za leto 2009
-//EP//TEXT MOTION P6-RC-2008-0144 0 NOT XML V0//SL
-//EP//DTD IM-PRESS 20050901 IPR DOC XML V0//EN
-//EP//STYLESHEET IM-PRESS 20050901 IPR DOC XML V0//EN
