24.9.2007
PREDLOG RESOLUCIJE
k izjavi Sveta
v skladu s členom 103(2) Poslovnika,
ki ga vlagajo Marco Cappato, Marco Pannella, Frédérique Ries, Sarah Ludford in Marios Matsakis
v imenu skupine ALDE
o pobudi za vsesplošni moratorij za smrtno kazen
Resolucija Evropskega parlamenta o pobudi za vsesplošni moratorij za smrtno kazen
Evropski parlament ,
–
ob upoštevanju svojih resolucij s 1. februarja Sprejeta besedila , P6_TA (2007)0018. in 26. aprila 2007 Sprejeta besedila, P6_TA(2007)0166 . o pobudi za vsesplošni moratorij za smrtno kazen,
–
ob upoštevanju smernic za politiko EU do tretjih držav v zvezi s smrtno kaznijo z dne 3. junija 1998,
–
ob upoštevanju izjave o odpravi smrtne kazni, ki jo je predsedstvo EU posredovalo generalni skupščini Združenih narodov 19. decembra 2006 in jo je na začetku podpisalo 85 držav iz vseh geografskih skupin,
–
ob upoštevanju izjave, ki jo je v imenu Evropske unije prebralo predsedstvo EU na četrti seji Sveta Združenih narodov za človekove pravice 29. marca 2007,
–
ob upoštevanju javne podpore moratoriju, ki jo je izrazil generalni sekretar Združenih narodov ob svojem nedavnem obisku v Rimu,
–
ob upoštevanju sklepa, ki ga je 18. junija 2007 sprejel Svet za splošne zadeve in zunanje odnose o predložitvi resolucije, ki poziva k moratoriju za izvrševanje smrtne kazni, na otvoritvi 62. generalne skupščine Združenih narodov;
–
ob upoštevanju odločitve, ki jo je 12. julija 2007 sprejela konferenca predsednikov, o odobritvi evropskega dneva proti smrtni kazni 10. oktobra vsako leto;
–
ob upoštevanju člena 2 Listine EU o temeljnih pravicah,
–
ob upoštevanju člena 103(2) svojega poslovnika,
A.
ker poziv k vsesplošnem moratoriju za smrtno kazen predstavlja jasno politično odločitev v smeri odprave smrtne kazni v vseh državah,
B.
ker je v svojih resolucijah s 1. februarja in 26. aprila 2007 pozval predsedstvo EU, naj čim hitreje predloži resolucijo sedanji generalni skupščini Združenih narodov in Parlament obvešča o doseženih rezultatih; ker sedanji generalni skupščini Združenih narodov resolucija doslej ni bila predložena,
C.
ker je izjavo o smrtni kazni, ki jo je Evropska unija predstavila generalni skupščini Združenih narodov 19. decembra 2006, doslej podpisalo 95 držav iz vseh geografskih skupin,
1.
obžaluje dejstvo, da besedilo, ki ga je drugim glavnim sponzorjem predlagalo predsedstvo EU, ne odraža jasnega stališča, ki bi ga resolucija o moratoriju, kot ključni korak proti odpravi usmrtitev, morala odražati;
2.
izraža zaskrbljenost nad dejstvom, da na večer 62. seje generalne skupščine Združenih narodov ni bil posredovan jasno določen datum za formalno uvrstitev resolucije o moratoriju na dnevni red generalne skupščine Združenih narodov pod točko „človekove pravice“;
3.
ponovno poziva države članice EU, naj naredijo vse kar je v njihovi moči, da v resolucijo kot soavtorice vključijo čim večje število držav;
4.
ponovno priznava vodilno vlogo, ki jo je igrala italijanska vlada ter jo, tako kot portugalsko predsedstvo in vse države članice EU, poziva, naj sprejme besedilo, ki se jasno osredotoča na vsesplošen moratorij za izvrševanje kot korak proti odpravi smrtne kazni in naj resolucijo predloži na visoki ravni 62. generalne skupščine Združenih narodov ter tako nemudoma zahteva sosponzorstvo držav iz vseh celin;
5.
poziva države članice EU, naj nemudoma pripravijo akcijski načrt za uspešen izid glasovanja tako v tretjem odboru generalne skupščine Združenih narodov kot na plenarnem zasedanju ob koncu leta;
6.
pooblašča ad hoc delegacijo, naj obišče tretji odbor generalne skupščine Združenih narodov pred glasovanjem o resoluciji, predstavi poglede Parlamenta nacionalnim delegacijam ter se udeleži ustreznih sestankov odborov;
7.
poziva predsedstvo EU, naj spodbuja preostale države, ki niso podpisale in ratificirale drugega izbirnega protokola k mednarodnemu paktu o državljanskih in političnih pravicah, pa tudi tiste države članice, ki niso podpisale protokola št. 13 o smrtni kazni Evropske konvencije o varstvu človekovih pravic, naj to storijo;
8.
poziva vse institucije in države članice Evropske unije, naj skupaj s Svetom 10. oktober razglasijo za evropski dan proti smrtni kazni, in sicer od leta 2007 dalje,
9.
poziva Svet in Komisijo, naj izkoristita vsako priložnost in podpreta ustanovitev regionalnih koalicij za sprejem moratorija za smrtno kazen in njeno odpravo;
10.
naroči svojemu predsedniku, naj to resolucijo posreduje Svetu, Komisiji, državam članicam EU, generalnemu sekretarju Združenih narodov, predsedniku generalne skupščine Združenih narodov in državam članicam Združenih narodov.
