Filmi v konkurenci za nagrado LUX na ogled v Parlamentu
Kultura
2009-11-03 - 18:42
V torek so se v prostorih Evropskega parlamenta v Bruslju začele projekcije filmov, ki se potegujejo za letošnjo filmsko nagrado LUX. Tokrat so v konkurenci Vzhodni igralci (bolgarsko-švedska koprodukcija), Vihar (Nemčija, Danska in Nizozemska) ter Dobrodošli (Francija). Zmagovalec bo znan 25. novembra.
Letošnje tri nominirance je izmed desetih predlogov izbrala mednarodna žirija 17 filmskih delavcev iz vse Evrope, ki jih je imenoval parlamentarni odbor za izobraževanje in kulturo.
Filmi v konkurenci predstavljajo temeljne vrednote evropske identitete ali njeno kulturno različnost in so morali narejeni v produkciji držav članic EU ali EGP ter predvajani v rednem kinematografskem sporedu kadarkoli med 1. junijem 2008 in 31. majem 2009.
Nominiranci
Vzhodni igralci (režija: Kamen Kalev; koprodukcija: Bolgarija, Švedska) je zgodba o dveh bratih - prvi je neonacist, drugi pa pomaga turški družini - ki se vnovič srečata in si zastavljata vprašanja o smislu življenja.
Vihar (režija: Hans-Christian Schmid; koprodukcija: Nemčija, Danska, Nizozemska) govori o tožilki na haaškem sodišču za vojne zločine na območju nekdanje Jugoslavije, ki med sojenjem obtožencu iz Bosne ugotovi, da ima nasprotnike tudi med svojimi kolegi.
Dobrodošli (režija Philippe Lioret, Francija) je zgodba o plavalnem učitelju, ki želi impresionirati svojo odtujeno ženo tako, da skrivaj trenira mladega kurdskega begunca, da bi ta preplaval Rokavski preliv do Anglije.
Projekcije in izbor zmagovalca
Filmi bodo na ogled v začasni projekcijski dvorani LUX v 3. nadstropju stavbe Altiero Spinelli Evropskega parlamenta v Bruslju. Za najboljši film lahko poslanci glasujejo do 24. novembra.
Priznanje bo na zasedanju v Strasbourgu 25. novembra izročil predsednik Parlamenta Jerzy Buzek, nagrada pa je financiranje podnaslavljanja zmagovalnega filma v 23 uradnih jezikov Evropske unije, vključno z verzijami za gluhe in slepe gledalce, produkcija 35-mm kopij za vse države EU ter pomoč pri izdaji DVD-ja. Namen nagrade je rušenje jezikovnih pregrad, ki ovirajo distribucijo filmov po Evropi.
Spremljajoči dogodki
V Bruslju bo 10. novembra slovesna predstavitev izdaje DVD-ja Na drugi strani v 30 jezikih. Film je dobitnik nagrade LUX leta 2007, na predstavitvi prve tovrstne izdaje DVD-ja pa bo tudi režiser Fatih Akin.
Na predvečer podelitve, torej 24. novembra, bosta v Strasbourgu tiskovna konferenca in sprejem z nominiranci, ob tem pa bodo predstavniki medijev imeli tudi priložnost za intervjuje.
20091103IPR63558 Spletna stran nagrade LUX (v angleščini) Napovedniki nominiranih filmov (v angleščini)
SL
1
LINK
http://www.lux-prize.eu/
SL
2
LINK
http://www.lux-prize.eu/prix_lux/nominees/index_en.htm
-//EP//DTD IM-PRESS 20050901 IPR DOC XML V0//EN
-//EP//STYLESHEET IM-PRESS 20050901 IPR DOC XML V0//EN
