P6_TA(2008)0400
Kloniranje živali za preskrbo s hrano
B6-0373/2008
Resolucija Evropskega parlamenta z dne 3. septembra 2008 o kloniranju živali za preskrbo s hrano
Evropski parlament
, –
ob upoštevanju člena 108(5) svojega Poslovnika,
A.
ker Protokol o zaščiti in dobrem počutju živali zahteva od Skupnosti in držav članic, da pri oblikovanju in izvajanju kmetijskih in raziskovalnih politik pozorno upoštevajo zahteve o dobrem počutju živali,
B.
ker postopki kloniranja kažejo nizko raven preživetja pri prenesenih zarodkih in kloniranih živalih, mnogo kloniranih živali pa umre v zgodnjih obdobjih življenja zaradi odpovedi srčno-žilnega sistema, imunske pomanjkljivosti, odpovedi jeter, dihalnih težav ter ledvičnih in mišično-skeletnih nepravilnosti;
C.
ker je Evropska agencija za varnost hrane (EFSA) v svojem mnenju iz leta 2008 ugotovila, da sta raven umrljivosti in obolevnosti višji pri kloniranih živalih kot pri živalih, nastalih s spolnim razmnoževanjem, in ker lahko prekinitve ter motnje brejosti prizadenejo dobro počutje nadomestnih mater,
D.
ker Evropska skupina za etiko v znanosti in novih tehnologijah (EGE) ob upoštevanju sedanje stopnje trpljenja in zdravstvenih težav nadomestnih mater in kloniranih živali dvomi, da je kloniranje živali za hrano etično upravičeno, in meni, da ni prepričljivih argumentov, ki bi opravičili proizvodnjo hrane iz kloniranih živali ali njihovih potomcev,
E.
ker Direktiva Sveta 98/58/ES z dne 20. julija 1998 o zaščiti rejnih živali UL L 221, 8.8.1998, str. 23.
določa, da "metode ekstenzivne in intenzivne reje, ki povzročajo ali lahko povzročijo trpljenje ali poškodbo katere koli zadevne živali, niso dovoljene" (Priloga, odstavek 20),
F.
ker bi kloniranje bistveno zmanjšalo gensko raznovrstnost populacij živine ter s tem povečalo možnost, da bolezni, za katere so živali dovzetne, zdesetkajo cele črede,
G.
ker je EFSA 24. julija 2008 objavila znanstveno mnenje o posledicah kloniranja živali za varnost hrane, zdravje in dobro počutje živali ter okolje, v katerem ugotavlja, da sta zdravje in dobro počutje precejšnjega dela kloniranih živali pogosto hudo in smrtno ogrožena,
H.
ker je tradicionalna selektivna vzreja že privedla do okvar nog in srčno-žilnih motenj pri hitro rastočih prašičih, ter do šepavosti, mastitisa in zgodnjega zakola pri visoko donosnem govedu, medtem ko je glavni namen kloniranja proizvodnja mnogokratnih kopij živali, ki hitro rastejo ali so visoko donosne; ker bo kloniranje najhitreje rastočih in najdonosnejših živali povzročilo še več problemov z zdravjem in dobrim počutjem,
I.
ker kloniranje živali za preskrbo s hrano poleg tega, da njegove posledice niso bile ustrezno preučene, tudi resno ogroža ugled in bistvo evropskega kmetijskega modela, ki sloni na kakovosti proizvodov, načelih prijaznosti do okolja in spoštovanju strogih pogojev za dobro počutje živali,
1.
poziva Komisijo, naj predstavi predloge za prepoved, za preskrbo s hrano, (i) kloniranja živali, (ii) vzreje kloniranih živali ali njihovih mladičev, (iii) dajanja na trg mesa ali mlečnih izdelkov, pridobljenih iz kloniranih živali ali njihovih mladičev, ter (iv) uvoza kloniranih živali, njihovih mladičev
,
semena in zarodkov kloniranih živali ali njihovih mladičev, ter mesa in mlečnih izdelkov, pridobljenih iz kloniranih živali in njihovih mladičev, ob upoštevanju priporočil EFSA in EGE;
2.
naroči svojemu predsedniku, naj to resolucijo posreduje Svetu in Komisiji.
