P6_TA(2005)0169
Pravica za družino Roberta McCartneyja
B6-0281/2005
Resolucija Evropskega parlamenta o nasilju in zločinih samozvane "Irske republikanske armade" (IRA) na Severnem Irskem, predvsem umora Roberta McCartneyja
Evropski parlament
, –
ob upoštevanju člena 103(2) svojega Poslovnika,
A.
ker so člani samozvane "Irske republikanske armade" (IRA) 30. januarja 2005 brutalno umorili meščana Belfasta Roberta McCartneyja in zločin skušali prikriti tako, da so od prič zahtevali molčečnost o vpletenosti članov IRE,
B.
ker so sestre Roberta McCartneyja, Catherine McCartney, Paula Arnold, Gemma McMahon, Claire McCartney, in Donna Mary McCartney ter njegova partnerica Bridgeen Karen Hagans odklonile sprejem kodeksa molčečnosti ter hrabro in vztrajno kljubovale IRI s tem, da so zahtevale zadostitev pravici za umor Roberta McCartneyja,
C.
ker naj bi bilo v okolici lokala Magennis' Bar tik pred in po prepiru, ki se je končal s smrtjo Roberta McCartneyja, prisotnih približno 70 prič,
D.
ker sta se po naraščajočem ogorčenju nad umorom IRA in njeno politično krilo Sinn Fein odločila suspendirati ali izključiti nekatere izmed svojih članov,
E.
ker je vodstvo Sinn Feina pozvalo, naj bo pravici zadoščeno, vendar storilcev ali prič umora ni pozvalo, naj v polni meri in neposredno sodelujejo s policijo Severne Irske,
F.
ker je 8. marca 2005 IRA podala nezaslišano izjavo, v kateri je izrazila "pripravljenost ustreliti morilce Roberta McCartneyja",
G.
ker so bili posamezniki, ki se zavzemajo za zadostitev pravice za Roberta McCartneyja, predmet nedavnih govoric, s katerimi se jih poskuša ustrahovati in omajati verodostojnost njihovega primera,
H.
ker je Mirovni sklad EU na Severnem Irskem in na mejnem območju Irske opravil dragoceno delo,
I.
ker mir in nasilje na Severnem Irskem ne moreta obstajati hkrati,
1.
obsoja nasilje in zločine samozvane IRE na Severnem Irskem, zlasti umor Roberta McCartneyja;
2.
nadvse odločno poudarja, da sestre in partnerica Roberta McCartneyja zaslužijo polno podporo v njihovem prizadevanju za zadostitev pravici;
3.
poziva vodstvo Sinn Feina, naj vztraja pri tem, da storilci in priče umora neposredno sodelujejo s policijo Severne Irske, ne da bi jim grozilo maščevanje IRE;
4.
obsoja zahrbtne govorice, sprožene z namenom ustrahovanja in izpodkopavanja verodostojnosti prizadevanj sester in partnerke Roberta McCartneyja v njihovem boju, da bi bilo pravici zadoščeno;
5.
poziva Svet in Komisijo, naj omogočita ustrezno pomoč organom pregona na Severnem Irskem, s čimer bo poskrbljeno za sojenje morilcem Roberta McCartneyja;
6.
predlaga, če policija Severne Irske ne bo mogla sprožiti sodnega pregona v primeru umora Roberta McCartneyja, naj Evropska unija v skladu s Finančno uredbo odobri finančna sredstva za stroške pravnega zastopanja družine McCartney v njihovem prizadevanju za zadostitev pravici v civilni pravdi;
7.
v zvezi s tem prosi, naj Komisija ta prispevek odobri iz splošnega proračuna EU iz postavke, namenjene pomoči žrtvam terorizma;
8.
naroči svojemu predsedniku, naj to resolucijo posreduje Svetu, Komisiji, vladam in parlamentom držav članic ter držav pristopnic in držav kandidatk ter Svetu Evrope.
