VPRAŠANJE ZA USTNI ODGOVOR Z RAZPRAVO O-0109/09/rev.1
v skladu s členom 115 Poslovnika
predložil
Esther Herranz García
in
Mairead McGuinness
, v imenu skupine PPE
za Komisijo
Zadeva: Uvoz mesa iz tretjih držav
Urad za prehrano in veterinarstvo je med 20. januarjem in 2. februarjem 2009 v Braziliji opravil inšpekcijski pregled, da bi preveril skladnost brazilskega izvoza s standardi Skupnosti; kot navaja poročilo tega nadzornega organa Skupnosti, se je pri tem izkazalo, da nekateri certifikacijski organi ne izpolnjujejo zahtevanih standardov.
Ali lahko Evropska komisija glede na nepravilnosti, ki jih je ugotovil Urad za prehrano in veterinarstvo, zagotovi, da 1500 brazilskih obratov z dovoljenjem za izvoz v Evropsko unijo izpolnjuje zahteve Skupnosti?
Poročilo, ki ga je objavil Urad za prehrano in veterinarstvo, razkriva tudi resne pomanjkljivosti v sistemu sledljivosti, ki ga uporabljajo brazilski obrati, zlasti pri identifikaciji živali in bazah podatkov.
Kako se lahko glede na ugotovitve nadzora evropskemu potrošniku zagotovi, da bi vse brazilsko meso ustrezalo zahtevam Evropske unije na področju varnosti hrane?
Urad za prehrano in veterinarstvo je tudi ugotovil, da je veliko pošiljk v tranzitu v Evropski uniji brez uradnih potrdil. Poleg tega meso v teh pošiljkah ni bilo ustrezno zorjeno, petdeset odstotkov teh živali pa je izviralo z območja, ki ga Evropska unija ni odobrila.
Ali se na mejnih kontrolnih točkah izvaja dejanski nadzor proizvodov iz tretjih držav ali gre le za pregled dokumentov?
