5.7.2006
PREDLOG SKUPNE RESOLUCIJE
v skladu s členom 103(4) Poslovnika, ki ga vlagajo:
– Ria Oomen-Ruijten in José Albino Silva Peneda v imenu skupine PPE-DE
– Martin Schulz, Stephen Hughes, Jan Andersson, Joel Hasse Ferreira, Jean Louis Cottigny, Alain Hutchinson, Edite Estrela in Jamila Madeira v imenu skupine PSE
– Jorgo Chatzimarkakis v imenu skupine ALDE
– Eugenijus Maldeikis, Umberto Pirilli in Roberta Angelilli v imenu skupine UEN
in ki nadomesti predloge naslednjih političnih skupin:
– PSE ( B6‑0387/2006 )
– PPE-DE ( B6‑0388/2006 )
– ALDE ( B6‑0389/2006 )
o ekonomskih in socialnih posledicah prestrukturiranja podjetij v Evropi
Resolucija Evropskega parlamenta o ekonomskih in socialnih posledicah prestrukturiranja podjetij v Evropi
Evropski parlament ,
–
ob upoštevanju Listine o temeljnih socialnih pravicah delavcev iz leta 1989 in z njo povezanega akcijskega programa,
–
ob upoštevanju Direktive 75/129/EGS UL L 48, 22.2.1975, str. 29. , kakor je bila spremenjena z Direktivo 92/56/EGS UL L 245, 26.8.1992, str. 3. o približevanju zakonodaje držav članic, ki se nanaša na kolektivne odpuste,
–
ob upoštevanju Direktive 94/45/ES UL L 254, 30.9.1994, str. 64. o ustanovitvi evropskega sveta delavcev ali uvedbi postopka obveščanja in posvetovanja z delavci v družbah ali povezanih družbah na območju Skupnosti,
–
ob upoštevanju hitrih gospodarskih in drugih sprememb, ki lahko pozitivno ali negativno vplivajo na podjetja v vseh državah članicah,
–
ob upoštevanju svojih resolucij z dne 14. marca 2006 o selitvi proizvodnje v okviru regionalnega razvoja in z dne 15. marca 2006 o prestrukturiranju in zaposlovanju, ter številnih svojih prejšnjih resolucij o prestrukturiranju družb, selitvi proizvodnje, združevanju in zapiranju podjetij, zlasti tiste z dne 13. marca 2003 o zapiranju podjetij po prejetju finančne pomoči EU,
–
ob upoštevanju Direktive 2002/14/ES UL L 80, 23.3.2002, str. 29. z dne 11. marca 2002 o določitvi splošnega okvira za obveščanje in posvetovanje z delavci v Evropski skupnosti,
–
ob upoštevanju člena 103(4) svojega poslovnika,
A.
ker bi morale družbe sprejemati poslovne odločitve, ki bi zagotovile poslovno rast podjetij, in ker bi moralo prestrukturiranje podjetij zaščititi socialni in ekonomski napredek, če bi zahtevane spremembe upoštevale izzive, ki so v spodbujanju razvoja trajnostnega gospodarstva in odločenosti, da se varujeta socialna blaginja in okolje,
B.
ker je cilj lizbonske strategije spremeniti EU v najbolj konkurenčno in dinamično, na znanju temelječe gospodarstvo na svetu, sposobno trajne gospodarske rasti z ustvarjanjem več in boljših delovnih mest in večjo socialno kohezijo,
C.
ker je treba ob prestrukturiranju ravnati občutljiv do družbe in okolja, sicer so lahko posledice prestrukturiranja v nasprotju z lizbonskimi cilji, ki obsegajo pospeševanje polne zaposlenosti, kakovosti delovnih mest, socialne in teritorialne kohezije in trajnostnega razvoja,
1.
poziva Komisijo, kot je zahteval že v resoluciji Evropskega parlamenta z dne 12. februarja 2004 o krizi v železarski in jeklarski industriji, da sprejme odločnejšo strategijo izvajanja industrijskega prestrukturiranja in njegovega družbenega vpliva;
2.
meni, da bi morala biti pomoč iz javnih sredstev pogojena z dolgoročnimi sporazumi, ki bi jih sklepale uprave podjetij glede zaposlovanja in krajevnega razvoja;
3.
poziva Komisijo in države članice, da umaknejo subvencije iz programov pomoči in da zahtevajo povračilo teh subvencij od družb, ki ne spoštujejo svojih obvez;
4.
poziva Komisijo in države članice, da spodbujajo evropski dialog o industrijskem prestrukturiranju in o strukturnih reformah trga dela, da s čim večjim zmanjšanjem negativnih družbenih posledic ohranijo prednosti globalizacije;
5.
opozarja Komisijo na pomen učinkovite direktive o evropskem svetu delavcev, ki zagotavlja, da se obveščanje in posvetovanje z delavci ustrezno izvaja;
6.
poziva Komisijo, da čimprej izdela oceno o uporabi direktive o kolektivnem odpuščanju in zapiranjih podjetij ter da predlaga ukrepe za zagotavljanje spoštovanja le-te;
7.
pozdravlja bodoči sklad za prilagoditev globalizaciji, ki bo podpiral delavce in izboljšal socialno in izobraževalno infrastrukturo z vidika kolektivnih odpuščanj, ter poziva Svet, da po prvi obravnavi Parlamenta čimprej sprejme skupno stališče;
8.
izraža solidarnost z vsemi delavci, njihovimi družinami in skupnostmi, ki so jih prizadela odpuščanja;
9.
naroči svojemu predsedniku, da to resolucijo posreduje Komisiji, Svetu ter vladam in parlamentom držav članic in socialnim partnerjem.
