Označevanje žganih pijač
Varnost hrane
2007-06-19 - 17:29
Evropski parlament je v torek v prvem branju potrdil kompromisni predlog uredbe o opredelitvi, opisu, predstavitvi in označevanju žganih pijač. Novo zakonodajo bo svet kmetijskih ministrov EU dokončno potrdil na septembrskem srečanju.
Uredba rešuje najbolj sporno vprašanje - opredelitev in označevanje vodke - s kompromisom. Vodka je lahko žgana pijača, pridobljena iz (praktično) kateregakoli kmetijskega pridelka, vendar mora biti to jasno označeno.
Prvotni predlog Komisije je predvideval tri kategorije žganih pijač, kar pa je odbor za varnost hrane s poročilom poslanca Horsta SCHNELLHARDTA (EPP-ED, DE) zavrnil in že pred plenarnim zasedanjem dosegel soglasje s Svetom o samo eni kategoriji. Odbor je tudi predlagal dveletno prehodno obdobje za uveljavitev zakonodaje, česar pa predstavniki držav članic niso podprli, zato se bo uredba morala začeti izvajati že tri mesece po začetku veljavnosti .
"Sporna" vodka
Razprava se je vrtela predvsem o opredelitvi in označevanju vodke. Odbor je vztrajal, da je tradicionalna vodka lahko le žgana pijača, pridobljena iz žita, krompirja ali melase iz sladkorne repe. Vodke, pridobljene iz drugih surovin, na primer sadja, bi morale imeti to jasno označeno na steklenici, velikost tega besedila pa bi morala biti 2/3 besedila "Vodka".
Kompromis s Svetom je nekoliko drugačen: tradicionalna vodka se lahko pridobiva le iz žit ali krompirja (ne pa tudi iz melas sladkorne pese ali sladkornega trsa, kot je bilo doslej mogoče), če pa je pridobljena iz drugih surovin, mora biti to označeno, vendar uredba ne določa velikosti te oznake.
Nekateri poslanci iz držav, proizvajalk "tradicionalne" vodke (Danska, Estonija, Finska, Latvija, Litva, Poljska in Švedska), se niso strinjali z nobenim od dveh predlogov in so vložili dopolnila, s katerimi bi uredba določala, da je "vodka" lahko ime le za žganje iz žit, krompirja in melas (nasprotujejo poimenovanju "tradicionalna vodka"), vendar na plenarnem glasovanju niso zbrali dovolj podpore za svoj predlog.
Geografske označbe
Med dopolnili odbora je tudi določilo o prepovedi dodajanja arom žganim pijačam in določbe o geografskih oznakah žganih pijač. Žgane pijače iz Slovenije s tradicionalnimi geografskimi oznakami so: brinjevec, dolenjski sadjevec, janževec, slovenska travarica, pelinkovec, orehovec in domači rum.
20070615IPR07881 Poročilo: Horst Schnellhardt - Opredelitev, opis, predstavitev in označevanje žganih pijač
-//EP//TEXT REPORT A6-2007-0035 0 NOT XML V0//SL
-//EP//DTD IM-PRESS 20050901 IPR DOC XML V0//EN
-//EP//STYLESHEET IM-PRESS 20050901 IPR DOC XML V0//EN
