P6_TA(2006)0263
Naslednji koraki za obdobje razmisleka (Evropski svet 15. in 16. junija 2006)
B6-0327/2006
Resolucija Evropskega parlamenta o naslednjih korakih v obdobju razmisleka in analize o prihodnosti Evrope
Evropski parlament
, –
ob upoštevanju Pogodbe o Ustavi za Evropo,
–
ob upoštevanju svoje resolucije z dne 12. januarja 2005 o Pogodbi o Ustavi za Evropo UL C 247 E, 6.10.2005, str. 88.
,
–
ob upoštevanju izjave voditeljev držav ali vlad držav članic Evropske unije z dne 18. junija 2005 o ratifikaciji Pogodbe o Ustavi za Evropo, dane ob zaključku Evropskega sveta 16. in 17. junija 2005,
–
ob upoštevanju sklepov Evropskega sveta z dne 15. in 16. decembra 2005,
–
ob upoštevanju svoje resolucije z dne 19. januarja 2006 o obdobju razmisleka z naslovom "Potek, teme in okvir za ovrednotenje razprave o Evropski uniji" Sprejeta besedila, P6_TA(2006)0027 .
,
–
ob upoštevanju člena 108(5) svojega Poslovnika,
A.
ker so se v nekaterih državah članicah začele stvarne razprave o prihodnosti Evropske unije, ki se jih udeležujejo tako politični akterji kot tudi državljani, ni pa še prišlo do celovite razprave po vsej Uniji, zlasti ne v vseh tistih državah članicah, ki še niso ratificirale ustavne pogodbe,
B.
ker institucije Evropske unije prispevajo k tej razpravi s prirejanjem javnih forumov, vključno z internetnimi forumi, tako na krajih svojega dela kot tudi na izbranih krajih srečanj v državah članicah, vendar sedanji načrt D za demokracijo, dialog in razpravo še ni prodrl do širšega občinstva v Uniji,
C.
ker se je 8. in 9. maja 2006 s skupno sejo poslancev Evropskega parlamenta in nacionalnih parlamentov držav članic Unije odprla medparlamentarna razsežnost te razprave,
D.
ker je nujno, da razprava prodre do državljanov v vseh državah članicah, zlasti v tistih, ki še niso ratificirale ustavne pogodbe in nameravajo predhodno izvesti referendum,
E.
ker je v 9. maja 2006 ustavno pogodbo potrdil estonski parlament, obstaja pa upanje, da bo postopek ratifikacije kmalu zaključen tudi na Finskem,
F.
ker bi se s tem število držav, ki so ratificirale ustavno pogodbo, povzpelo na šestnajst, medtem ko dve državi tega zaradi negativnih rezultatov referenduma še ne moreta, druge pa so s pričetkom ali nadaljevanjem procesa ratifikacije oklevale, zaradi česar je proces ratifikacije v večini preostalih držav članic na mrtvi točki,
1.
potrjuje zavezanost dosegi ustavne ureditve za Evropsko unijo v najkrajšem možnem času ter potrditvi Pogodbe o Ustavi za Evropo;
2.
svari pred poskusi razveljavitve skupnega sporazuma, doseženega v ustavni pogodbi, saj bi to povzročilo resen dvom o političnem projektu Evrope in predstavljalo nevarnost oslabljene in razcepljene Unije zato potrjuje svoje nasprotovanje postopnemu izvajanju delov dogovora o ustavnem paketu kakor tudi nasprotovanje takojšnjemu oblikovanju jedrnih skupin nekaterih držav članic, da bi se na ta način izognili ustavnemu procesu za Unijo kot celoto;
3.
po drugi strani pa podpira tiste demokratične izboljšave ustavnih postopkov, o katerih se je mogoče sporazumeti v skladu z obstoječimi pogodbami EU, na primer izboljšanje preglednosti v Svetu ministrov, preoblikovanje sporazuma o komitologiji, uporaba "premostitvene klavzule" za glasovanje s kvalificirano večino in za soodločanje na področju pravosodja in notranjih zadev, izboljšanje nacionalne parlamentarne kontrole in uvedba oblike državljanske pobude;
4.
poziva Evropski svet, naj sedanje obdobje razmisleka nadaljuje z obdobjem za analizo, ki bo trajalo do sredine leta 2007, zato da bi najpozneje do druge polovice leta 2007 sprejeli jasen predlog o nadaljnjih postopkih v zvezi z ustavno pogodbo;
5.
poziva Evropski svet, naj od posameznih držav članic pridobi jasno izraženo podporo načinu in sredstvom, ki jih ima namen uporabiti za vzpostavitev in vodenje odprte, strukturirane javne razprave po vsej Uniji, ki se bo osredotočila na ključna vprašanja v zvezi s prihodnostjo Evrope v podaljšanem obdobju razmisleka;
6.
poziva Komisijo, naj načrt D prilagodi drugi fazi obdobja razmisleka in zagotovi dovolj finančnih sredstev za predvidene dejavnosti;
7.
poziva Evropski svet, naj tiste države članice, ki še niso zaključile postopka ratifikacije, spodbudi, da bi do konca obdobja razmisleka izdelale prepričljive načrte v zvezi z nadaljevanjem tega postopka;
8.
predlaga, naj Evropski svet izdela primeren okvir in, kakor hitro bo politični koledar to omogočal, vzpostavi poseben dialog s predstavniki tistih držav, v katerih je bil rezultat referenduma o ustavni pogodbi negativen, zato da razišče, ali in pod kakšnimi pogoji bi se v teh državah zdelo mogoče spet obnoviti postopek ratifikacije;
9.
poziva Komisijo, naj ta pristop podpre in Evropskemu svetu predstavi načrt najboljšega načina njegovega izvajanja;
10.
Komisiji sporoča, da je ustavna ureditev nujna, da bi Listina Evropske unije o temeljnih pravicah postala pravno zavezujoča, da bi se udejanjila evropska demokracija ter bi Unija postala sposobnejša za delovanje in bolj socialno usmerjena;
11.
poziva Komisijo, naj pripravi študijo o stroških, ki jih je imela zaradi tega, ker ustavna pogodba ne bo postala veljavna 1. novembra 2006, kakor je bilo sprva načrtovano;
12.
iz razprav s poslanci nacionalnih parlamentov držav članic Evropske unije, ki so 8. in 9. maja 2006 potekale v Bruslju, sklepa naslednje:
a)
potrjena je bila potreba po nadaljevanju ustavnega procesa v Evropski uniji, ki temelji na zamisli miru in solidarnosti ter na drugih skupnih vrednotah;
b)
nobenega dvoma ni, da države članice Unije same ne bodo kos glavnim političnim izzivom Evrope;
c)
splošno priznano je, da bi ustavna pogodba Evropski uniji zagotovila primeren okvir za reševanje teh izzivov;
d)
da bi bili leta 2007 oblikovani novi predlogi, bo potrebna globlja analiza, ki bi morala do naslednjih evropskih volitev privesti do sklenitve dogovora;
e)
medparlamentarni dialog o ustavnem procesu, v katerem so partnerji Evropski parlament in parlamenti držav članic, je bistven in se mora nadaljevati; pozdravlja najavo predsednika finskega parlamenta, da bo decembra 2006 drugo srečanje parlamentarnega foruma;
f)
v ta namen želi spomniti na svoj predlog, naj bodo razprave parlamentarnih forumov organizirane tako, da se omogoči poglobljena in živahna izmenjava mnenj, namenjena doseganju soglasja o osrednjih vprašanjih, povezanih s prihodnostjo Evrope in o načinih za delovanje;
13.
potrjuje cilj, da bo potrebna ustavna ureditev pripravljena, ko bodo državljani Unije leta 2009 pozvani k udeležbi na evropskih volitvah;
14.
naroči svojemu predsedniku, naj to resolucijo posreduje Svetu, Komisiji ter vladam in parlamentom držav članic.
