Odgovor Marie Damanaki v imenu Komisije
(21. junij 2010)
V odgovor na vprašanje spoštovanih članov v zvezi s Sporazumom o partnerstvu v ribiškem sektorju (FPA) med Marokom in EU, Komisija pojasnjuje:
Kot poročajo spoštovani poslanci, mnenje Hansa Corella, podsekretarja Združenih narodov za pravne zadeve, potrjuje, da je na nesamoupravnih ozemljih, kot je Zahodna Sahara, „treba naravne vire izkoriščati glede na interese prebivalcev teh ozemelj, v njihovem imenu ter po posvetovanju z njihovimi predstavniki“. Komisija meni, da je odgovornost Maroka, da to zagotovi.
Komisija se sicer lahko odloči vzpostaviti stike z drugimi zainteresiranimi stranmi, vendar nikakor ne sme namesto Maroka opravljati dolžnosti te države. Na zadnjem sestanku skupnega odbora EU-Maroko je Komisija zahtevala dodatne informacije v zvezi z družbeno-gospodarskimi vplivi ribolovnih aktivnosti in podporo, ki jo za ta sektor predvideva Sporazum o partnerstvu v ribiškem sektorju (FPA).
Komisija do zdaj še ni prejela zahtevanih informacij. Glede na te informacije oziroma njihovo nerazpoložljivost bo sprejemala prihodnje odločitve in proučila možnost podaljšanja iztekajočega se protokola. Še vedno pa je mnenja, da imajo lahko dejavnosti, ki se izvajajo v Zahodni Sahari v okviru Sporazuma, pozitiven vpliv na gospodarstvo Zahodne Sahare, na primer z iztovarjanjem ulova, vkrcavanjem tamkajšnjih domačinov in uporabo lokalnih pristanišč.
