Parlament izreka sožalje Kitajski ob potresu v Sečuanu
Zunanji odnosi
2008-05-22 - 14:48
Evropski poslanci izražajo globoko sožalje žrtvam potresa na Kitajskem in pozivajo Komisijo, naj z vsemi možnimi sredstvi pomaga pri odpravi posledic te naravne nesreče. Resolucija, ki so jo parlamentarci v četrtek sprejeli s 525 glasovi za, 4 proti in 4 vzdržanimi glasovi, med drugim pozdravlja takojšen odziv kitajskih oblasti na katastrofo, tako z uvedbo nujnih ukrepov kot tudi s pripravljenostjo, da država sprejme mednarodno pomoč.
Na sredini razpravi je Louis Michel , evropski komisar za razvoj in človekoljubno pomoč, poslancem sporočil, da je Evropska unija za odpravo posledic potresa v kitajski pokrajini Sečuan že prispevala 10 milijonov evrov, na prošnjo oblasti v Pekingu pa bo namenila še dodatna dva milijona evrov za preskrbo nujnih potrebščin, kot so šotori in odeje.
Kitajska vlada mora po mnenju Parlamenta olajšati delo človekoljubnim in prostovoljnim organizacijam pri razdeljevanju pomoči ter zagotoviti dostop do pomoči tistim, ki jo potrebujejo. Poslanci ob tem pozdravljajo dejstvo, da so kitajske oblasti omogočile domačim in tujim medijem, da lahko objavljajo podrobne in točne informacije o katastrofi.
Parlamentarci se zavzemajo, da Svet in Komisija prizadetemu območju zagotovita nujno in tehnično pomoč ter podporo pri obnovi. Takojšnjo človekoljubno pomoč je treba zagotoviti prek programa ECHO, ki ima za te namene dovolj velik in ustrezen proračun. V Čengdu, glavno mesto Sečuana, je zato že prispel strokovnjak Komisije za človekoljubno pomoč, ki bo ocenil potrebe na terenu.
Poslanci so tudi podprli prispevek držav članic Unije na področju civilne zaščite, ki ga usklajuje Evropska komisija, in drugih prispevkov mednarodne skupnosti k pomoči.
Parlament še poudarja, da je pri preprečevanju morebitnih naravnih nesreč in pripravi nanje pomembno predvsem dobro upravljanje. Zato je treba razvijati tehnologije za celovit in učinkovit sistem zgodnjega opozarjanja, ki bo prebivalstvo pripravil na potrese in druge naravne katastrofe.
20080521IPR29593 Skupna resolucija - Naravna nesreča na Kitajskem
-//EP//TEXT MOTION P6-RC-2008-0242 0 NOT XML V0//SL
-//EP//DTD IM-PRESS 20050901 IPR DOC XML V0//EN
-//EP//STYLESHEET IM-PRESS 20050901 IPR DOC XML V0//EN
