VPRAŠANJE ZA USTNI ODGOVOR Z RAZPRAVO O O-0079/05
v skladu s členom 108 Poslovnika
predložitev:
Maria Martens
, v imenu Odbora za razvoj
za Komisijo
Zadeva: Razvoj in šport
„Šport lahko igra pomembno vlogo pri spodbujanju razvoja. Koristi prinaša tako posameznikom, ki se lahko udeležijo bolj zdravih dejavnosti, kot širši skupnosti, saj pogosto gradi boljše odnose. Šport lahko po zaslugi svoje sposobnosti globalnega znižanja stroškov na področju človeškega razvoja prispeva izredno pozitivno vrednost k mednarodnemu delu“ (Adolf Ogi, posebni svetovalec generalnega sekretarja Združenih narodov za šport za razvoj in mir, 9.3.2005).
Leto 2005 je mednarodno leto ZN za šport in športno vzgojo. Šport in športna vzgoja predstavljata sredstvo za spodbujanje izobraževanja, zdravja, razvoja in miru. Eden od ciljev mednarodnega leta športa in športne vzgoje je ustvariti prave pogoje za bolj športno usmerjene razvojne programe in projekte. Na tem področju je dejavnih več držav, na primer Norveška, Kanada, Združeno kraljestvo in Nizozemska. Športni projekti namreč lahko prispevajo k doseganju razvojnih ciljev tisočletja, zlasti na področju zdravja, izobraževanja, enakosti med spoloma, okolja in miru. Ti projekti so poceni in učinkoviti.
Ali se Komisija zaveda, da ZN spodbujajo države in mednarodne športne zveze k udejstvovanju na tem področju z nudenjem pomoči pri vzpostavljanju kadrov in zmogljivosti, saj priznavajo možni prispevek športa k socialni koheziji, medkulturnemu dialogu, razumevanju okolja, ponovnemu vključevanju otrok iz konfliktnih situacij, ter prispevek športne vzgoje h gospodarskemu in socialnemu razvoju?
Je tudi Komisija mnenja, da lahko šport in športna vzgoja prispevata k razvoju in doseganju razvojnih ciljev tisočletja? Ali ima izkušnje s programi za šport in razvoj? Ali razmišlja tudi o (drugih) športno usmerjenih razvojnih programih in projektih? Ali lahko Komisija podpre študijo o rezultatih projektov za razvoj in šport, ki jih že izvajajo razvojne in športne organizacije, o možnosti vzpostavitve politike na tem področju in morebitne vloge EU in/ali držav članic in/ali NVO na področju razvoja in športa? Ali bi Komisija lahko preučila možnost oblikovanja proračuna za projekte in programe za šport in razvoj?
