Vprašanje za ustni odgovor O-0083/2010
za Komisijo
Člen 115 poslovnika
Michael Gahler
,
Elmar Brok
,
Daniel Caspary
,
Cristiana Muscardini
v imenu skupine PPE Zadeva: Uvoz blaga, proizvedenega v delovnih taboriščih laogai, v Evropsko unijo
Laogai je sistem zaporov s prisilnim delom v Ljudski republiki Kitajski. Sistem laogai je Evropski parlament že obsodil, redno pa se obravnava tudi v dialogu o človekovih pravicah med EU in Ljudsko republiko Kitajsko. Zapori laogai so večinoma gospodarski subjekti z imeni podjetij. Imena prikrivajo resnično naravo proizvodov, ki se tako prosto prodajajo v Ljudski republiki Kitajski in zunaj nje. Dokaze za takšno prakso lahko najdemo v številnih poslovnih katalogih, pri čemer vodi katalog družbe Dun & Bradstreet, v katerem je navedenih 330 poznanih zaporov laogai. Taborišča laogai se tudi oglašujejo na internetu, odkritih pa jih je približno 500. Čeprav so dokazi za to redki, so taborišča laogai po vsej verjetnosti tudi vir številnih ponarejenih izdelkov iz Kitajske.
Združene države Amerike so z uporabo zakona o prepovedi uvoza blaga, ki ga proizvajajo zaporniki, prepovedale prodajo proizvodov številnih tovrstnih družb na trgu ZDA. EU takega zakona (še) nima.
Ob upoštevanju dejstva, da je treba potrošnike in družbe iz EU zaščititi pred nenamernim nakupom blaga, proizvedenega v taboriščih laogai, ob upoštevanju resolucije Evropskega parlamenta, ki obsoja sistem laogai, in resolucije o dialogu o človekovih pravicah med EU in Ljudsko republiko Kitajsko,
1. katere ukrepe bo sprejela Komisija, da bi preprečila neposredni oziroma posredni uvoz blaga, proizvedenega v taboriščih laogai ali drugih zaporih, v EU?
2. Kdaj bo Komisija začela tesno sodelovati z organi ZDA, zlasti s carino, na področju odkrivanja tovrstnega blaga?
3. Katere ukrepe bo Komisija sprejela, da bi preprečila nelojalno konkurenco, ki izvira iz kršenja osnovnih načel Mednarodne organizacije dela v taboriščih, v katerih so zaporniki prisiljeni v proizvodnjo za prodajo na prostem trgu?
4. Ali se namerava Komisija na pogajanjih z Ljudsko republiko Kitajsko lotiti tega vprašanja, da bi dosegla obojestransko zavezujoč dogovor, v skladu s katerim bo Ljudska republika Kitajska preprečevala neposredni ali posredni izvoz proizvodov iz taborišč laogai v EU in/ali njihovo prodajo družbam v Ljudski republiki Kitajski, katerih lastniki so iz EU?
