VPRAŠANJE ZA USTNI ODGOVOR Z RAZPRAVO O-0045/07
v skladu s členom 108 Poslovnika
predložila
Constanze Angela Krehl
,
Rosa Miguélez Ramos
,
Antolín Sánchez Presedo
in
Iratxe García Pérez
, v imenu skupine PSE
za Komisijo
Zadeva: Evropska skupina za ozemeljsko sodelovanje
Evropska skupina za ozemeljsko sodelovanje je bila ustanovljena z Uredbo (ES) št. 1082/2006 z dne 5. julija 2006. Glavna naloga te nove pravne osebe v pravnem redu Skupnosti je spodbujanje čezmejnega, transnacionalnega in/ali medregionalnega sodelovanja med njenimi članicami, katere izključni cilj je krepitev gospodarske in družbene kohezije, torej enega temeljnih načel pogodb.
V teh skupinah lahko sodelujejo vse države članice, regionalne in lokalne oblasti ter osebe javnega prava, ki so naštete v seznamu priloge III direktive 2004/18/ES z dne 31. marca 2004, kar predstavlja ogromno število potencialnih evropskih skupin v zelo različnih okoljih. Glavna novost te uredbe je, da tej vrsti skupin daje status pravne osebe, kar ima že samo po sebi veliko vrednost, saj omogoča delovanje in razvoj sodelovanja znotraj Unije. Poleg tega skupine ne bodo nujno sofinancirane iz sredstev Skupnosti, kar povečuje razpoložljivost sredstev.
Pred začetkom izvajanja uredbe morajo države članice najkasneje do 1. avgusta 2007 sprejeti vse ustrezne ukrepe za zagotovitev učinkovitega izvajanja v skladu s členoma 16 in 18 te uredbe. Na žalost ugotavljamo, da do danes države članice niso prilagodile svoje zakonodaje, niti sprejele ustreznih ukrepov, ki bi omogočili izvajanje uredbe, zato je nemogoče, da bi ta uredba 1. avgusta 2007 začela veljati v vseh državah članicah.
Kakšne ukrepe je sprejela Komisija glede na ogromen neuspeh držav članic, da bi spoštovale zakonodajo Skupnosti, in glede na finančne posledice, ki so prizadele predvsem nove države članice?
Bo Komisija sprožila postopek iz člena 216, glede na to, da je odgovorna za zagotavljanje izpolnjevanja obveznosti, ki izhajajo iz pogodb?
UL L 210, 31.7.2006, str.19. UL L 134, 30.4.2004, str. 114.