Poslanci za konec blokade in več človekoljubne pomoči Gazi
Zunanji odnosi
2009-02-18 - 19:00
Visoki predstavnik za skupno zunanjo in varnostno politiko Javier Solana Evropski poslanci so v sredo popoldne s 488 glasovi za, 5 proti in 19 vzdržanimi glasovi sprejeli resolucijo o razmerah v Gazi, s katero pozivajo k podrobni oceni škode na tem območju in k poglobljeni oceni potreb tamkajšnjega prebivalstva. Na podlagi teh ocen naj bi se začela hitra obnova, hkrati pa je treba ukiniti blokado, ki še vedno hromi človekoljubna prizadevanja.
Parlament je seznanjen s trpljenjem palestinskega prebivalstva v Gazi in poziva k povečanju takojšnje neovirane humanitarne pomoči. Nudenje pomoči je namreč moralna dolžnost in jo je treba dostaviti brezpogojno, brez omejitev. Poslanci spet pozivajo h koncu blokade Gaze v skladu s sporazumom iz leta 2005, k takojšnjemu in trajnemu ponovnemu odprtju mejnih prehodov za ljudi in blago ter k preprečitvi tihotapljenja in nezakonitega preprodajanja orožja in streliva.
Ocena škode
Temelj za načrte o ponovni izgradnji Gaze morata biti podrobna ter poglobljena ocena potreb tamkajšnjega prebivalstva. Hkrati se poslanci zavzemajo za finančno, gospodarsko in družbeno rehabilitacijo Gaze, ki je ključen dejavnik varnosti v bližnjevzhodni regiji. V skladu z obveznostmi mednarodne skupnosti bi morala pomoč vključevati tudi plačila v gotovini za izplačilo plač, pokojnin in socialne pomoči.
Parlament tudi poziva Komisijo, naj pripravi izčrpen pregled in oceno srednjeročnih in dolgoročnih obetov za načrte obnove na območju Gaze, ki jih financira Evropska unija v okviru programov PEGASE in ECHO, ter o njihovih proračunskih posledicah. Ob tem poslanci vnovič poudarjajo, da finančne pomoči Evropske unije Palestincem ne bi smelo ogrožati neprestano uničevanje, ki zmanjšuje podporo za projekte obnove med evropsko javnostjo.
Mednarodna donatorska konferenca
V egiptovskem Šarm el Šejku bo 2. marca potekala mednarodna donatorska konferenca, vendar pa je po trdnem prepričanju evropskih poslancev za vsako trajno politiko obnove in razvoja v Gazi potrebna trajna prekinitev ognja. Hkrati se morajo čimprej nadaljevati resna mirovna pogajanja med Izraelci in Palestinci, ki jih mora spremljati tudi proces palestinske narodne sprave.
Parlament še poziva druge donatorje, naj se zavežejo in izpolnijo obljube, ki so jih dali na zadnji donatorski konferenci v Parizu decembra 2007.
Razprava na zasedanju
Generalni sekretar Sveta EU ter visoki predstavnik za skupno zunanjo in varnostno politiko Javier Solana je poudaril načelo mirnega reševanja sporov in večstranski pristop kot temeljna elementa za doseganje miru na Bližnjem vzhodu. Humanitarne razmere v Gazi so tudi po njegovem pretresljive, za reševanje pa je nujna politična volja. Ker se je nedavno vrnil z obiska v Washingtonu, je podal tudi oceno, da so trenutne možnosti za skupno sodelovanje EU in ZDA pri doseganju miru na Bližnjem vzhodu boljše kot kdajkoli.
Solana je izrazil upanje, da bo nova izraelska vlada zanesljiv sogovornik za mirovne pogovore, ob tem pa dodal, da morajo tudi Palestinci urediti svoje notranje odnose in doseči medsebojno spravo. Pohvalil je delo agencije Združenih narodov za begunce ter poudaril, da se lahko bližnjevzhodna kriza reši samo z večstranskim delovanjem, saj ga nobena država ali organizacija ne more razrešiti sama.
"Gaza mora biti del palestinske države, zato mora biti sposobna za gospodarsko in politično samostojno delovanje" je dejal visoki predstavnik in pozval k odprtju mejnih prehodov s tem območjem. Letošnje leto je po njegovem prelomno - mednarodna skupnost je na razpotju, ko se mora odločiti ali za nadaljevanje dosedanje politike z istimi rezultati, ali pa za sinergije in odločno spremembo načina delovanja.
Evropska komisarka za zunanje odnose Benita Ferrero-Waldner se je strinjala z oceno o prelomnosti trenutka, tudi zaradi nove ameriške administracije, ki postavlja svoje prednostne naloge na zunanjepolitičnem področju, in skorajšnje nove izraelske vlade. Zaradi zadnjih spopadov v Gazi je mirovni proces zelo krhek, zato je treba storiti vse za obnovitev pogajanj. "Izraelskim voditeljem moramo jasno pokazati, da pričakujemo njihovo zavezanost iskanju rešitve," je poudarila komisarka in še dodala, da je treba korake naprej uskladiti z ZDA, ob tem pa podpreti vsa diplomatska prizadevanja sosednjih držav, predvsem Arabske lige.
Voditelji političnih skupin
Joseph DAUL (EPP-ED, FR): "Razmere v Gazi se iz dneva v dan poslabšujejo, prebivalstvo trpi, primanjkuje vsega. Embargo na dostavo človekoljubne pomoči pomeni, da se je treba zanjo boriti. EU že igra pomembno vlogo v tej regiji, njena finančna pomoč je velika in veliko je storila, da bi preprečila humanitarno katastrofo. Poslati moramo jasno sporočilo - ne moremo sprejeti, da bi bila pomoč v tem konfliktu tudi talec. Incidenti, kot na primer tisti, ko je Hamas zaplenil pomoč OZN, so škandal, ki se ne sme ponoviti. (...) Nobena obnova Gaze pa ne bo mogoča, dokler ne bo zagotovljena trajna prekinitev ognja. To je predpogoj za celotno regijo. Hamas pa mora storiti prvi korak in končati raketiranje južnega Izraela."
Martin SCHULZ (PES, DE): "Nasilnih rešitev na Bližnjem vzhodu ni in tudi vojaških ne. Prav tako ni rešitev v terorističnih metodah. Kratkoročno ima lahko neka stran vojaško prednost, a nasilje ustvari le še več nasilja, to poznamo iz izkušenj. Odločilna točka je dialog, ta pa je na Bližnjem vzhodu zelo težaven, predvsem v času negotovosti in velikih težav. Kako se bodo razvile razmere v Jeruzalemu? Netanjahu predstavlja, glede na njegove predvolilne izjave, tveganje za mirovni proces - toda Lieberman predstavlja že kar nevarnost. Zavzemamo se tudi za takšno libanonsko vlado, ki bo omogočila enotnost Palestincev, saj brez tega ne bomo mogli spodbuditi mirovnega procesa. Hamas mora pokazati, ali je sposoben in pripravljen sodelovati. Predpogoj za to pa je pogovor s to organizacijo."
Graham WATSON (ALDE, UK): "Še enkrat govorimo o lajšanju bolečin na Bližnjem vzhodu. Nedavni konflikt v Gazi je pokazal, da drži vse kar že vemo - krivda je na obeh straneh. Seveda je naša moralna dolžnost pomagati pri obnovi Gaze, seveda je smiselno - še huje pa je, ko vidimo, da se zgradbe, obnovljene z denarjem EU, spet rušijo. Ali nam lahko Izrael zagotovi, da ne bo več bombardiranja? Nasilje prejšnji mesec je spremenilo ton: Hamas je politično močnejši, med Gazo in Zahodnim bregom se razkorak še poglablja. Svet in Komisija pa nista ponudila nič konkretnejšega, a vendar moramo doseči, da se bomo pogovarjali z obema, tako s Hamasom kot s palestinskimi oblastmi."
Brian CROWLEY (UEN, IE): "Sedanje razmere na področju človekoljubne pomoči so zelo slabe, EU mora ponuditi pomoč. Kar se potrebe po miru in dialogu tiče in kar se odziva in protiodziva na dejavnosti tiče, moramo spremeniti stvari. Tri stvari so pomembne glede Bližnjega vzhoda. Prvič, ne gre za pogajanja med enakimi. Imamo eno močno stran in drugo šibko, razdeljeno. Drugič, neenakopravna obravnava v medijih - ena stran se več pojavlja, druga pa samo v smislu terorizma. Tretjič, kljub geografskim in zgodovinskim nesporazumom in sporom so ljudje tisti, ki najbolj trpijo - nedolžni, ženske, otroci, tisti, ki nimajo stika s politiko ali paravojaškimi organizacijami. Seveda moramo omogočiti dostop do pomoči Palestincem, pomagati pri pogovorih in mirovnem procesu, a potrebna so pogumna dejanja tudi znotraj EU."
Francis WURTZ (GUE/NGL, FR): "Pred približno enim mesecem smo poslušali otroke, ki so sredi ruševin pripovedovali, kako so se tresli med bombardiranjem. Takrat nisem bil ponosen na Evropo. Mislil sem na nekatere voditelje držav, na pomanjkanje političnega poguma. Vprašal sem se, kako daleč bo treba iti, kako daleč naj izraelski voditelji izvajajo to proti Palestini, da bodo evropski voditelji končno rekli preveč je preveč? Zadnja vojaška operacija v Gazi je bila le nova faza na cesti nasilja, cesti, na kateri najdemo izgube in zmage, a na koncu vendarle ostanejo le ruševine. Izrael sili Palestince v obup. Fatah in palestinske oblasti že 20 let priznavajo Izrael, v zameno pa ne dobijo ničesar. Več čas že govorimo o Arabski ligi, o osnutku mirovnega načrta - kaj je Evropa naredila za to?"
Slovenski poslanec v razpravi
V razpravi o skupni zunanji in varnostni politiki, ki je sledila, je sodeloval tudi slovenski poslanec Alojz PETERLE (EPP-ED, SI): "Javier Solana, se je upravičeno vprašal, kje smo bili leta 1990. Še bolj zanimivo bi se bilo vprašati, kako je bilo s SZVP na začetku 90. let. Takrat je bila Evropska skupnost nemočna, potem so željam sledile vizije, strategiji politična volja in zmogljivosti, kar nas je pripeljalo tudi do akcij, ne samo v Evropi, ampak tudi po svetu.
V teh letih, zlasti po zgodovinski širitvi leta 2004, sta se močno spremenila kontekst in ambicije SVZP. Pred desetimi leti smo se še precej ukvarjali sami s seboj, danes imamo za seboj uspešne akcije in ne moremo predstavljati SVZP in EVOP brez globalne dimenzije. Glede na to me ne čudi, da vsa tri poročila, kot tudi številni govorniki, opozarjajo na novo situacijo, potrebe po korekcijah strategije, po še več enotnosti in več medinstitucionalnega sodelovanja. Vse to je okrepljeno s konkretnimi predlogi za izboljšave operativnih struktur, kot tudi procesa političnega odločanja, kar z veseljem pozdravljam.
Strinjam se, da smo glede SZVP na novi stopnji in bi rad v tej zvezi opozoril na dvoje: natančno bo treba pogledati, kaj prinašajo v kontekst SVZP posledice finančne oziroma gospodarske krize. Prepričan sem, da je treba biti zelo pozoren do političnih posledic krize, zlasti če bo prišlo še do širše monetarne krize. Drugo: že vrsto let ugotavljam presenetljivo dejstvo, da številni naši partnerji želijo Evropsko unijo z enotno, jasnejšo in močnejšo zunanjepolitično in obrambno identiteto, se pravi, da je zaželena kot globalni igralec. V tem duhu se mi zdi potrebno naša bilateralna partnerstva gledati še bolj v globalni luči kot doslej in razviti tudi inovativnost v smislu multilateralnih partnerstev, ki bi ne pokrivala samo bilateralnih interesov, ampak stabilizirala širše regije."
20090218IPR49756
SL
1
PHOTO
20090217PHT49714.jpg
-//EP//DTD IM-PRESS 20050901 IPR DOC XML V0//EN
-//EP//STYLESHEET IM-PRESS 20050901 IPR DOC XML V0//EN
