Delovni program Komisije za leto 2008
Institucije
2007-12-12 - 19:11
Evropski parlament je v sredo sprejel resolucijo o delovnem in zakonodajnem programu Komisije za prihodnje leto, s katero podpira prizadevanja, da bo leto 2008 ključnega pomena za rast in delovna mesta, trajnostni razvoj, boj proti podnebnim spremembam, reševanje vprašanj energetike in preseljevanja ter ukrepe za boljšo ureditev in pravilno izvajanje zakonodaje ter krepitev vloge Evrope kot svetovnega partnerja.
Poslanci pozdravljajo jasno strukturo delovnega programa, kljub temu pa pozivajo Komisijo, naj ponudi ambicioznejše pobude za zagotavljanje spoštovanja temeljnih pravic, svobode, pravičnosti in socialne vključenosti.
Parlament tudi pozdravlja zavezo Komisije podpori ratifikacije reformne pogodbe, saj so cilji in reforme iz pogodbe bistveni za dobro delovanje in prihodnji razvoj Unije ter bodo povečali njeno demokratičnost in jo približali državljanom.
Rast in delovna mesta
Evropski parlamentarci želijo večje premike pri obravnavi direktive o začasnih delavcih agencij in pozivajo k učinkoviti reviziji direktive o delovnem času, ki naj upošteva sodbo Evropskega sodišča o dežurstvu, da se zaščitijo potrebe delavcev, obenem pa ohrani prožnost. Zakonodajni predlog o evropski zasebni družbi bi moral biti po mnenju parlamenta vložen v obravnavo že na začetku leta 2008.
Za ustrezno zaščito intelektualne lastnine je treba oblikovati dostopen, varen in učinkovit patentni sistem, ki bi spodbujal investicije in raziskovanje, ob čemer je ponarejanje izdelkov, na primer zdravil, velik in nujen problem za Evropo. Prav tako bi bilo treba izboljšati zakonodajo glede zavarovanja vlaganj v tvegane naložbe in bonitetnih agencij, kar se je pokazalo ob posledicah krize hipotekarnih kreditov v ZDA za evropske finančne trge. Parlament pričakuje, da bo Komisija opravila izčrpno analizo vzrokov in posledic te krize, vključno z oceno tveganja za evropske trge.
Poslanci še menijo, da je revizija paketa telekomunikacij ključna prednostna naloga v prihodnjem letu in pozdravlja zavezanost vzpostavitvi liberaliziranega in integriranega notranjega energetskega trga.
Trajnostna Evropa
Komisija bi morala v celoti predstaviti svoje predloge o vprašanjih podnebnih sprememb, obenem pa povečati vzajemnost med gospodarskim in industrijskim razvojem na eni strani ter razvojem in uporabo čistih tehnologij na drugi strani, saj se močno dopolnjujejo in bi lahko spodbudile večjo konkurenčnost.
Poslanci si želijo celovit splošen zakonodajni okvir za spodbujanje in uporabo obnovljive energije, vključno z zavezujočimi cilji, ki bodo v pomoč pri sprejemanju razumnih naložbenih odločitev, da bo EU v prihodnosti lahko uporabljala čistejšo, varnejšo in bolj konkurenčno energijo. Parlament tudi podpira dve prednostni pobudi o pomorskem in zračnem prometu.
Na področju javnega zdravja poslanci pozdravljajo zakonodajni predlog o kakovosti in varnosti darovanja in presajanja organov ter priporočilo o okužbah, povezanih z zdravstveno oskrbo.
Celostni pristop do priseljevanja
Skupna politika na področju preseljevanja, vizumov in azila ter učinkovito gospodarsko, družbeno in politično vključevanje priseljencev na podlagi skupnih načel sta dve plati iste medalje. Komisija bi morala povečati prizadevanja za boj proti trgovini z ljudmi in nezakonitemu priseljevanju, pri čemer parlament pozdravlja njeno ponovno zavezo k skupni politiki o preseljevanju, skupnim instrumentom za varovanje zunanjih meja in skupni azilni politiki.
Delovni program ne omenja prihodnjega sistema EU za podatke o letalskih potnikih, ob čemer poslanci pozivajo k večjemu operativnemu sodelovanju na evropski ravni na področju boja proti terorizmu in za večjo vključenost Evropskega parlamenta, kjer je to primerno. Učinkoviti in uporabni instrumenti za zaščito podatkov pa ne smejo veljati za ovire v boju proti terorizmu ali za radikalizacijo, temveč so to nujni mehanizmi za večje zaupanje pri izmenjavi informacij med organi pregona.
Državljani v ospredju
Parlament meni, da bi morala Komisija še naprej opozarjati državljane na pomen kulturne raznolikosti in dialoga med kulturami v razširjeni Uniji. Medkulturni dialog bi bilo treba okrepiti tudi izven evropskih meja, da bi postal most za spodbujanje vzajemnega razumevanja in s tem prispeval k preprečevanju ali reševanju družbenih ali medčloveških sporov.
Poslanci predlagajo tudi oblikovanje evropskih sil za civilno zaščito, ki bi se lahko, kot je to predlagano v Barnierjevem poročilu, v kriznih razmerah nemudoma odzvale in pozivajo Komisijo, naj v ta namen pripravi konkreten predlog.
Evropa kot svetovni partner
Evropski parlamentarci se strinjajo s poudarkom iz delovnega programa, da se mora proces širitve nadaljevati na Zahodni Balkan, pri čemer naj bo posebna pozornost namenjena prihodnosti Kosova. Parlament od Komisije pričakuje, da bo v skladu z razvojem dogodkov predložila nadaljnje ocene in predloge glede pomoči EU Kosovu.
Horizontalna vprašanja
Odločenost Komisije, da do leta 2012 doseže 25-odstotno zmanjšanje upravnega bremena za podjetja na ravni EU in na ravni držav članic, je deležna vse podpore poslancev, ki menijo, da je to ključna prednostna naloga za prihodnje mesece, zlasti za mala in srednja podjetja, pomeni pa tudi bistven prispevek za izpolnitev lizbonskih ciljev. Komisija bi morala podrobneje predstaviti izvajanje svojega akcijskega načrta z jasnimi in strnjenimi informacijami o doseženih ciljih, oblikovanih kazalcih, rezultatih osnovnih meritev in konkretnih predlogih za nadaljnja področja.
Glede izboljšanja kakovosti ureditve EU pa parlament poudarja, da je treba pospešiti poenostavljanje in konsolidacijo evropske zakonodaje ter si bolj prizadevati za boljšo pravno ureditev, hiter prenos in pravilno izvajanje evropske zakonodaje ter pri tem v celoti spoštovati pristojnosti Evropskega parlamenta. Poslanci se zavzemajo še za strožji mehanizem za spremljanje in nadzor izvajanja evropske zakonodaje v državah članicah.
20071211IPR14798 Zakonodajni in delovni program Komisije za leto 2008
SL
1
LINK
http://ec.europa.eu/atwork/programmes/docs/clwp2008_sl.pdf
-//EP//DTD IM-PRESS 20050901 IPR DOC XML V0//EN
-//EP//STYLESHEET IM-PRESS 20050901 IPR DOC XML V0//EN
