VPRAŠANJE ZA USTNI ODGOVOR Z RAZPRAVO O-0005/09
v skladu s členom 108 Poslovnika
predložila
Carlos Coelho
, v imenu skupine PPE-DE ,
Martine Roure
, v imenu skupine PSE ,
Henrik Lax
, v imenu skupine ALDE
za Svet
Zadeva: Stanje sistema SIS II
Evropski parlament je s postopkom soodločanja leta 2006 sprejel pravno podlago za vzpostavitev sistema SIS II in je kasneje vedno podprl – čeprav pod pogoji – začasne rešitve za premostitev številnih nastalih težav, ki sta jih predlagala Svet in Komisija. Prejšnje leto sta se Komisija in Svet po negativnih rezultatih številnih testov (zlasti testa operativnega sistema) odločila za obdobje sanacije, da bi poskusila odpraviti obstoječe težave.
To obdobje se je končalo, testi pa so bili ponovljeni decembra 2008; čeprav je prišlo do nekaterih izboljšav in nadgraditve centralnega sistema, se zdi, da nova različica centralnega sistema ne deluje pravilno, sistem SIS II pa ne more začeti delovati, če se ne reši treh velikih vprašanj.
Ta vprašanja zadevajo izgubo sporočil, težave glede delovanja in stabilnosti sistema, kakovost podatkov in postopek usklajevanja (težave v postopku uskladitve nacionalnih kopij s centralnim sistemom).
Evropski parlament ni bil uradno obveščen o tem pomembnem razvoju dogodkov in s tem, da je delovna skupina SIS TECH naročila izdelavo preizkusnega scenarija, ki temelji na nadgradnji sistema SIS 1+ v sistem SIS II.
Svet naj torej razloži:
Zakaj Evropski parlament ni bil uradno obveščen o teh resnih težavah pri razvoju sistema?
Ali te težave pomenijo, da bo treba sistem ponovno vzpostaviti?
Ali se sedaj predvideva alternativni scenarij za sistem SIS II in, če to drži, ali bi lahko bil tak scenarij nadgradnja sistema SIS 1+?
Katere so vse obstoječe težave in zakaj je do njih prišlo? Koliko truda bo še treba vložiti v to, da se bodo težave odpravile, koliko časa bo za to potrebno in koliko sredstev bo za to še treba nameniti iz proračuna EU?
