12. 9. 2011 B7-0484/2011 PREDLOG RESOLUCIJE ob zaključku razprave o izjavi podpredsednice Komisije/visoke predstavnice Unije za zunanje zadeve in varnostno politiko
v skladu s členom 110(2) poslovnika
o razmerah v Siriji
Willy Meyer
,
Gabriele Zimmer
,
Jean-Luc Mélenchon
v imenu skupine GUE/NGL
PE472.665v01-00 B7‑0484/2011 Resolucija Evropskega parlamenta o razmerah v Siriji
Evropski parlament ,
– ob upoštevanju člena 110(2) svojega poslovnika,
A. ker se že od marca 2011, ko se začeli legitimni protesti za enake pravice sirskih državljanov ter za večje politične svoboščine, kot so medijska svoboda, svoboda govora in zbiranja, stopnjuje nasilje; ker je po ocenah Združenih narodov življenje izgubilo že 2200 ljudi, še več pa je bilo ranjenih in na tisoče pridržanih;
B. ker se je vlada Sirske arabske republike zavezala izvajanju demokratičnih in družbenih reform, vendar ni storila vsega potrebnega, da bi te zaveze izpolnila;
C. ker mednarodna skupnost že mesec dni ne more izraziti svojega odločnega nasprotovanja nasilju nad protestniki v Siriji; ker se varnostni svet ZN ni mogel dogovoriti o resoluciji, ki bi obsodila zatrtje protestov, zaradi motenj, ki jih je povzročil Nato v postopku za resolucijo varnostnega sveta 1070/2011 o Libiji;
D. ker Arabska liga, Evropska unija, generalni sekretar Združenih narodov in številne zahodne in arabske vlade nenehno obsojajo nasilje nad protestniki v Siriji; ker so Združene države Amerike in Evropska unija uvedle sankcije, med drugim tudi prepoved uvoza sirske nafte ter poslovanja s sirskimi bankami ali energetskimi in telekomunikacijskimi podjetji;
E. ker sirska opozicija soglasno nasprotuje vsakršnemu tujemu, torej vojaškemu posredovanju in je odločena nadaljevati prodemokratične proteste;
F. ker se še vedno nadaljuje in celo povečuje izvoz orožja, predvsem iz Rusije;
G. ker mednarodni mediji ne smejo vstopiti v Sirijo, bežen vpogled v razmere v državi pa omogočajo zgolj nepreverjena poročila sirskih aktivistov za človekove pravice in slike, posnete z mobilnimi telefoni in objavljene na internetu ter družabnih omrežjih;
1. odločno obsoja uporabo sile in smrtonosnega nasilja nad miroljubnimi protestniki ter druge hude kršitve človekovih pravic, kot so samovoljne usmrtitve in pridržanje, prisilna in neprostovoljna izginotja, mučenje ter sistematično preganjanje in zastraševanje zagovornikov človekovih pravic in novinarjev, kar izvajajo sirske oblasti; družinam žrtev in ranjenih izraža sožalje;
2. poziva vlado Sirske arabske republike, naj nemudoma preneha z vsemi kršitvami človekovih pravic in jih skupaj s temeljnimi svoboščinami v celoti spoštuje, tudi svobodo izražanja in zbiranja;
3. poziva vlado Sirske arabske republike, naj izvede najavljene reforme in spodbuja vključujoč, verodostojen in pristen nacionalni dialog, ki bo potekal v okolju brez strahu in zastraševanja, njegov namen pa bo učinkovito obravnavati legitimne želje in skrbi sirskega prebivalstva za prihodnost države, kot to zahtevajo Arabska liga, generalni sekretar Združenih narodov in drugi;
4. podpira pogumni boj sirskega naroda proti režimu ter vztraja, da mora usoda Sirije v prihodnosti ostati v rokah njenega naroda brez zunanjega vmešavanja;
5. zavrača vsakršno tuje vojaško posredovanje v tej državi;
6. poziva k takojšnji izpustitvi vseh zapornikov vesti in samovoljno pridržanih oseb ter k prenehanju zastraševanja, preganjanja in samovoljnih aretacij aktivistov za človekove pravice, med njimi tudi odvetnikov, zagovornikov človekovih pravic in novinarjev;
7. poudarja, da je treba uvesti verodostojno in neodvisno preiskavo o kršitvah človekovih in demokratičnih pravic v skladu z mednarodnimi standardi ter da je treba sodno preganjati odgovorne za napade na miroljubne protestnike v Sirski arabski republiki, tudi sile pod vladnim nadzorom; podpira odločitev Sveta Združenih narodov za človekove pravice o ustanovitvi mednarodne preiskovalne komisije o zatrtju protestov v Siriji;
8. poziva sirske oblasti, naj neodvisnim in mednarodnim medijem dovolijo delovanje brez omejitev v Sirski arabski republiki, naj omogočijo dostop do interneta ter telekomunikacijskih omrežij ter naj odpravijo cenzuro poročanja;
9. naroča svojemu predsedniku, naj to resolucijo posreduje Svetu, Komisiji, podpredsednici Komisije/visoki predstavnici Unije za zunanje zadeve in varnostno politiko, vladam in parlamentom držav članic, vladi in parlamentu Sirske arabske republike, generalnemu sekretarju Unije za Sredozemlje in Arabski ligi.
