Kdo je na čelu Evropskega parlamenta?
Volitve 2009
Institucije
2009-06-17 - 19:57
©BELGA/MAXPPP Ena izmed osrednjih tem julijskega plenarnega zasedanja bo izvolitev predsednika Evropskega parlamenta. Skupina EPP ima za mesto predsednika trenutno dva kandidata - Italijana Maria Mauria, ki ga podpira Silvio Berlusconi, in nekdanjega poljskega premiera Jerzyja Buzeka.
Skupina PES predlaga za predsednika EP svojega trenutnega predsednika Nemca Martina Schulza, skupina ALDE pa prav tako svojega trenutnega predsednika Britanca Grahama Watsona.
Po izvolitvi 736 poslancev se bo novi Evropski parlament prvič sestal 14. julija na plenarnem zasedanju v Strasbourgu.. Na njem bodo poslanci izvolili novega predsednika, ki bo Parlamentu predsedoval naslednji dve leti in pol, 14 podpredsednikov, šest kvestorjev, oblikovali pa bodo tudi parlamentarne odbore in izvolili njihove predsednike.
Kaj so naloge predsednika Evropskega parlamenta
Predsednik EP predseduje plenarnim zasedanjem, konferenci predsednikov političnih skupin in predsedstvu EP, ki je sestavljeno iz 14 podpredsednikov.
Predsednik nastopi pred Evropskim svetom, ko ta zaseda. Na njem izrazi stališče Parlamenta o temah, ki so uvrščene na dnevni red in o njih razpravlja z voditelji držav ali vlad. Parlament pa predstavlja tudi v mednarodnih odnosih.
Predsednik po glasovanju Evropskega parlamenta podpiše proračun EU. V tem postopku predseduje usklajevalnim skupinam, ki so sestavljene iz predstavnikov EP in Sveta.
Predsednik lahko v okviru soodločanja s Svetom ministrov predseduje Spravnemu odboru EP in Sveta. S predsednikom Sveta podpisuje vse pravne akte, ki se sprejmejo s soodločanjem.
V primeru medvladnih konferenc, ki so pristojne za reforme pogodb, sodeluje pri srečanjih predstavnikov vlad, če te potekajo na ministrski ravni.
V slogi je moč: politične skupine v Evropskem parlamentu
Sistem političnih skupin Evropskega parlamenta je poseben in zelo svojevrsten. Evropski poslanci, ki prihajajo iz različnih političnih strank iz vse Evrope, se ne združujejo glede na državo, iz katere izhajajo, ampak v nadnacionalne skupine, v katerih zastopajo skupne interese.
V novo izvoljenem Parlamentu ostaja najmočnejša politična skupina Evropska ljudska stranka - Evropski demokrati (EPP-ED), sledita ji Skupina socialdemokratov (PES) in Skupina zavezništva liberalcev in demokratov za Evropo (ALDE).
Z julijem 2009 bodo začela veljati strožja pravila glede oblikovanja skupin. Politična skupina bo tako morala imeti najmanj 25 članov iz najmanj sedmih držav članic EU.
Središče parlamentarne moči
Politične skupine so motor Evropskega parlamenta: odločajo, katere zadeve bodo na dnevnem redu plenarnega zasedanja, lahko vlagajo dopolnila k poročilom, o katerih se glasuje in pred zasedanji oblikujejo stališča o posameznih temah. Vendar poslanci niso zavezani k tem stališčem in lahko glasujejo po svoji vesti.
Pomembno vlogo imajo "koordinatorji skupin", ki so odgovorni za spremljanje posameznih področij in usklajeno glasovanje v parlamentarnih odborih. Vsaka politična skupina imenuje svojega predsednika ali so-predsedujoča poslanca. Vpliv skupin se kaže tako, da predlagajo kandidate za odgovorne položaje znotraj parlamenta: predsednika, podpredsednike, predsednike odborov in kvestorje.
20090612STO57094
SL
1
PHOTO
20090611PHT57042.jpg
-//EP//DTD IM-PRESS 20050901 STO DOC XML V0//EN
-//EP//STYLESHEET IM-PRESS 20050901 STO DOC XML V0//EN
