P6_TA(2004)0114
Bhopal
B6-0216 , 0221 , 0223 , 0226 , 0228 in 0233/2004
Resolucija Evropskega parlamenta o Bhopalu
Evropski parlament
, –
ob upoštevanju člena 115(5) svojega Poslovnika,
A.
ker je leto 2004 20. obletnica tragedije v Bhopalu, ki je največja industrijska nesreča v zgodovini,
B.
ker je v noči 2. decembra 1984 ušlo več kot 35 ton strupenih plinov iz tovarne pesticidov v Bhopalu v lasti ameriške multinacionalke Union Carbide Corporation (UCC) oziroma njene indijske hčerinske družbe Union Carbide India Limited (UCIL), katerih večji del je predstavljalo vsaj 24 ton izredno strupenega plina metil izocianata,
C.
ker je v naslednjih dveh do treh dneh umrlo več kot 7 000 ljudi, še več pa jih je bilo poškodovanih, in ker je v zadnjih 20 letih po izračunih umrlo od 15 000 do 30 000 ljudi zaradi bolezni, povezanih z izpostavljenostjo plinu; ker letno poročilo Oddelka za ublažitev in rehabilitacijo posledic tragedije plina vlade zvezne države Madhya Pradesh za leto 2003 navaja, da so bile do oktobra 2003 izplačane odškodnine v 15 248 smrtnih primerih in v 554 895 primerih poškodb ali invalidnosti,
D.
ker danes več kot 100 000 ljudi, ki so bili prizadeti zaradi izpostavljenosti plinu, še vedno trpi za kroničnimi in izčrpavajočimi boleznimi, katerih zdravljenje je večinoma neuspešno, in ki jih pogosto obsodijo na življenje izobčencev družbe, pomanjkanje in revščino ter jim dajejo podobo "živih mrličev",
E.
ker družba Union Carbide pri konstrukciji ali dejavnostih v Bhopalu očitno ni uporabljala enakih standardov varnosti kot jih je uporabljala v ZDA, predvsem kakršnegakoli obširnega načrta ali sistema za ukrepanje v primeru nesreče, ki bi opozoril lokalne skupnosti v Bhopalu o uhajanju plina in to kljub že leta 1982 izraženim skrbem glede varnosti tovarne v Bhopalu,
F.
ker kemikalije, ki jih je družba Union Carbide pustila na območju, še danes zastrupljajo zajetja pitne vode ter povzročajo raka in okvare ob rojstvu,
G.
ker je v letu 1999 testiranje kakovosti podtalnice in vode v vodnjakih v bližini mesta nesreče pokazalo, da je raven živega srebra v vodi od 20 000-krat do 6 000 000-krat večja od pričakovane; ker je bilo v vodi prav tako možno zaslediti kemikalije, ki povzročajo raka, poškodbe možganov in okvare ob rojstvu; in ker je bila raven trikloroetena (kemikalija za katero je dokazano, da škodljivo vpliva na razvoj zarodka) 50-krat višja kot jo predvidevajo varnostni standardi ameriške Agencije za zaščito okolja,
H.
ker je v letu 2001 družba Dow Chemicals kupila družbo Union Carbide za več kot 10 milijard dolarjev in novi lastniki od takrat dalje a) niso pripravljeni očistiti območja Bophala, ki še naprej onesnažuje okolico in b) zavračajo zahteve, da bi financirali zdravniško oskrbo za prizadete,
I.
ker dvajset let kasneje preživeli še vedno čakajo pravično odškodnino, ustrezno zdravniško oskrbo in celovito ekonomsko in družbeno rehabilitacijo,
J.
ker sta leta 1989 družba Union Carbide in njena indijska hčerinska družba dosegli dogovor o sodni poravnavi z indijsko vlado, da za kritje vseh zahtevkov izplača 470 milijonov dolarjev odškodnine, kar je potrdilo indijsko vrhovno sodišče, na podlagi česar je bila odškodnina v celoti izplačana indijski vladi takoj po odločitvi sodišča,
K.
ker se je znesek 470 milijonov dolarjev po plačilu odvetniških stroškov in domnevnih podkupnin podkupljivim indijskim uradnikom zmanjšal na posmehljivih 300 dolarjev za vsako žrtev nesreče, znesek, ki ne pokriva niti stroškov zdravstvene oskrbe,
L.
ker je julija 2004 indijsko vrhovno sodišče odredilo indijski vladi, da sprosti vse dodatne odškodninske sklade, namenjene žrtvam nesreče,
M.
ker je bil v preteklosti denar, namenjen za 105 000 žrtev, razdeljen med več kot 5-kratno število mrtvih, poškodovanih ali invalidnih oseb kot jih je za izračun poravnave uporabilo vrhovno sodišče, rezultat česar je velika krivica do žrtev; in ker so se že tako majhni zneski začeli izplačevati šele leta 1992,
N.
ker je indijska vlada storila bore malo za zaščito ljudi, ki so bili dodatno izpostavljeni in poškodovani, in še vedno ni ocenila škode ali naredila sanacijskega načrta,
O.
ker je indijska vlada v skladu s poravnavo prevzela odgovornost za zagotavljanje zdravniške oskrbe državljanov Bhopala v primeru bodočih bolezni,
P.
ker je slaba kakovost sistema zdravstvenega varstva imela za posledico, da je večina preživelih morala večji del denarnega nadomestila porabiti za zasebno zdravniško oskrbo,
Q.
ker kljub odredbi vrhovnega sodišča maja 2004, da mora vlada zagotoviti čisto pitno vodo skupnostim z onesnaženimi vodnimi viri, vlada zvezne države Madhya Pradesh še vedno ni v celoti izvedla odredbe sodišča,
R.
ker ugotavlja, da tako UCC/Dow kot vladi Indije in zvezne države Madhya Pradesh niso izpolnili svojih obveznosti in odgovornosti glede preprečevanja uhajanja plina in celotnega obravnavanja posledic le-tega, kakor tudi glede preprečevanja in zaustavitve nenehnega onesnaževanja okolja in vode zaradi razpršenosti strupenih in nevarnih snovi,
1.
izraža svoje resnično sočutje sorodnikom umrlih in tistim, ki še vedno trpijo zaradi kasnejših učinkov izpostavljenosti plinu ter poziva k boljšim odškodninam in ravnanju z žrtvami;
2.
obsoja dejstvo, da prebivalci še vedno nimajo dostopa do ničesar, kar bi ustrezalo njihovim dnevnim potrebam po čisti vodi, medtem ko odvetniki še naprej razpravljajo, kdo mora prevzeti odgovornost za prizadete v nesreči;
3.
poziva vladi Indije in zvezne države Madhya Pradesh, da
a)
zagotovita učinkovito in takojšnjo dekontaminacijo ter temeljito očiščenje predela Bhopal,
b)
zagotovita redno dobavo ustrezne zdrave vode za domačo porabo v prizadetih skupnostih v skladu z odredbo vrhovnega sodišča ter zagotovita primerno in dostopno zdravstveno oskrbo za vse preživele,
c)
ponovno ocenita odškodnine, ki so jih prejele žrtve, ob upoštevanju poravnave iz leta 1989, in odpravita vsako pomanjkljivost v skladu z odredbo vrhovnega sodišča iz leta 1991;
4.
globoko obžaluje, da poravnava iz leta 1989 med Union Carbide in indijsko vlado ni imel nobenega pozitivnega učinka za tiste, ki so bili izpostavljeni plinu, niti ni v nikakršni meri upoštevan učinek na okolje;
5.
poudarja, da so bila vsa prizadevanja preživelih, da bi dosegli pravico tako na sodiščih ZDA kot na indijskih sodiščih, do sedaj neuspešna;
6.
poziva k neodvisni preiskavi trenutnih razmer v Bhopalu, če je mogoče, pod okriljem Odbora za človekove pravice OZN, v kateri bi sodelovali posebni poročevalci, ki bi obiskali Indijo ter preučili učinek dejavnosti UCIL/UCC in nesreče v Bhopalu na onesnaženost podtalnice in okolja ter posledično na človekove pravice prizadetih skupnosti;
7.
podpira pobudo Svetovne zdravstvene organizacije, ki je bila sprožena decembra 2001 v okviru Mednarodnega programa kemijske varnosti za izboljšanje tako nacionalne kot globalne pripravljenosti in odziva na kemijske nesreče s pomočjo razvoja sistema zgodnjega opozarjanja ter programa krepitve zmogljivosti v državah članicah;
8.
poudarja, da so bili glavni razlogi za nesrečo slabe delovne razmere, pomanjkanje kakršnihkoli varnostnih sistemov in popolnoma neprimerna ocenitev tveganj v tovarni v Bhopalu, dejstva, ki so bila dobro poznana izvršilnemu vodstvu tovarne kakor tudi indijskim oblastem;
9.
meni, da morata biti zagotavljanje zdravja in varnosti na delovnem mestu predpogoj za vse družbe, ki investirajo v državah v razvoju, če hočemo v prihodnosti preprečiti takšne nesreče;
10.
zahteva od Komisije, da preuči načine, kako bi lahko Evropska unija pripomogla k popolni in dokončni dekontaminaciji predela in v vmesnem času k zagotavljanju oskrbe s pitno vodo;
11.
pozdravlja zakonodajne predloge Komisije ( KOM(2003)0644 ) za večjo razpoložljivost podatkov o približno 30 000 kemičnih snoveh trenutno v rabi;
12.
naroči svojemu predsedniku, naj to resolucijo posreduje Svetu, Komisiji, Odboru za človekove pravice OZN, indijski vladi, vladi zvezne države Madhya Pradesh in družbi Dow Chemical Company.
