Jerzy Buzek - novi predsednik Evropskega parlamenta
Institucije
2009-07-14 - 13:04
Jerzy Buzek - novi predsednik Evropskega parlamenta Evropski poslanci so na začetku konstitutivnega zasedanja 7. zakonodajnega obdobja Parlamenta za svojega predsednika v prvem krogu glasovanja izvolili kandidata Evropske ljudske stranke, poljskega poslanca Jerzyja Buzeka, ki je tako postal prvi predsednik Evropskega parlamenta iz katere od držav članic, ki so se pridružile Uniji leta 2004 in bo funkcijo opravljal dve leti in pol, do januarja 2012.
Za Buzeka je glasovalo 555 poslancev, njegova protikandidatka iz vrst Združene evropske levice, Švedinja Eva-Britt Svensson je zbrala 89 od skupno 644 veljavnih glasov. Od 736 poslancev jih je glasovalo 713. Neveljavnih glasovnic je bilo 69.
Predsednik Buzek je nastopu pred izvolitvijo predstavil svojo dosedanjo politično in akademsko kariero ter dejal, da so pred Evropsko unijo izzivi, s katerimi se bo moral v novem mandatu soočiti tudi Parlament: finančna kriza, boj proti podnebnim spremembam, odnosi z vzhodnimi sosedami in rastočimi svetovnimi gospodarskimi silami, partnerstvo z ZDA ter izvajanje Lizbonske pogodbe.
Predstavitev je zaključil z ugotovitvijo, da je v tem času najpomembnejša naloga krizno upravljanje in vzpostavitev zaupanja med državljani, ki ga sedaj primanjkuje, saj pogosto ne razumejo, kaj počnejo evropski poslanci. Zato, ker so poslanci v svojem domačem okolju praktično vsak teden, je to priložnost, da se seznanijo z njihovimi mnenji in težavami, ter to vedenje uporabijo pri svojem delu.
Po izvolitvi se je predsednik poslanskim kolegom zahvalil za izkazano zaupanje. Ob tem je opomnil na današnji praznik, 220. obletnico francoske revolucije, katere geslo enakost, svoboda in bratstvo ima simbolično moč tudi v EU:
"Pred leti sem sanjal o tem, da bom nekoč postal poslanec poljskega Sejma v svobodni Poljski. Da bi kdaj lahko postal predsednik Evropskega parlamenta, nisem mogel niti sanjati. Moja izvolitev je tudi priznanje 10 novim državam članicam iz vzhodne in srednje Evrope, čutim se zastopnik teh ljudi. Pred 20. leti je Solidarnost izborila svobodno Poljsko, padel je Berlinski zid - na vzhodu Evrope smo se borili za svobodo, na zahodu pa ste nam pomagali in skupaj nam je uspelo, zato že pet let skupaj gradimo Evropo."
Predsednik je nato poudaril, da se morajo poslanci zavedati svoje odgovornosti do državljanov, ki jim zaupajo: ohraniti morajo demokracijo, si prizadevati za ustvarjanje novih delovnih mest, varno oskrbo z energijo, boj proti podnebnim spremembam in vzpostavitev ravnotežja med poklicnim in družinskim življenjem. Na koncu se je še zahvalil svojemu predhodniku Hans-Gertu Pötteringu in mu predal darilo, kipec svete Barbare, zaščitnice rudarjev, ki je narejen iz kosa šlezijskega premoga. Napovedal je tudi, da bo svoj delovni program predstavil na septembrskem plenarnem zasedanju.
Predstavniki političnih skupin
Joseph DAUL (EPP, FR): "Resnično veliko zadovoljstvo za celoten Parlament je, da nimamo več Evrope, razdeljene na vzhod in zahod - in prav to zdaj predstavljate vi. Ta enotnost je naša odgovornost in če bomo v 2 letih in pol lahko pozabili, da imamo vzhodno in zahodno ter bomo govorili le o eni Evropi, je to prav tisto, kar želim tebi in nam vsem."
Martin SCHULZ (S&D, DE): "Čestitam vam v imenu naše politične skupine. Tudi mi smo vas podprli in četudi moramo s pojmom zgodovinski trenutek ravnati previdno, je vaša izvolitev prav to: 20 let po padcu berlinskega zidu, 5 let po pristopu srednjeevropskih držav k EU, ko ni več delitve na dva bloka, ko ni več stalinističnih diktatur, je sedaj samoumevno, da Poljaki, Madžari, Čehi, Slovaki, Slovenci, sedijo s Finci, Nemci, Italijani, Španci. Za predsednika Parlamenta smo izvolili aktivista Solidarnosti, kar kaže, da v Evropi sanje o svobodi in demokraciji lahko postanejo resničnost."
Guy VERHOFSTADT (ALDE, BE): "Imate polno podporo naše skupine pri vašem delu, ki naj bo ustvarjanje bolj vključujoče, združene Evropo. Ratificirati moramo lizbonsko pogodbo, najti strategijo proti finančni in gospodarski krizi in pri tem vas bo pro-evropska večina v Parlamentu nedvomno podpirala."
Rebecca HARMS (Zeleni/ALE, DE): "Rekli ste, da je velika čas prevzeti ta položaj in to je velika čast tudi za nas, Zelene in položaj si nedvomno zaslužite. Nisem prepričana, da nam bo v dveh letih in pol uspelo odstraniti delitve med vzhodom in zahodom, mislim pa, da bomo z vami lahko okrepili mostove. Vi prinašate s sabo vse potrebno za to. Veseli me, da ste dejali, da moramo iskati bližino državljanov. Potrebno je okrepiti Evropo navzven, pa tudi navznoter."
Timothy KIRKHOPE (UK, ECR): "V imenu bi vam rad čestital za izvolitev, se posebno dejstvo, da ste v uvodnih besedah omenili zgodovino. Zdi se, da ste nekdo, ki bo cenil svoboščine, ki si jih želi tudi Parlament, na primer svobodo izražanja, pa tudi sprememb in reform. Vem, da ste na zgodovino upravičeno ponosni, od Solidarnosti naprej - vi ste nekdo, ki lahko zagotovi spremembe, ki jih Evropa potrebuje."
Lothar BISKY (GU/NGL, DE): "Veseli me, da je sosed iz Poljske postal predsednik Evropskega parlamenta. Sam prihajam iz vzhodne Nemčije. To je že del združene Evrope in veseli me, da ste veliko pozornosti namenili odpravi razlik med vzhodno in zahodno Evropo."
Nigel FARAGE (EFD, UK): "Čestitam za izvolitev, vendar če bi bil ta Evropski parlament pravi parlament, bi izvolili predsednika glede na sposobnosti, ne pa na pogajanjih. Včeraj smo tu imeli enote Eurocorpsa na dvorišču, orkester, himno, danes smo spet začeli s himno - gre za to isto himno in zastavo, za katero ste rekli, da jo boste po referendumih na Nizozemskem, v Franciji in na Irskem opustili, zdaj pa še kar naprej prepričujete Irce."
Bruno GOLLNISCH (samostojni poslanci, FR): "Osebno vam čestitamo, ni nam pa všeč način volitev. Vaša zmaga je bil rezultat dogovora med dvema političnima skupinama, skupinama, ki vodita vsaka svojo volilno kampanjo, potem pa se po koncu med seboj dogovorijo za izid. Upam, da ne boste postali suženj teh dveh skupin, da boste zagovarjali tudi pravice manjšinskih strank, tudi nas "disidentov", ki se borimo proti posledicam globalizacije ter prostega pretoka oseb, storitev in dobrin."
Predsednik Evropske komisije
Jose Manuel Barroso je predsedniku čestital v imenu Komisije čestitam za izvolitev in poudaril, da se je vedno boril za pravno državo, demokracijo in svobodo: "Veliko nas je prepričanih, da so vaše osebne sposobnosti tiste, ki kažejo na to, da boste zastopali interese Evrope in njenih državljanov. Za evropski model se je treba boriti v duhu solidarnosti, hkrati pa se bodo z Lizbonsko pogodbo pristojnosti Parlamenta okrepile Večina parlamentov in tudi Evropska komisija si želi, da bi bila ta pogodba sprejeta. Potrdilo jo je že 26 nacionalnih parlamentov, zato si zasluži tudi podporo vseh poslancev."
Življenjepis novega predsednika
Jerzy Buzek se je rodil 3. julija 1940 v šlezijskem kraju Smilovice, ki je sedaj na Češkem, na tem območju pa živi poljska manjšina protestantske veroizpovedi; protestant je tudi Buzek. Po izobrazbi je kemijski inženir in je bil večino svoje akademske kariere predavatelj na univerzah v Gliwicah, Opoli in Czestochowi v Šleziji na jugozahodu Poljske. Med drugim je bil leto dni tudi gostujoči raziskovalec na univerzi v Cambridgeu, objavil je več kot 200 strokovnih člankov in prijavil tri patente s področja energetike. Je častni doktor univerz v Dortmundu, Seulu in Isparti (Turčija).
Leta 1980 se je pridružil sindikatu Solidarnost in bil predsedujoči na prvem kongresu sindikata leto dni kasneje. Kot aktivist je deloval v regionalnih organih sindikata v času prepovedi njegovega delovanja do svobodnih volitev leta 1989 in po obnovitvi demokracije na Poljskem, nato pa se je spet posvetil akademski karieri. V tem času je bil tudi poljski predstavnik v programu za toplogredne pline pri Mednarodni agenciji za energijo. Pred volitvami leta 1997 je bil soavtor gospodarskega programa stranke AWS, ki je nastala iz Solidarnosti in bil tudi prvič izvoljen v Sejm, spodnji dom parlamenta.
Leta 1997 je postal predsednik desnosredinske koalicijske vlade in je premiersko funkcijo opravljal do volitev leta 2001, ko se je njegova stranka umaknila v opozicijo. V svojem mandatu je izvedel štiri ključne reforme: regionalno in upravno preureditev države, pokojninskega sistema, izobraževanja in zdravstvenega sistema. V tem času je Poljska leta 1999 postala tudi članica zveze NATO.
Po začasnem umiku iz politike se je posvetil delovanju v Fundaciji za družino ter inštitutu za civilno družbo Pro Publico Bono, ki ju je ustanovil v letih 1998 in 2002. Bil je tudi podrektor univerze Polonia ter ustanovitelj poljske diplomatske akademije.
Buzek je na evropskih volitvah 2004 v volilni enoti šlezijskega vojvodstva brez kampanje s plakati ali oglasi zbral 22,14 odstotka glasov in najvišje število prednostnih glasov na Poljskem. Kot član politične skupine Evropske ljudske stranke je deloval v parlamentarnem odboru za industrijo, raziskave in energetiko, kjer je bil poročevalec za 7. okvirni raziskovalni program ter za evropski strateški energetski načrt. Bil je tudi nadomestni član odbora za okolje, javno zdravje in varnost hrane ter član delegacije v odboru za parlamentarno sodelovanje EU-Ukrajina. Leta 2006 ga je revija Parliament Magazine razglasila za evropskega poslanca leta v kategoriji znanstvene raziskave in tehnologija, poljski tednik Wprost in časnik Rzeczpospolita pa sta ga leta 2008 razglasila za najboljšega poljskega poslanca Evropskega parlamenta. Na volitvah leta 2009 je bil Buzek vnovič izvoljen v Parlament in je v svoji volilni enoti zbral 42 odstotkov vseh glasov ter še izboljšal rekord v številu prednostnih glasov.
Jerzy Buzek je poročen, njegova hči pa je na Poljskem priljubljena televizijska in filmska igralka.
20090713IPR58063 Kostitutivno zasedanje - nagovor novega predsednika Evropskega parlamenta (EN, 09:37)
SL
1
EUROPARL-TV
http://europarltv.europa.eu/swf/EmbedPlayer.swf?vid=4f47b61e-2cd2-4f2c-b1ca-d0082bc4f64a&cid=0c8dedcf-1098-46c9-9b85-6f2b0f0b120d&lang=en&bitrate=512&loop=off&autoplay=off&startVolume=medium&showTitle=on&showBottom=on
SL
2
MULTIMEDIA
20090714MLT58155.asf
-//EP//DTD IM-PRESS 20050901 IPR DOC XML V0//EN
-//EP//STYLESHEET IM-PRESS 20050901 IPR DOC XML V0//EN
