12.11.2008
PREDLOG RESOLUCIJE
to wind up the debate on statements by the Council and Commission
v skladu s členom 103(2) poslovnika,
ki ga predlagajo Adamos Adamou, Vittorio Agnoletto in Dimitrios Papadimoulis
v imenu skupine GUE/NGL
o virusu HIV/aidsu: zgodnje odkrivanje in zdravljenje
Resolucija Evropskega parlamenta o virusu HIV/aidsu: zgodnje odkrivanje in zdravljenje
Evropski parlament ,
–
ob upoštevanju resolucije Evropskega parlamenta z dne 24. aprila 2007 o boju proti virusu HIV/aidsu v Evropski uniji in sosednjih državah za obdobje 2006–2009 Sprejeta besedila, P6_TA(2007)0137 . ;
–
ob upoštevanju bremenske deklaracije z dne 13. marca 2007 z naslovom Odgovornost in partnerstvo – skupaj proti virusu HIV/aidsu,
–
ob upoštevanju svoje resolucije z dne 6. julija 2006 o virusu HIV/aidsu: zdaj je čas Sprejeta besedila , P6_TA(2006)0321 . ,
–
ob upoštevanju svoje resolucije z dne 30. novembra 2006 o aidsu Sprejeta besedila , P6_TA(2006)0526 . ,
–
ob upoštevanju sklepov Sveta z dne 6. junija 2005 o boju proti virusu HIV/aidsu,
–
ob upoštevanju sporočila Komisije Svetu in Evropskemu parlamentu o boju proti virusu HIV/aidsu v Evropski uniji in sosednjih državah za obdobje 2005–2009 KOM(2005)0654. ,
–
ob upoštevanju dublinske deklaracije o partnerstvu za boj proti okužbam z virusom HIV/aidsom v Evropi in Srednji Aziji, ki jo je sprejela ministrska konferenca z naslovom Premostimo ovire – partnerstvo za boj proti virusu HIV/aidsu v Evropi in Srednji Aziji v okviru irskega predsedovanja EU od 23. do 24. februarja 2004,
–
ob upoštevanju poročila Agencije Združenih narodov za boj proti aidsu in Svetovne zdravstvene organizacije za Evropo iz leta 2008 z naslovom Napredek pri izvajanju dublinske deklaracije o partnerstvu za boj proti okužbam z virusom HIV/aidsom v Evropi in Srednji Aziji,
–
ob upoštevanju vilenske deklaracije o ukrepih za močnejši odziv na virus HIV/aids v Evropski uniji in sosednjih državah, ki so jo sprejeli ministri in predstavniki vlad Evropske unije in sosednjih držav na konferenci z naslovom Evropa in HIV/aids – novi izzivi, nove priložnosti v Vilni v Litvi 16. in 17. septembra 2004,
–
ob upoštevanju programa Svetovne zdravstvene organizacije glede virusa HIV/aidsa „Splošna dostopnost do leta 2010“ iz leta 2006,
–
ob upoštevanju raziskave Evrobarometra o preprečevanju aidsa iz februarja 2006,
–
ob upoštevanju člena 103(2) poslovnika,
A.
ker letno poročilo Evropskega centra za epidemiološko spremljanje aidsa za 2006 kaže, da se je v obdobju med letoma 1999 in 2006 z virusom HIV v Evropski uniji na novo okužilo 269.152 ljudi, v evropski regiji Svetovne zdravstvene organizacije pa je na novo okuženih 806.258,
B.
ker je glede na letno poročilo Evropskega centra za epidemiološko spremljanje aidsa za 2006 v Evropski uniji 11 % vseh novih okužb z virusom HIV ugotovljenih pri mlajših od 25 let,
C.
ker poročili Evropskega centra za epidemiološko spremljanje aidsa in Agencije Združenih narodov za boj proti aidsu potrjujeta, da število novih okužb z virusom HIV še vedno zaskrbljujoče hitro narašča tako znotraj Evropske unije kot tudi v sosednjih državah in da je v nekaterih državah ocenjeno število ljudi, okuženih z virusom HIV, skoraj trikrat višje od uradnih številk,
D.
ker se je po letnem poročilu Evropskega centra za epidemiološko spremljanje aidsa za 2006 v tem letu kljub povečanemu številu okužb z virusom HIV stalno upadanje števila ugotovljenih primerov aidsa v zadnjih letih nadaljevalo, in sicer je bilo število odkritih primerov v primerjavi z letom 1999 za 40 % manjše,
E.
ker velik delež okužb z virusom HIV ostaja neodkrit; ker veliko ljudi ne ve, da so okuženi, in to navadno odkrijejo šele, ko zbolijo za boleznijo, povezano s tem virusom,
F.
ker je možnost okužbe z virusom HIV ob prisotnosti drugih spolno prenosljivih bolezni (gonoreja, klamidijske okužbe, herpes in sifilis) bistveno večja,
G.
ker je eden od razlogov za hitro širjenje okužb z virusom HIV v številnih državah vzhodne Evrope epidemija med intravenoznimi uživalci drog,
H.
ker je virus HIV/aids prenosljiva bolezen in zato obstaja nevarnost okužbe prek neodkritih okuženih ljudi,
I.
ker je glede na ugotovitve Agencije Združenih narodov za boj proti aidsu in Svetovne zdravstvene organizacije za Evropo, ki merita napredek pri izvajanju dublinske deklaracije o partnerstvu za boj proti okužbam z virusom HIV/aidsom v Evropi in srednji Aziji, le nekaj od 53 držav v evropski regiji sprejelo pristop do stigmatizacije, diskriminacije in človekovih pravic, ki je skladen z njihovimi obvezami po dublinski deklaraciji,
J.
ker je za vse vidike odziva na virus HIV bistveno popolno varstvo človekovih pravic,
K.
ker je za soočanje z epidemijo nujno potrebno čezmejno sodelovanje,
L.
ker je s farmakološkim zdravljenjem mogoče podaljšati življenje okuženih z virusom HIV, ne pa uničiti virusa, zaradi česar njihovo število v Evropi narašča,
M.
ker je treba uvesti učinkovite ukrepe javnega zdravja, ki bi omogočili zgodnje odkrivanje virusa HIV in tako zmanjšati število novih okužb,
1.
poziva Svet in Komisijo, naj oblikujeta strategijo v zvezi z virusom HIV:
– za spodbujanje zgodnjega odkrivanja in zmanjšanja ovir pri testiranju,
– za zagotovitev zgodnjega zdravljenja in obveščanja o njegovih prednostih;
2.
poziva Komisijo, naj zagotovi, da bo Evropski center za nadzor bolezni natančno spremljal in nadziral razmere, kar vključuje tudi natančnejše ocene (obseg, značilnosti itd.) deleža prebivalstva, pri katerem okužba še ni bila odkrita;
3.
poziva Evropsko komisijo, naj v podporo izvajanju take strategije nameni človeške in finančne vire;
4.
poziva Komisijo in države članice, naj zagotovijo prostovoljen dostop do testiranja, ki mora ostati anonimno v skladu s smernicami Agencije Združenih narodov za boj proti aidsu;
5.
poziva Komisijo, naj določi strategijo za zmanjšanje števila okužb z virusom HIV/aidsom, pri tem pa se osredini na uživalce drog in intravenozne uživalce drog;
6.
poziva države članice, naj v vseh državah oblikujejo priporočila Sveta o izvajanju na dokazih temelječega testiranja in smernice za zdravljenje;
7.
poziva Komisijo in države članice, naj zagotovijo, da bodo v spremljanje napredka v boju proti virusu HIV/aidsu v Evropi in sosednjih državah vključeni kazalniki, pri katerih bodo neposredno obravnavana in ocenjena vprašanja človekovih pravic zvezi z virusom HIV/aidsom;
8.
poziva države članice in Komisijo, naj zagotovijo, da bo diskriminacija okuženih z virusom HIV/aidsom učinkovito odpravljena v vseh državah članicah;
9.
poziva države članice, naj pospešijo kampanje za obveščanje in izobraževanje o preprečevanju, testiranju in zdravljenju virusa HIV/aidsa prek ustreznih sredstev sporočanja, pri tem pa se osedinijo na različne ciljne skupine;
10.
naroči svojemu predsedniku, naj to resolucijo posreduje Svetu, Komisiji, državam članicam, generalnemu sekretarju Združenih narodov, Agenciji Združenih narodov za boj proti aidsu, Svetovni zdravstveni organizaciji in vladam držav članic.
